text:
ናይ መጓዓዝያን ምንቅስቓስን ደገፍ፣
ምስ ባሳን ዲጆነ ዝተባህለ ፣ንተቐማጦ ከተማ ዲጆን ናይ መጎዓዝያ ኣገልግሎት ዝህብ መደብ፣ (Plateforme mobilité du bassin dijonais)፣
እንታይ ኢዩ?
እዚ መደብ ሰባት ርእሶም ክኢሎም ናብ ጭቡጥን ንነዊሕ ግዜ ዝቕጽልን ብቐሊሉ ናብ ማሕበራዊ ሞያ ብቕልጡፍን ክጽምበሩ ዝሕግዝ መደብ እዩ።
ንመን ኢዩ ፧
ዞባ\ ዴባርትሞ
21 - Côte-d'Or
ዞባ\ ዴባርትሞ
21 - Côte-d'Or
ስለምንታይ እዩ እዚ ጉዳይ ኣገዳሲ ኾይኑ፧
ናብ ሞያ ዓለም እትጽምበረሉ መጻኢ ሂወትካ ምምስራት፣
እንተደኣ
- ስራሕ ኣብ ምድላይ እንተለኹም
- ሓጺር ኮንትራ ዘለዎም እሞ ውሑድ ተወሳኺ ሚእታዊ ገንዘብ ዝረኽቡ መሃየኛታት
- ኣንተሪሜር እንተኾንኩም ማለት ብስራሕ ዝደልዩ ማሕበራት ወይ ቤት ጽሕፈታት ሓጺር ናይ ኮንትራት ሰዓታት እንተሓልይኩም፣
- ኣብ ምውሳድ ስልጠና እንተለሉም
- ኣብ ልምምድ ዘለኹም ሰልጠንቲ ወይ ተመሃሮ እንተለኹም።
እዛ ፕላትፎርም ሞቢሊቴ እትበሃል መደብ እምበኣር ነዞም ክዝርዘሩ ዝጸንሑ ናይ ነዊሕ ጊዜ ዝዓለመ መደባት ጥቕምታትን መኽሰባትን ተጠቀምቲ ክትኮኑ ትሕግዘኩምን ተሰንየኩምን ኢያ።
ርኸቡና ወይ ተወከሱናን ምሳና ተመያያጡን፣
መደባት እዛ ፕላትፎርም ሞቢሊቴ እትበሃል እምበኣር እቶም እንደልዮምን ዝሰማምዑናን መደባት ኣብ ምድላይን ከምንረኽቦም ኣብ ምግባርን ነቲ ንደልዮ ዘለና ንሓቶ ዘለና ሕቶ ትምህርቲ ድዩ ስልጠና ድዩ ወይስ ካልእ ዓይነት ጉዳይ ክኸውን ይኽእል ፍታሕ ከምንረክብ ኣብ ምግባር ዓቢ ኣበርክቶ ኣለዎ።
ብ ኸመይ ኣብርክቶይ ይሳተፍ
ብቁጽሪ ስልክና ደዊልኩም ወይ ድማ ብናይ መርበብ ሓበሬታ ናይ መልእኽቲ መቐበሊ ኣድራሻና ማለት ኢመይል ክትጽሕፉልናን ክትውከሱናን ትኽእሉ ኢኹም።
ብቁጽሪ ስልክና: 03-80-43-08-14
ናይ መርበብ ሓበሬታ ናይ መልእኽቲ መቐበሊ ኣድራሻና ማለት ኢመይልና ድማ : pm.arrondissementdijon@milobfc.fr


c: text/html

text:
ብመጀመርያ ሓደ ነገር ክንነግረካ ንደሊ:
ኣብ ጀርመን ቆልዓ ምህራም ኩልኩል እዩ።
እቲ ሕጊ ከምዚ ይብል:
ህጻናት ከይተሃርሙ ክዓብዩ መሰል ኣለዎም።
ወለዲ ንደቆም ብፍላጥ ክጎድእዎም ኣይፍቀድን እዩ።
ኣካላዊ ሞግዳእቲ ከውርዱልካ ኣይፍቀድን እዩ።
መንፈስካ እውን ከህድምዎ ኣይፍቀደሎምን እዩ።
ማህረምቲ ድማ ኣካላውን መንፈሳውን መጉዳእቲ የስዕብ።
ከም ውላድ ወለድኻ መጠን ከኣ እዚ መሰል ኣለካ።
እዚ መሰል እዚ ድማ ህጻናት መንፈሳውን ኣካላውን ጥዕና ሃልይዎም ክዓብዩ ይሕግዝ።
እዚ ክትብል ትኽእል ኢኻ።
ብዛዕባ እዚ ጉዳይ ምስ ኣቦኻ በይንኻ ክትዛራረብ ዘይትኽእል ኮይንካ፡ ኣማኸርቲ ቤት ጽሕፈታት ኣለዋ።
ኣብ ሙንሸን ኣብዚ ናይ ኢንተርነት አድራሻ ኣቲኻ ኣብ ገዛውትኻ ዝርከቡ ኣማኸርቲ ትካላት ክትረክብ ትኽእል: http://www.muenchen.de/dienstleistungsfinder/muenchen/1053/
ኣብ መላእ ጀርመን ድማ ህጻናትን መናእሰያትን ኣብዚ Nummer gegen Kummer ክድውሉ ይኽእሉ እዮም: 116111
ኣብዚ ካብ ሞባይልካ ብዘይ ክፍሊት ክትድውል ትኽእል ኢኻ።
ካብ ሰዓት 14 ክሳብ ሰዓት 20 ከማኽረካ ዝኽእል ሰብ ኣብ ቤት ጽሕፈት ክትረክብ ትኽእል ኢኻ።

robotstxt: allowed

filter: keep


text:
Radio Erena: 25 February 2019
ሊቀ ጳጳሳት ካቶሊካዊት ቤተ ክርስትያን ኤርትራ፣ ዘመንበረ ኣስመራ፣ ብጹእ ኣቡነ መንግስትኣብ ተስፋማርያም፣ ዕርቂ ሰላም ወትሩ እንምነዮን እንደልዮን ነገር እኳ እንተኾነ ኲሉ ጊዜ ርሒቚና ይርከብ ክብሉ ምግላጾም መርበብ ዜና ቫቲካን ሓቢሩ።
ኣቡነ መንግስትኣብ ነዚ ዝገለጹ፣ ብምኽንያት እቲ ብ23 ለካቲት ዝተኸብረ፣ በዓል ኪዳነ ምሕረት ንህዝቢ ኣብ ዘስምዕዎ ስብከት’ዩ።
እቲ መርበብ፣ ካብ ኣቡነ መንግስትኣብ ንዝተላእካ ጽሑፍ ብምዝርጋሕ ብዘቕረቦ ዝርዝራዊ ስብከት መሰረት፣ ዕርቂ ሰላም ስለምንታይ ኢና ዘይንረኽቦ እንተበልና ርድኢትናን ኣተሓሕዛናን ብቚዕን ቅኑዕን ስለዘይኮነ እዩ ክንብሉ እቶም ሊቀ ጳጳሳት ኣስሚሮም።
ዕርቅን ሰላምን ሓቀይናን ነባርን ክኸውን እንተኮይኑ፣- ብታህዋኽ፣ ብዓቐን ተለኪዑን ተጠማዚዙን ዝመጽእ ኣይኮነን ዝበሉ ኣቡነ መንግስትኣብ፣ ኣብ ሓቂ ዝተመስረተ ነባሪ ሰላም ዘምጽእ ዕርቂ ማለት ከኣ ኣብ ናይ ልቢ ጸጸትን ጣዕሳን፡ ይቕረ ሓድሓድን ዝተመርኮሰ፡ ንፍትሒ ዘይጐሲ፣ ንተበዳልን ንበዳልን ዘሳትፍ፣ ንሕዝብን ንሃገርን ዝጠቅም፣ እግዚኣብሔር ዝተሓወሶ፣ ብፍላይ ከኣ ነቶም ኣዝዮም ዝተወጽዑን ዝተገፍዑን ፍሉይ ትኲረት ዝህብ ክኸውን ኣድላዪ እዩ ክብሉ ኣረዲኦም።
ንኲሉ ዝምለከቶ ኣካል ዘየሳትፍ ከፊላዊ ዕርቂ፡ ጐዶሎ ጥራይ ዘይኮነ፡ ሓደገይና እውን ስለዝኾነ ነባሪ ዘይኮነ ጊዚያዊ ፍታሕ ጥራይ እዩ ከምጽእ ከምዝኽእል ኣገንዚቦም።
ንሶም ብተወሳኺ፣ ንኲሉ ዝምልከቶ ኣካል ዘየሳትፍ ዕርቂ ሓንካስ ዕርቂ ምዃኑ ብምርግጋጽ፣ ሓቀይና ዕርቂ ከኣ ካብ መሰረታዊ ምትእምማን ሓድ ሕድ እዩ ዝብገስ ኢሎም።
ምትእምማን እንተዘየልቦ ናይ ዕርቂ ጒዕዞ ክጅመር ከምዘይክእል ብምጥቃስ፣ ኣብ ስድራቤት ኮነ ኣብ ጐረቤት፣ ኣብ ዓዲ ኮነ ኣብ ሃገር፣ መጀመርታ ስጉምቲ ዕርቂ፣ ዝተበደለን ዝበደለን ሰላም እንተደለዩ ከምዝብገስ ኣተሓሳሲቦም።
በደለ በዲለ እሞ ይቕረታ፡ እኽሕስ እንተበለ! ዝተበደለ ከኣ ምብዳልስ ከም ሕሱም ተበዲለ እየ እሞ፣ ድኃን ምእንቲ እግዚኣብሔር፣ ምእንቲ ኣኅዋት፣ ምእንቲ ደቀይ፣ ምእንቲ ሃገር፣ ምእንቲ ፍቕሪ፣ እገድፎ ኣሎኹ እንተዘይበሉ ዕርቂ ክጅምር ኣጸጋሚ እዩ። ብዘይዕርቂ ግን ሓቀይና ሰላም፣ ድልዱል ሓድነት፡ ፍርያም ምዕባለ ክንረክብ ኣይንኽእልን።
ኣቡነ መንግስትኣብ ብዘይካ’ዚ፣ “ዝሓለፈ ወርሒ ሰነ፣ እግዚኣብሔር ሰላም ኣበሲሩና፡ ምስጋናና ይብጽሓዮ፣” ድሕሪ ምባሎም፣ ሕጂ ከኣ ኣብ ውሽጢና፣ ምሉእ ዕርቅን ሰላምን ክገብረልና ንኣምላኽና እናለመንና፣ ነቶም ዝጀመርኩምዎ ከኣ ክትቅጽልዎ ነተባብዕ ክብል ምዒዶም።
ገና ብዙሕ ኲራ፡ ብዙሕ ፍርሂ፡ ብዙሕ ቊስሊ፡ ብዙሕ ምፍልላይ፡ ብዙሕ ምጥርጣር፡ ብዙሕ ቊጥዓ፡ ብዙሕ ጓሂ ኣሎና ዝበሉ ሊቀ ጳጳሳት ካቶሊካዊት ቤተ ክርስትያን ኤርትራ፣ እዚ ኲሉ ክሓዊ እንተኮይኑ፣ ምሉእ ሓድነትን ሓቀይና ምዕባለን ክርከብ እንተተደልዩ፡ መደብ ዕርቀ ሰላም ብዝቐልጠፈ ይበገስ። ንሱ እዩ እቲ እንኮ ፈውሲ። ክብሉ ደምዲሞም።
ኣብ መወዳእታ፣ ሓቀይና ምሕረት ወይ ይቕረታ፡ ምስ ፈጣሪ ካብ ዝተዓርቀ ሰብ እዩ ዝብገስ ድሕሪ ምባሎም ድማ፣ “ኣብዚ እነብዕሎ ዘሎና ክብረ በዓል ኣዴና ኪዳነ ምሕረት፣ ሓቀይና ዕርቅን ምሕረትን ዘምጽእ ኪገብረልና ንማህለል።” ክብሉ ንህዝቢ መልእኽቲ ኣመሓላሊፎም።
ስእሊ፣- መርበብ ዜና ቫቲካን
==========================


text:
ቀዳማይ ሚንስተር ኢትዮጵያ ዶ/ር ኣብይ ኣሕመድ ድሕሪ ኣብ ኣሜሪካ ዘካየድዎ ፅዑቕ ናይ ሽዱሽተ መዓልታት ዑደት ናብ ሃገሮም ምምላሶም ይፍለጥ።ሕዚ እቲ ሕቶ እዚ ዝፈጠሩዎ ሓድሽ ርክብ ኣብ ልዕሊ ብቕልጡፍ ይልወጣ ካብዘለዋ ሃገራት ኣፍሪቃ ሓንቲ ኣብ ዝኾነት ኢትዮጵያ እንታይ ፅልዋ ይህልዎ ዝብል እዩ።
ቀዳማይ ሚንስተር ኣብይ ኣሕመድ ኣብ ዝተጉዓዙለን ናይ ኣሜሪካ ክፍለ ግዝኣታት ምስ ደገፍቶም ተራኺቦም እዮም።ኣብ ከተማታት ዋሽንግተን፣ሎሳንጀለስን ሚኒሶታን ኣብዝነበሩ ኣጋጣሚታት ኢትዮጵያዊያን ዳያስፖራ ሓደ ካብቶም መናእሰይን ንቑሓትን ኣፍሪቃዊያን መራሕቲ ንዝኾኑ ቀ/ሚ ኣብይ ኣሕመድ ብውዕዉዕ ተቐቢሎምዎም።
ዶ/ር ኣብይ ምስ ናይ ሃይማኖት ጉጅለታት፣መራሕቲ ተቓወምትን ምኽትል ፕረዚዳንት ኣሜሪካ ማይክ ፔንስን ተራኺቦም፡ ትማሊ ረቡዕ ናብ ሃገሮም ተመሊሶም ኣለው፤እዚ ሓድሽ ምትእስሳር ናብ ሓደሽቲ ዕድላት ክልወጥ ብዙሓት ተስፋ ኣለዎም።
“ምስ ማሕበረሰብ ኢትዮጵያዊያን ኣሜሪካዊያን ንምርኻብ ነዊሕ ዝፀንሐ ሸቶና ኣዐዊትና ተመሊስና ኣለና።ቀንዲ ሸቶ ፃንሒትና ኣብ መንጎ ኢትዮጵያዊያን ዘሎ ናይ ፅልኢ መንድቕ ንምፍራስን ናይ ፍቕርን ምትእስሳርን ድልድል ንምህናፅን እዩ።እዚ ግሁድ ዝኾነ ሳላ ድልውነትን ልባዊ ድልየትን ኣብ ሰሜን ኣሜሪካ ዝነብሩ ኢትዮጵያዊያን እዩ።
ዳግም ክራኸቡ ድልዋት ዝኾኑ ዳያስፖራ ለውጢ ዝመፅእ ቀዳማይ ሚንስተር ኣብይ ፅን ኢሎም ንምስማዕ ድልየት እንተሃኢሉዎም እዩ ይብሉ።ሓደ ካብኦም ሰራሕተኛ ባንኪ ጌታቸው እግዛብሄር እዩ።
“ኣብ ኢትዮጵያዊያን ዳያስፖራ ዘሎ ፀጋታት ብዝግባእ ዝተረድኡ እዮም።ብዙሓት ዝተማሃሩን ሰብ ሞያን ኢትዮጵያዊያን፣ብዙሓት ኢትዮጵያዊያን ደቂ ተባዕትዮን ደቂ ኣንስትዮን ኣለው።”
ኢትዮጵያ ማዕጾኣ ከፊታ ኣውፈርቲ ንዘለው ፀጋታት ክትጥቀመሎም ድልየት ኣለዋ።ሓላፊ ቤት ፅሕፈት ቀዳማይ ሚንሰተር ኣብይ ኣሕመድ ኣቶ ፍጹም ኣረጋ ከምዚ ይብሉ።
“ክንዛረቦም ንኽእል ንኸውን።ግን ብዘለዎም ቅልዑነትን ተመኩሮን ካብኡ ንላዕሊ ክርእዩ ዝኽእሉ እዮም።”
እቶም ተሞክሮታት መነባብሮ ደቂ ኣንስትዮ ዘመሓይሹ ዕድላት ምፍጣር ይሓውስ።ፍረህይወት ደርሶ ናይ ጡብ ካንሰር ትካል ዝጀመረት ነርስ እያ።ንሳ ደቂ ኣንስትዮ ናይ ማሕበረሰበንን ሃገረንን እምነ ኩርናዕ እየን ትብል።
“ትካልና ኣብቶም ዝሓልፉ ሽዱሽተ ዓመታት ኣብ ዳያስፖራን ኣብ ውሽጢ ኢትዮጵያን ንዝርከባ ደቂ ኣንስትዮ ክሕግዝ ፀኒሑ’ሎ።ኣብ ኢትዮጵያ ብሕጊ ንምምዝጋብ ኣብ ከይዲ ኣለና።ኣብታ ሃገር ናይ ካንሰር ማእኸል ንምህናፅ ተስፋ ኣለና።”
መሓቡብ ኣባዋጂ በዓል ሞያ ሕጊ ኣባል ተቓዋሚ ውድብ እዩ።ኣብ ደቡብ ኣፍሪቃ ዝሰርሖ ስራሕ ኣብ ግብሪ ንምውዓል ምቹእ ሃዋህው ክፍጠረሉ ተስፋ ኣለዎ።
“እዚ ክእለት እዚ፣እዚ ተመክሮ እዚ ሒዘ፤ናብ ሃገረይ ወሲደ ንብዙሓት ሰባት ስራሕ ንምፍጣር ክፍትን እኽእል እዩ።”
ገሊኦም ዳያስፖራ ንምሕጋዝ ድሉዋት እዮም፤ወድዓዊ ክኾኑ ከምዘለዎም ድማ ይርድኡ።
ወሰን ደበላ ኣብ ናይ ኢትዮጵያዊያን ደቂ ኣንስትዮ ማእኸል ሰብኣዊ መሰላት ትሰርሕ።
“ነታ ሃገር ናብ ቅድሚት ዘሰጉም መንእሰይ መራሒ ኣለና፤ሕጉስ እየ።ኢትዮጵያዊያን ትዕግስቲ ንክገብሩ ፃዊዕተይ የቕርብ ኣለኹ፤ምኽንያቱ ኩሉሻዕ ለውጢ ኣብ ሓደ ለይቲ ኣይመፅእን።ዕድል ሃብዎ፤ሰባት ነታ ሃገር ንቕድሚት ኣብዘሰጉም ተግባር ኣበርኽቶ ክገበሩ ኣለዎም ክብሎም እደሊ።ዶ/ር ኣብይ ከምዝበሉዎ ናይ ኣፍሪቃ መራሕቲ ክንኸውን ኣለና።”
ንግዚኡ ጠመተ መንግስቲ ኣብ ዞባዊ ውህደትን ምትእስሳር ምስ ዳያስፖራን እዩ ዝበሉ ኣቶ ፍፁም ኣረጋ ወሲኾም ከምዚ ኢሎም።።
“እዋኑ ኢትዮጵያዊያንን ዳያስፖራ ማሕበረሰብን ናብ ሓድነት ምምፃእ እዩ።ንድሕሪት ዝጎተቱና ብዙሓት ኣፈላላያት ኣለውና።ብዝግባእ ክንረዳዳእ ኣይፀናሕናን።”
ኣብቶም ኣጋጣሚታት ኣብ ኢትዮጵያዊያን ኣሜሪካዊያን ሓያል ተስፋ ይስትውዓል።ቀዳማይ ሚንስተር ኣብይ ናብ ኣሜሪካ ቅድሚ ምምፅኦም እውን እንተኾነ ካብ ዳያስፖራ ናብ ውሽጢ ሃገር ዝልኣኽ ገንዘብ ወሲኹ ነይሩ።ኢትዮጵያ ቁጠብኣ ናብ ናይ ውልቂ ዓውዲ ንምዛር እትገብሮ ፃዕሪ ብምቕልጣፍ ካብ ናይ መሰረተ ልምዓት ኢንቨስትመንት ወፂኣ ጠመትኣ ናብ ናይ ንግዳዊ ዓውዲ ክኸውን እዩ እቲ ኣንፈት።


text:
ጨናና መታን ከይኸፍእ (3ይ ክፋል)
ኣብ ዝሓለፈ 1ይን 2ይ ክፋል ጽሑፈይ፣ ካብ ኣካይዳ ደቂ ያእቆብ ተበጊሰ፣ ጨና ምባልና እንታይ ክብል ከም ዝደለኹን፣ ጨናና ብኸመይ ክበላሾ ከም ዝኽእልን ጽሒፈ ኣለኹ። ኣብ ሓድሽ ኪዳን ንዘለና ድማ ብክርስቶስ ዝረኸብናዮ ምኡዝ ጨና ከም ዘሎ፣ ማለት ክርስቶስ ኣባና ምሕዳሩን ተማቐልቲ ባህርይ ኣምላኽ ምኻናን፣ ጽሒፈ ኣለኹ። ኣብ 2ይ ክፋል ጽሑፈይ ክድምድም ከለኹ እዚ ብክርስቶስ ዝረኸብናዮ ማንነት፣ ማለት "መኣዛ፣ ጨና ክርስቶስ" ብኸመይ ክልቀቕ ይኽእል ዝብል ሕቶ ኣቅሪበ ኣለኹ። እምበኣር ኣብዚ ዝቕጽል፣ ነዚ ሕቶ ክምልስ'የ። ካብ 3 ክፍልታት መጽሓፍ ቅዱስ ተበጊሰ ድማ ብዝተኻእለኒ ኣሕጽር ኣቢለ ክገልጾ'የ። ዮሃ 12, መዝ 133, መሃ 4፣12-16።
እቲ ኣብ ውሽጥና ብእምነት ዝሓደረ ክርስቶስ፣ ኣብ ዝኸድናዮ ከም ጥዑም መኣዛ ሃነን ክብል፣ ካብቲ ዝተገልጸ ናይ ወንጌል መኣዛ ዝተላዕለ ድማ ሰባት ናብ ክርስቶስ ክምለሱ፣ ጻዊዒትና እዚ'ዩ። ከምቲ ክርስቶስ ገዛእ ርእሱ ንምኡዝ ጨና ንመስዋእቲ ስለ ዝወፈየ፣ ኣቦ'ውን ባህ ኢልዎ ስለ ዘሽተቶ፣ ናይ ምድሓን ሓድሽ ኪዳን ዝኸፈተ (ኤፌ 5)፣ ከምኡ ድማ ንሕና እቲ ብመንፈሱ ኣባና ዝሓደረ ክርስቶስ፣ ኣብ ናብራናን ኣካይዳናን ንኽግለጽ፣ ስራሕ መንፈስ ቅዱስ ክበዝሓልና ኣለዎ። እቲ ናይ ሓቂ ማንነትና፣ መኣዛ ክርስቶስ ምኻና፣ ኣብ ኩሉ ዝግለጸሉ መገዲ ድማ ከምዚ ዝስዕብ እዩ፣
1) ዝተሰብረ ልቢ (Brokenness)፣ ዮሃ 12፣1-12
ማርያም ሒዛቶ ዝመጸት ቅዱይ ቅብኢ፣ ጽሩይ ናርዶስ፣ ኣብ እግሪ የሱስ ኣየቐመጠቶን። እቲ ቅብኢ ፈሲሱ፣ እታ ቤት ድማ ብመኣዛ እቲ ቅብኢ ሃነን ክትብል፣ እቲ መትሓቲ ብልቃጥ ክስበር ነይርዎ። በዒንቲ ሰብ፣ እቲ ኣዝዩ ክቡር ቢልቃጥ ምስባር ዕሽነት እዩ ነይሩ። ስለዚ'ዩ ድማ ይሁዳ፡ እቲ ንየሱስ ዝተሰብረ ክቡር ቢልቃጥ ከም ክሳራ ዝረኣዮ። ከምቲ ኣብ ባህሊ ደቂ እስራኤል፣ ምኽዓው ቅብኢ ከም መግለጺ ክብሪ ዝውሰድ ዝነበረ፣ ንየሱስ ከም ገዛእን መላኽን ዝተቐበሎ ሰብ፣ ነቲ ዝኸበረ ዝብሃል ኣብ እግሪ ጎይታ ንምስባር፣ ንዕኡ ልዕሊ ኩሉ ንምምላኽ፣ ገዛእ ርእሱ ክውፊ ኣለዎ። ኣብ ነፍሲ ወከፍ ኣማኒ ዝተቐመጠ ቅዱስ ቅብኢ ኣሎ። (ዮሃ 2) ክግለጽን ክሃንንን እንተኰይኑ ኸኣ፣ ምስባር ክኸውን ናይ ግድን'ዩ። ንኣምላኽ ኢልና ዘይንስውኦን፣ ኣብ እግሩ ዘይነቐምጦን ነገር ክህሉ የብሉን። እታ ቀንድና ንኣምላኽ ክንበቀሉ የብልናን። እዚ ድማ ነፍስኻ ብምቕባጽን መስቀልካ ብምስካምን ዝኸውን'ዩ።
ንጉስ ዳዊት፣ ካብ ዝፈጸሞ ሓጢኣት ክንሳሕ ከሎ (መዝ 51)፣ ከምዚ ኢሉ፣ "መስዋእቲ ባህ ኣየብለካን እዩ፣ እንተ ዘይኰነስ መቕረብኩልካ ነይረ። ንመስዋእቲ ምሕራር ኣይትብህጎን ኢኻ እሞ፡ መስዋእቲ ኣምላኽ ስቡር መንፈስ እዩ። ዎ ኣምላኽ፣ ንስቡርን ቅጥቁጥን ልቢ ኣይትንዕቆን ኢኻ" (መዝ 51፣ 16, 17)። እዚ ድማ እታ ቐንድና ንኣምላኽ ብምውፋይ፣ ብዘይ ተረፍ ክንግዝኦ ምስ ወሰንና ኣብ ህይወትና ብመንፈሱ ዝኸናወን ስራሕ ኣምላኽ እዩ። ንኣምላኽ ብዘይተረፍ ክኸውን ዝደሊ፣ ኣብ ኢድ ኣምላኽ ድማ ዝጠቅም ኣቃሓ ክኸውን ዝደሊ፣ ዝተሰብረ ልቢ ቅድመ ኩነት ዘየድልዮ ጠለብ'ዩ። እዚ ድማ ናይ ኣእምሮ መንፈሳዊ ኣገልግሎትና እዩ (ሮሜ 12፣1-2)። ናይ ነፍስና (ኣረዳድኣና፣ ስምዒትና፣ ፍቓድና) ጥዕና፣ ነቲ ኣባና ዝሓደረ ባህርይ ኣምላኽ ንኽግለጽ ወሳኒ እዩ። ኣምላኽ ንህይወትን ንፍርሃት እግዚኣብሄር ዝኸውን ካብ ዝሃበና፣ ነቲ ኣባና ዘቐመጦ ንክግለጽ ብቑዓት ክንከውን፣ ንርእስና ሞይትና ነቲ ስሌና ዝሞተ የሱስ ክንነብር፣ ገዛእ ርእስና ክንውፊ ኣለና። ትዕቢት፣ ስስዐ፣ ሻርነት፣ ቅንኢ፣ ንርእሰይ ምባል፣ ፍትወት ስጋ፣ ስጋዊ ትምኒትን ካልእን ካባና ተቐንጢጡ፣ ብዝተሰብረ ልቢ ነቲ ዝጸውዓና ክንነብር፣ ናይ መስቀል ስራሕ ኣባና ብመንፈስ ቅዱስ ክበዝሕ ከነፍቅድ ኣለና። ከምቲ ሃዋርያ ጳውሎስ ዝበሎ፣ "ደጊም ክርስቶስ እምበር ኣነ ኣይኰንኩን ዝነብር ዘለኹ" ናብ ዝብል ደረጃ ህይወት ክንበጽሕ፣ ናብ ኣምላኽ ክንቀርብ ኣለና።
2) ሕብረት ኣሕዋት (መዝ 133)
ድሕረ ባይታ ናይዚ ዳዊት ዝዛረበሉ ዘሎ ሓሳብ እንተተረዲኡና፣ ናይዚ ምዕራፍ ትሕዝቶ ካብ ዝጸንሓና ንላዕሊ ከም እነድንቆ ርግጸኛ እየ። ሕብረት ኣሕዋት ከም "ካብ ርእሲ፣ ጭሕሚ ኣሮን ዝወርድ ዘይቲ እዩ" ኢሉ መሲልዎ። ካህን ኣሮንን ደቁን ዝቕብእዎ ዝነበሩ ቅብኢ፣ ካብ ብዙሕ ቀመማት ዝተሰርሐ ስለ ዝነበረ፣ ኣዝዩ ፍሉይ ዝዀነ መኣዛ ነይርዎ። ናይ ኣካላቶም ጨና ድማ፣ ንኻህናት ካብ ካልኦት ተራ ሰባት ክትፈልዮም ቀሊል ነይሩ። ኣብ ዝኸድዎን ብዝሓለፍዎ ቦታን ጨናኦም ዝገድፎ ኣሰር ስለ ዝነበረ፣ ካህን ናብቲ ቦታ መጺኡ ከም ዝነበረ ሰብ ክንገሮ ኣየድልን ነይሩ። ቅንኣት ዘሕድር መኣዛ ኣብ ካህናት ነይሩ። ምስኦም ልገብ፣ ምስኦም ውዓል ዝብለካ ኣዝዩ ጥዑም ዝዀነ መኣዛ ነይርዎም። እዚ ዝተረድአ ንጉስ ዳዊት ድማ፣ እቲ ሰናይን ጥዑምን ዝዀነ ሕብረት ኣሕዋት፣ በዚ ካብ ርእሲ ናብ ዘፈር ክዳን ኣሮን ዝወርድ ዝነበረ ዘይቲ ገይሩ መሲልዎ።
ኣብ መንጎ ኣሕዋት ምንባር ዝለቆ መኣዛ ኣሎ። ከምዚ ስለ ዝዀነ ድማ፣ "ኣኼባና ኣይንሕደግ" ተባሂሉና። ኣብ ሕብረት ምብልላሕን ምስሕሓልን ኣሎ። (መክ10፣9-10) “ከምቲ ሓጺን ንሓጺን ዝስሕሎ፣ ከምኡ ድማ ሰብ ንብጻዩ ይስሕሎ"። እቲ ኣብ ሕብረት ዘሎ ምምዕዓድን ምምኽኻርን ምንቕቓሕን፣ ንኣማኒ ነቲ ኣብ ውሽጡ ዘሎ መኣዛ ንኽልቀቕ ኣምላኽ ይጥቀመሉ። ብዙሓት ኣብ ሕብረት ብዝገጠሞም ሕማቕ ዝመስል ተመክሮ፣ ካብ ሕብረት ክሃድሙ ከለዉ፣ ዝኸስርዎ ክሳራ ኣይርድእዎን'ዮ። ብኸምኡ ምሕላፍና ዝያዳ ከም ንዓብን፣ ባህሪና እናተጸርበ ከም ዝመጽእን ክንርዳእ ኣለና። በቲ እግዚኣብሄር ኣብ ሕብረት ዝፈጠሮ ህይወትን በረኸትን፣ ኣመንቲ ንሓድሕዶም ይነቓቕሑ። ብፍላይ ንሓድሕድና እናተመዓዓድናን እናተሃናነጽናን ብፍቕሪ ናብ ክርስቶስ ክንዓቢ ከሎና፣ ናብቶም ወጻኢ ዘለዉ፣ እንለቆ ውነኻ ዝስሕብ ናይ ፍቅሪ መኣዛ ይህልወና።
3. ንፋስ (መሃ 4፣12-16)
ኣብዚ ምዕራፍ እቲ ፍትዋ፣ ንፍትውቱ ብገነት፣ ብዕጽዊ ዔላ፣ ፈልፋሊ ዓይኒ ማያትን ብዝተፈላለየ ፍሬታትን ምስ መሰላ፣ ንሳ ብወገና ነቲ ኣብ ውሽጣ ዘሎ ፍሬታትን ምዑዝ ዝመኣዝኡ ቀመማትን መታን ክፈስስ እሞ ፈታዊኣ ባህ ክብሎ፣ ሰገጥ ከይበለት "ንፋስ" ሰሜንን ደቡብን ጸውዐት። "ንፋስ" ኣብ መጽሓፍ ቅዱስ ዓቢ ትርጉም ሒዙ ንረኽቦ። ኣብዚ ሓሳብ ግና ኣነጺሩ ንፋስ ደቡብን ሰሜንን ኢሉ ሰለ ዘሎ፣ ቅዱስ መጽሓፍ እንታይ ከም ዝምህረና ክንርኢ ናይ ግድን'ዩ። ብተመሳሳሊ ኣብ መዝሙር ዳዊት ተጠቒሱ ኣሎ፣ "ንፋስ ምብራቕ ኣብ ሰማይ ኣለዓዐለ፣ ብስልጣኑ ድማ ንፋስ ደቡብ ኣምጽኤ" (መዝ 78፣26)።
ኣብ ምሳሌ 25፣23 ድማ ከምዚ ይብለና፣ "ንፋስ ሰሜን ዝናም የምጽእ፡ ሓማይት ልሳን ከኣ ገጽ ተጸውግ"። "ማይ" ናይ መንፈስ ቅዱስ ምሳሌ'ዩ። ዮሃ 7፣38 "ዝጸምአ ማይ ይስተ" ብምባል፣ ብምሳሌ ብዛዕባ መንፈስ ቅዱስ ተዛሪቡ ኣሎ። ሓደ ኣማኒ ኣብ ቅድሚ ኣምላኽን ሰብን ንጥዑም መኣዛ ዝኸውን ህይወት ክህልዎ እምበኣር፣ ብመንፈስ ቅዱስ ኣብ ጸጽባሕ ክምላእ፣ ስራሕ መንፈስ ቅዱስ ክበዝሓሉ ኣለዎ። ኣብ ኤፌ 5 ንሓድሕድኩም ንምክብባርን ምቅብባልን፣ መንፈስ ይምላእኩም" ተባሂሉና ኣሎ።
ኣብ እዮብ 37:17 ድማ፣ "ምድሪ ብንፋስ ደቡብ ምስ ደንዘዘት፡ ንስኻ ኽዳውንትኻ ዜድህረካስ ተስተውዕሎ ዲኻ?"ይብል። ንፋስ ደቡብ "ዋዒ" ወይ'ውን "ዳህሪ" ከም ዘምጽእ ብንጹር ይነግረና ኣሎእ። "ዋዒ" ድማ ምልክት ፈተና ምኻኑ ኣብ 1ጴጥሮስ4፣12 ይነግረና። ብፈተና ድማ እምነትና ከም ዝኹላዕ፣ ንምስጋናን ክብርን ኣምላኽ ዝኸውን ህይወት ሒዝና ንኽንመላለስ ኣምላኽ ከም ዝጥቀመሉ (1 ጴጥ 1፣5) ኣነጺሩ ይምህረና። ዳዊት'ውን ከምዚ ክብል ዘሚሩ ኣሎ፣ "ዎ ኣምላኽ ተዓዚብካናስ (ፈቲንካናስ) ከም ዝኹላዕ ብሩር ኰላዕካና"። እዮብ ብወገኑ ድማ፣ "ኣምላኽ ይፈትነኒ ከም ወርቂ ተዀሊዐ ክወጽእ እየ" ይብል። ስለዚ ናይ ፈተና ዕላማ ተረዲእና፣ ብሓጎስ ክንቅበሎ ይግብኣና። ከምቲ ዕጣን ሓዊ ምስ ገበርናሉ፣ ጥዑም መኣዝኡ ዝብህ፣ ህይወት ኣማናኒ'ውን ብፈተና ህይወቱ ስለ ዝኹላዕ፣ ባህርይ ክርስቶስ ኣብ ህይወት እናተዀልዐ ይኸይድ።
ሓደ ኣማኒ ንኣምላኽ ዘሐጉስ፣ ኣብ ቅድሚ እቶም ኣብ ወጻኢ ዘለዉ ድማ ጽቡቕ ምስክርነትን መኣዛን ዘለዎ ህይወት ሒዙ ክመላለስ፣ ጠሊ መንፈስ ቅዱስን ንፋስ ደቡብ ማለት ኣብ ጸጽባሕ ዝሓልፎ ፈተናን ክህልዎ ናይ ግድን'ዩ። ስለዚ ከምቲ እታ ፍትውቲ ፈታዊኣ መታን ክሕጎስን ባህ ክብሎን "ንፋስ ሰሜንን ደቡብን" ዝጸውዐት፣ ንሕና ድማ ብመንፈስ እናተመላእና፣ ኣምላኽ ድማ ንልብና ክፍትኖ እናጸለና (መዝ139፣23) ኣብ ቅድሚ ኣምላኽ ክንመላለስ ይግብኣና።


text:
ዝክሪ በጻሒ ልቢ ድሮ ሰለስተ ዓመት ኮይኑ ካብ ስድራይ ካብቲ ሙዉቅ መኣዲ ካብ ዝፍለ።
ዝክርታት ንድሕሪት ና መለሱ ቃንዛ ክገብርልይ ይፍልጠኒ ።መቀረት ስድራ ብዝያዳ ሕጂ የ ዘስተማክሮ ዘሎኩ ፣ ፍለይብዝበለ ከኣ ኣብዚ ቅንያት ለደት ሰለስተ ሰሙን ክተርፎ ከሎ ነጋዶ ናይ ቲ ከተማ ጽሕድታቶም ብዘብለጭልጭኣወቂቦም ብቤትሮ ናይ ዱካዉንቶም ብምዝርጋሕ ንቲ ከተማ ግርማ ይዉስክሉ ፣ ልደት ከም ዝኣተወ ዉን ንእግሪመንገዶም ይነግሩ። ኣብርእሲ ዚ ዉን ህጻናት ብምክኛት ባል ሓድሽ ክዳዉንቲ ክግዛኣሎም ከም ልሙድን ባህልን ስለዝኮነ ምምስ ስድራኦም ኣብ ዳ ክዳዉንቲ ክዳን ክዕቅኑ ሓጎሶም ከንጸባርኩ ክትርኢ ደስ ዝብል ቅንያት ኢዩ።
ከምኡ ዉን ካብቲ ከተማ ወጻኢ ዝነብሩ ሓሮስቶት ናብ ቲ ናይ ትሪት መሸጢ ቦታ ጥሪታቶም ሒዞም ይመጹ ነባሪ ትከተማ ካብቲ ናይ አዳጋ ቦታ ንቲ መዓልቲ ዝኮኖ ብጊዕ ጤል ከምኡ ዉን ናይ ብዕራይ ንቲ ማዓልቲ ዝኮኖ ስጋ ይገዝእ።ኣድይ ዉን ካብ ዚ ማዓልቲ ዚ ኣትሒዛ ነቲ ባህላዊ መስተ ከተዳሉ ክርእያ ከለኩ ደስ ይብለኒ ዝያዳ ታ ማዓልቲ ቅድሚ ታማዓልቲ ነታ ማዓልቲ ኢልካ ዝግብር ኣዝዩ ደስ ይብለኒ።ኣብቲ ግዜ ቲ ንነዉሕ ዘይረኣካዮ ዝነብርካ ሰብ ትርእየላ ምስስድርኡ ሓቢሩ ኵኡዕል ዝመጻሉ ቅንያት ዩ።
ኣብቲ ድሮ ዉን ኩሉ ተገሩ ማለት ባህላዊ መስተ ዝተፈላለየ ዓይነት መግብታት ጽሕዲ ተተኪሉ ሚስ ዝተፈላለ ዪመማላኪዕታት ፣ ኣብቲ ማዓልቲ ኩሉ ሰብ ንግሆ ተሲኡ ናብ ቤት ክርስትያን ብምካድ ኣምላኩ የመስገንን የምልክንኪሳብ ሰዓት ፱ ዉን ኣብኡ ይጸንሕ ። ናብ ገዝኡ ኣብ ዝምለሰሉ ከኣ መምስ ዝረከቦ ሰብ እንኻዕ ኣብቀዓና ይብሃሃል።ምስ ረፈደ ከኣ ንዓይንካ ዝመልእ ባህላዉን ዘመናዉን
ኣከዳድና ትርኢ፣ ኣብ ግዜ ምሳሕ ዉን ኩላትካ ስድራ ሓቢርካ ኣብ ሓደ ማኣዲ ትምሳሕ። ካብ ኩሉ ብፍሉይ ደስዝብለኒ ግን መሳርሕትን መታዓቢትን ዝኮኑ ኣመንቲ ምስልምና ዝተፈላለየ ከካትን ቶርታን ሕዞም ብምጻእ ሓቢሮምምሳና ይዉዕሉ። ምክብባርን ትሕትናን ሓድነትን መለለዪ ናይ ቲ ሕብረተሰብ ምካኑ ከኣ ይበርሃልካ።
ቅሳነት ኣብራሃም።
Dieser Beitrag ist auch verfügbar auf: Deutsch (German)


text:
ፓርቲ ዓረና ንዲሞክራሲን ሉኣላዊነትን "ኣብ ትግራይ ህዝቢ ንከይረጋጋእ ጠንቂ ኮይኖም ዘለው ክልተ ምኽንያታት፣ ሓደ ኣብ ትሕቲ ምምሕዳር ክልል ትግራይ ዝነበሩ ቦታታት፣ ካብ ሕገ መንግስቲን ካብ ሕጊን ወጻኢ ኣብ ትሕቲ ቁጽጽር ክልል ኣምሓራ ምውዳቆም፣ እቲ ካልኣይ፣ ባዕዳዊ ሰራዊት ማለት ሰራዊት ኤርትራ ንብርክት ዝበሉ ከባቢታት ትግራይ ተቆጻጺሩ ስለዘሎ'ዩ" ዝብል መግለጺ ኣውጺኡ ።
መግለጺ ዓረና ከምዝሓበሮ "ብኣሽሓት ዝቁጸሩ ዕጡቃትን ሲቪላት ሞይቶም፣ ብኣማኢት ኣሻሓት ዝቁጸሩ ዜጋታት ተፈናቂሎም፣ ሚልዮናት ድማ ንሕጽረት መግቢ ተቃሊዖም፣ ብቢልዮናት ዝግመት ትሕተ ቅርጺ በሪሱ፣ ብዙሕ ንብረት መንግስቲን ውልቀ ሰብ ሃብቲን ተዘሚቱ" ይብል።
ብሰራዊት ኤርትራ ኣብ ዝተታሓዙ ከባቢታት ይወርድ ኣሎ ዝበሎ ህልቂት ከቢድ ከምዝኾነ ካብ ነበርቲ’ቲ ከባቢታት ዝኾኑ ኣባላቱ ሓበሬታ ከምዝረኸበ ዝጠቅስ መግለጺ ዓረና ኣብ ኣጽቢ፣ ዕዳጋ ሓሙስ፣ ኣኽሱምን ካልኦት ከባቢታትን ዝተፈጸሙ ቅትለታት ክሳብ ሎሚ ብወግዒ አይተጸብጸበን ኢሉ።
መንግስቲ ኢትዮጵያ ዝተፈጸሙ ግህሰታት ሰብኣዊ መሰላት ዘጻሪ ኣካል መርመራ ኣካይዱ እንተተረኺቡ ፈጸምቱ ናብ ሕጊ ክቀርቡ እዮም ክብል ከሎ ካብ ወገን መንግስቲ ኤርትራ ግና ክሳብ ሎሚ ወግዓዊ መልሲ ኣይተረኸበን። ኣብ’ዚ ቀረባ ንሪፖርት ኣምነስቲ ኢንተርናሽናል ግብረ መልሲ ዝሃቡ ሚኒስትር ዜና ኤርትራ ኣቶ የማነ ገ/መስቀል ነቲ ሪፖርት ‘ናይ ሓሶት ሪፖርት’ ከምዝበልዎ ይፍለጥ።
‘አምነስቲ ኢንተርናሽናል፣ ኣብ ኣኽሱምን ካልኦት ከባቢታት ትግራይን ዝተፈጸመ ቅትለት፣ ጥፍኣትን ግፍዒን፣ ብገበን ኩናትን ገበን ኣንጻር ሰብኣዊነትን ዘሕትት ክኾን ከምዝኽእል’ ምጥቃሱ ዝዝከር እዩ።


text:
Radio Erena: 08 September 2019
ሃገራት ቀርኒ ኣፍሪቃ፣ ደርቂ ቅድሚ ምጥቅዑ ንምክልኻል ዘኽእለን ተክኖሎጂካዊ ምርምር ዘካይዳሉ ናይ ሓባር ስምምዕ ገይረን።
ንክልተ መዓልታት ዝጸንሐ ኣብ ከተማ ናይሮቢ ዝተኻየደ ኣኼባ ኢጋድ ከምዘመልክቶ፣ ደርቂ ዘስዕቦ ጉድኣት ዘጥቅዖ ከባቢታትን ብኣግኡ ተፈሊጡ ምክልኻል ክግበረሉ ዘኽእል ብእዋኑ ሓበሬታ ዘመሓላልፍ መሳርሒታት ተክኖሎጂ ንምዝርጋሕ ኣብ ስምምዕ ከምዝተበጽሐ የነጽር።
እቲ ብዓርቢ 7 መስከረም ዝተዛዘመ ኣኼባ ኣባል ሃገራት ኢጋድ፣ ደርቂ ንምክልኻል ዘኽእል መደባትን መርሓ ሕንጻጻትን እውን ከምዘጽደቐ ካብ ናይሮቢ ዝተመሓላለፈ ዜና ኣመልኪቱ።
ኣብቲ ኣኼባ፣ ንጉዳይ ስደትን ምምዝባልን፣ ግርጭታት፣ መንእሰያት፣ ደቀንስትዮን ህጻናትን ከምኡ’ውን ኣካለ ስንኩላን ፍሉይ ቆላሕታ ከምዝተዋህቦ ይግለጽ።
ኣብ መወዳእታ፣ ኣባል ሃገራት በብወገነን ጸብጻባት ከቕርባ፣ ቅልጡፍ ሓበሬታ ናይ ምልውዋጥ መስርሕ ከካዪዳ እንተኽኢለን፣ ብፍላይ ሰብኣዊ ዓቕሚ ኣብ ምምዕባልን ዞባዊ ባህርያዊ ሓደጋታት ኣብ ምክልኻልን ዕዙዝ ተራ ክህልዎ ከምዝኽእል ብምእማን ንትግባረኡ ጻዕርታት ክካየድ ለበዋ ቀሪቡ።


text:
ኣኽባሪ ሕጊ ስዑዲ ዓረብ ብክስታት ብልሽውናን ኣስታት 208 ሰባት፡ ብምጥፍፋእ ድማ ካልኦት ልዕሊ 100 ምእሳሮምን ሓቢሩ።
ኣኽባሪ ሕጊ ሎሚ ሓሙስ ኣብ ዘውጽእዎ መግለጺ ካብቶም ዝተአስሩ ሸውዓተ ሰባት ብዘይ ዝኾነ ክሲ ምፍትሖም እንተኾነ ዝተረፉ 201 ግን ኣብ ትሕቲ ቁጽጽር ከምዘለው ሓቢሩ። ብተወሳኺ ኣስታት 1,700 ናይ ባንክ ሒሳብ ከይንቀሳቀስ ምእዛዙ ገሊጹ።
ነቐፈቲ ብወገኖም መንግስቲ ሓድሽ ኮሚሽን ንምምስራት ኣብ ዝዳለወሉ ዘሎ ሕጂ እዋን እዚ ስጉምቲ ምውሳዱ ንሰበ ስልጣን መንግስቲ ካብ ኣንጻር ልዑል መሓመድ ቢን ሳልማን ምስላፍ ንምጽራይን እዩ ይብሉ።
“ብመሰረት ንዝሓለፈ ሰለስተ ዓመታት ዘካየድናዮ ምርመራ ኣስታት 100 ቢልዮን ዶላር ኣብ ብብልሽውና ፡ ምጥፍፋእን ብዘይኣግባብ ኣብ ጥቅሚ ዝወዓለ ምኳኑ ፈሊጥና ኣለና” ክብል እቲ መግለጺ ወሲኹ የረድእ።
መንግስቲ ስም ዝርዝር እቶም ኣብቲ ትሕቲ ቀይዲ ዝኣተው ሰበ ስልጣንን ሰብ ሃብትን ኣይገለጸን።


text:
March 21, 2021
ሙሓመድ ኑር ያሕያ
ኣብ መጨረሻ ዓመተ 1977 ሕብረት ሶቨት ቅድሚኡ ኣብ ዞባ ቀርኒ ኣፍሪቃ ትራእዩ ዘይፈልጥ ማእለያ ዘይብሉ ወተሃደራዊ ሓገዝ ንወተሃደራዊ ስርዓት ደርጊ ኣብ ኢትዮጵያ ክትልግስ ጀሚራ።እቲ ሓገዝ 18000 ናይ ክዩባ ፡2000 ዝኣኽሉ ወተሃደራት ካብ ህዝባዊት ዲሞክራስያዊት ሪፓፕሊክ የመን፡ 1500 ዝኾኑ ሶቭየታውያን ኣማኸርቲ ኲናት፡ከም ኡ’ውን ከበድቲ ዘመናዊ ኣጽዋርን መራኽብ ዂናትን ነፈርትን ዘጠቓለለ ነይሩ።ስርዓት ድረጊ ብዝተገብረሉ ገዚፍ ወተሃደራዊ ሓገዝ ምስ ሶማል ኣብ ዝገብሮ ውግእ ድሕሪ ምዕዋቱ፡ ሶቨት ሕብረት ተወሳኺ ወተሃደራዊ ዕጥቅን ኣማኸርትን ስለዝሃበቶ ሰውራ ኤርትራን ንሓዋሩ ንምድሳስን ህዝቢ ኤርትራ ንምጽናትን ብዝመናውን እንተላይ ብውጉዝ ኣጽዋር ዝተሰነየ ጽዑቅን ሰፊሕን መጥቃዕቲ ከፈተ። ሰውራ ኤርትራ ነቲ ብስንኪ ምትእታው ርእሰ ሓያል ሃገር ሕብረት ሶቨት ኣብ ባይታ ዝመጸ ምቅይያር ሚዛን ሓይሊ ኣንጻር ረብሓ ህዝቢ ኤርትራን ሰውርኡን ምዃኑ ብድቂቅ ብምግምጋም ቀጻልነት ቃልሲ ክሳብ ዓወት ንምውሓስ ብ1978 ስትራተጂካዊ ምዝላቅ ከካይድ ተገደደ። እዚ ኣዝዩ


text:
October 5, 2019
ዝኸበርካ ፕረዚደንት
ዝኸበርካ ዋና ጸሓፊ
ዝኸበርኩም መራሕቲ ሃገራትን መንግስታትን
ዝኸበርኩም ተጋባእቲ
ናይ ሎሚ ዓመት ኣኼባ ሓፈሻዊ ባይቶ ሕቡራት ሃገራት፡ ንቐርኒ ኣፍሪቃ ኣብ ኣዝዩ ተስፋ ዘለዎ ግዜ ይካየድ ኣሎ። ዝጸንሐ ናይ ዘቤታውን ዞባውን ግጭታትን ጎንጽታትን እዋን፡ ብውሽጣዊ ጸዓትን ዞባዊ ምትሕብባርን ብእወታዊ ምዕባለታት ይትካእ ኣሎ። ኣብ ኣህጉራዊ መዳይ፡ ዘሎናዮ እዋን ኣዝዩ ተኣፋፍን ተነቃፍን እዩ። ድሕሪ ኣስታት ርብዒ ዘመን፡ ምስ ምብናን እንኮ- ቐጽራዊ ግሎባዊ ስርዓት፡ ከምኡ’ውን ምግልባጥ ቁጠባዊ ሚዛን ሓይልታት ዘኸተሎ ጽዕጹዕ ውድድርን ነውጺታትን፡ ዓለምና ኣብ ቀራና-መገዲ ንሓድሽ ዓለማዊ ስርዓት ኣብ እትርከበሉ እዋን ዝካየድ ዘሎ ናይ ሎሚ ዓመት መጋባእያ፡ ኣገደስቲ መልእኽትታት ከመሓላልፍ ትጽቢት ዝግበረሉ እዩ። ኣብ ውሽጢ’ዚ ርብዒ ዘመን፡ ኣብ ኣፍሪቃ ብሕልፊ፡ ጸጋታት’ዚ ክፍለ-ዓለም ብዘይንሕስያ እናተዘምቱ፡ ምስናይ’ቲ “ግጭታት ምውጋድ”፡ “ግጭታት ምፍታሕ” እናተባህለ ዝጭደረሉ ባዶ መብጽዓታት፡ ቅልውላዋት እናተራብሑን እናኸፍኡን ከይዶም፡ ሓደ ቢልዮን ህዝቢ ዝያዳ


text:
ትምህርት
ወለዲ፡ ደቆም ዘይደልዩዎ ዓይነት ትምህርቲ ንኽመሃሩ ኣብ ልዕሊኦም ጸቕጢ ክገብሩ ይዅን ካብ ትምህርቲ ክሕርሙዎም ብሕጊ ኣይፍቀደሎም እዩ።
ወለዲ፡ ደቆም እንታይ ዓይነት ትምህርቲ ክመሃሩ ከም ዘለዎም ክውስኑሎም ይኽእሉ ዶ?
ስለምንታይ ኢኻ ንኖርወይ መሪጽካያ? መሰል ናብ ቤት-ትምህርቲ ምኻድን ምምሃርን ንዓኻ ኣገዳሲ ክብሪ ድዩ? ኣብ ኖርወይ፡ ቈልዑን መንእሰያትን ትምህርቲ ክመሃሩን መሰሎምን ግቡኦምን እዩ። 15 ዓመት ዕድመ ዝገበረ ነፍሲ-ወከፍ ሰብ ዘድልዮ ዓይነት ትምህርቲ ባዕሉ ክመርጽ መሰል ኣለዎ። ወለዲ፡ መንእሰያት ዘይደልዩዎ ዓይነት ትምህርቲ ንኽመሃሩ ወይ ንኽመርጹ ኣብ ልዕሊኦም ጸቕጢ ክገብሩ ይዅን ካብ ትምህርቲ ክሕርሙዎም ብሕጊ ኣይፍቀዶምን እዩ።
ናብ ቤት-ትምህርቲ ናይ ምኻድን ናይ ምምሃርን መሰል፡ ኣብ ኣህጉራዊ ውዕላት ሰብኣዊ መሰላት ዝሰፈረ እዩ። እዚ ይዅን’ምበር፡ ብሰንኪ ኲናትን ድኽነትን ብዙሓት ቈልዑ ኣብ ሃገራቶም ክመሃሩ ኣይከኣሉን ዘለዉ። ገለኦም ቈልዑ ኣብ ሃገራቶም ግዳይ ምፍርራህ፡ ግዳይ ጐነጻዊ ዓመጽን መጥቃዕትን ይዀኑ ኣለዉ። እዚ ከኣ ኣብ መኣዲ ትምህርቲ ክሳተፉ ዘይደልዩዎምን ብኣንጻሩ ካብ ትምህርቲ ክሕርሙዎም ዝደልዩን ካልኦት ወገናት ስለ ዘለዉ እዩ። ብፍላይ ደቂ-ኣንስትዮ፡ ኣብ ገለ ሕበረተ-ሰባት ነዚ ጸገማት እዚ ኣዝየን ዝተቓልዓ እየን።
ትምህርቲ እቲ ዝሓየለ ንዓለም ንምቕያር ክትጥቀመሉ እትኽእል መሳርሒ እዩ።
ምናልባት ካብ ሃገርካ ወጺእካ ክትስደድ/ክትሃድም ዝገበረካ ምኽንያት እዚ ዶ ይኸውን? ምኽንያቱ ገለ ወገናት ንመሰላትካ ዝግህስ ተግባራት ኣብ ልዕሌኻ ስለ ዝፈጸሙ። ብዙሓት ካብቶም ሃዲሞም ናብ ኖርወይ ዝኣተዉ ስደተኛታት፡ ምስቲ ኣብ ኖርወይ ዘሎ ብምንጽጻር ካብ ፍጹም ዝተፈልየ ኣረኣእያታትን ዝተፈልየ ባህልታትን ዘለዎም ሕበረተ-ሰባት ዝመጹ እዮም። ንክብረትን ውርደትን ዝለዓለ ማሕበራዊ ቦታ ካብ ዝህቡዎ፡ ንባህልን ልምድን ልዕሊ ሕጊ ኣብሊጾም ካብ ዝርእዩዎ ሕበረተ-ሰባት ዝመጹ እዮም። ኣብዞም ሕበረተ-ሰባት፡ ማሕበራዊ ደረጃ ኣዝዩ ኣገዳሲ ኰይኑ፡ ቈልዑን መንእሰያትን ንስድራቤቶም ጥራይ ዘርብሕ ምርጫታት ክወስዱ እዩ ትጽቢት ዝግበረሎም። እዚ ከኣ ምስቲ ኣብ ኖርወይ ዘሎ ዘይቃዶ እዩ። ኣብ ኖርወይ፡ ረብሓታትን ድሌታትን ናይ ውልቀ-ሰባት ኣዝዩ ኣገዳሲ ወይ ልዑል ግምት እዩ ዝወሃቦ።
ሓንቲ ካብ ደቕኻ መካኒክ ናይ መኪና ወይ ዓራይት መኪና ክትከውን እንተ ትደሊ እንታይ ምበልካያ? ወይ ድማ ካልእ ከም ናይ ደቂ-ተባዕትዮ ዝውሰድ ስራሕ/ሞያ እንተ ትመርጽ ከ? ወድኻ መምህር ናይ መዋእለ-ህጻናት ክኸውን ወይ ካልእ ከም ናይ ደቂ-ኣንስትዮ ዝውሰድ ስራሕ/ሞያ እንተዝመርጽ እንታይ ምበልካዮ?
እንተድኣ ካብዚ ዕድላት’ዚ ከልኪልካዮም፡ ወይ ካልእ ዘይደልዩዎ ዓይነት ሞያ ንኽመርጹ ኣብ ልዕሊኦም ምፍርራህ ዝተሓወሶ ጸቕጢ ጌርካሎም ወይ ኣገዲድካዮም፡ ዝደለዩዎ ዓይነት ትምህርቲ ባዕሎም ክመርጹ ንዘለዎም መሰል ኢኻ ትግህሰሎም ዘለኻ። ከምኡ እንተዀይኑ፡ ልክዕ ከምቲ ንስኻ ኣብታ ንስደት ክትወጽእ/ክትሃድም ዝተገደድካላ ሃገርካ ከለኻ ዝግበረልካ ዝነበረ ኣገባብ ኣተሓሕዛ/ኣተዓባብያ ጌርካ ኢኻ ትሕዞም ዘለኻ ማለት’ዩ።
ንዘይደሊዎ ትምህርቲ ክመርጹ ጸቕጢ ዝግበረሎም መንእሰያት፡ ድርኺቶምን መንፈሶምን ክልቲኡ የጥፍኡ።
ኣብ ኖርወይ፡ ወድን ጓልን ናብ ቤት-ትምህርቲ ክኸዱን ክመሃሩን ኵሉ ግዜ ማዕረ መሰል ኣለዎም ማለት ኣይኰነን። ደቂ-ኣንስትዮ ንፈለማ ግዜ ኣብ 1970ታት እየን ኣብ ላዕለዋይ ደረጃ ትምህርቲ ክሳተፋ ጀሚረን። ትምህርቲ፡ ንምዕባለ ሕብረተ-ሰብ ዘድሊ ፍልጠት የፈልፍል፣ ከምኡ ድማ ሽግራት ናይ ምፍታሕ ክእለት ዘለዎምን ማንም ሰብ ዘይርእዮ ዕድላት ዝርእዩን ዉልቀ-ሰባት የፍሪ። ማዕረ መሰላት ትምህርትን ዝደለኻዮ ዓይነት ትምህርቲ ናይ ምምራጽ ሓርነትን፡ ኣገደስቲ ቅድመ-ኵነት ናይ ደሞክራሲ እዮም። ናይ ምድማጽ/ምምራጽ መሰልካ ብምጥቃምን ኣብ ፖለቲካዊ ምርጫታት ብምስታፍን ከኣ ነዚ ኣብ ምጽላው ተራ ክህልወካ ይኽእል እዩ።


text:
ሃገራዊ ዋዕላ፡ ተስፋ ህዝቢ ኤርትራ
ሃገራዊ ዋዕላ ትርጉሙን ክልሰ-ሓሳባዊ ኣገላልጻኡን ስፍሕ ዝበለ ኢዩ። ኣብኡ ኣትየ ብዝርዝር ክትንትን ኣይህቅንን። ብሓጺሩ ግን ሓደ ሃገራዊ ዋዕላ ብዛዕባ ሓደ ሃገር ብዛዕባታት ሰሪዕካ እትዝትየሉን እትውስነሉን ጉባአ ኢዩ። ሃገራዊ ዋዕላ ናይ ፖለቲካዊ ውድባትን ሰልፍታትን ጉዳይ ጥራይ ዘይኰነስ ህዝቢ ናይ ሓደ ሃገር ብቐጥታ ዝሳተፈሉ ዋዕላ ኢዩ።
ብሓፈሽኡ ህዝቢ ኤርትራ ብፍላይ ድማ ኣብ ወጻኢ ዝርከብ ህዝብና ኣብ ሃገራዊ ዋዕላ ዘለዎ ተስፋን ድሌትን ዑዙዝ ኢዩ። ንንውሕ ዝበለ ግዜ ድማ ሃገራዊ ዋዕላ ንኽካየድ ድሌቱን ትምኒቱን ክገልጽ ጸኒሑ ኢዩ። ኣብ ዝተኻየዱ ጉባአታትን ኣኼባታትን ብዛዕባ ኣድላይነት ሃገራዊ ዋዕላ ዳርጋ ከይተ ጠቕሰ ኣይሓለፈን ክበሃል ይከኣል።ካሊእ ይትረፍ ብወገን መርበብ በርገሳውያን ማሕበራት ኤውሮጳ፡ ብ2003 ኣብ ዓባይ ብሪጣንያ ዝገበርናዮ ዓመታዊ ጉባአና፡ ሽሕኳ ከምቲ ዝደለናዮ ኣይኹን’ምበር ሓንቲ ንሃገራዊ ዋዕላ እተጽንዕ ሽማገለ ኣቚምና፡ሰነዳት ክንእክብ ጀሚርና ኢና። ብ2006 ኣብ ሆላንድ ኣብ መንጎ ኪዳንን መርበብ ኤርትራውያን ማሕበራት ኤውሮጳን ንሰለስተ መዓልታት ዝተኻየደ ሰሚናር እውን ንሃገራዊ ዋዕላ ዝኣመተ ኢዩ ነይሩ። ቀጺሉ ኣብ ካስል ብፕረፈሶር ተስፋጽዮን መድሃኔን ኢስማዒል ዓልን ዝተገብረ መጽናዕቲ ንሃገራዊ ዋዕላ ዓቢ ባይታ ፈጢሩ ኢዩ። ከምኡ ድማ ዓሚ ሓምለ 2009 ብኪዳን ዝተኻየደ ዎርክሶፕስ(workshops) ዓቢ ስጉምቲ ኢዩ። ኣብ መወዳእታ ከኣ ዝሓለፈ ወርሒ ሓንቲ ኣሰናዳኢት ሽማግለ ንዋዕላ ቆይማ። ከምኡ’ውን ዋዕላ ንዲሞክራስያዊ ለውጢ ኣብ መወዳእታ ሓምለ 2010 ክካየድ ተወሲኑ
ኮይኑ ግን ኣብ ምቛም ናይታ ኣሳናዳኢት ሽማግለን ዝግበረሉ ግዜን፡ ኣብ መንጎ ገለ ኣባላት ኪዳን ዘይምስምማዕ ዘሎ ይመስል። ብፍላይ ብሓው መንግስትኣብ ኣስመሮም ኣብ መርበብ ኢንተርነት “ ነዳይ ናይ ልቡ ይሓልም” ዝብሉ ተኸታተልቲ ጽሑፋት ምስ እነንብብ፡ ዋዕላ ንዲሞክራስያዊ ለውጢ ዝኣክል ምድላው ከም ዘይተገብረሉ፡ ኣብ ምቛም ኣሳናዳኢት ሽማግለ ናይ ገለ በርገሳውያን ማሕበራት ተሳትፎ ከም ዝጐደሎ፡ ከምኡ’ውን ኣብቲ ዝተገብረ ውሳኔ ዋዕላ ንዲሞክራስያዊ ለውጢ ገለ ውድባትን ሰልፍታትን ከም ዘይተሳተፋ ዝገልጽ ተቓውሞ ኢዩ። ኣትኵረይ ንሓው መንግስትኣብ ንመውቃስ ወይ ምቅዋም ኣይኰነን። በንጻሩ እኳ ድኣ ኣብ ልዕሊኡ ዘሎኒ ኣረኣእያ ኣዎንታዊ ኢዩ። ሓው መንግስትኣብ ካብ ንእስነቱ ኣትሒዙ ስጋብ ሕጂ ንህዝቡ ውፉይ ምዃኑ ኣይስሕቶን። ይኹን’ምበር እዚ ፍልልያት’ዚ ኣብ ክንዲ ኣብ ውሽጢ ኪዳን ብምርድዳእ ዝፍታሕ ናብ ግዳም ክወጽእ ኣይነበሮን ዝብል ኣረኣእያ ኣሎኒ። ምኽንያቱ ውጽኢቱ ንጸላኢ ዘሐጉስ፡ ሞራል ህዝቢ ድማ ዘውድቕ ስለ ዝኾነ። ኣብዛ ሓጻር ጽሕፍተይ ከተኵረሉ ዝደሊ ግን ናብቲ መፍትሒ ክኽውን ዝኽእል ሸነኻት ኢዩ።
ልክዕ ኢዩ፡ እቲ ጉዳይ ግዜ ወሲዱ፡ ዝኣክል ህዝባዊ ክትዓት ተኻይዱ፡ ካብ ኩሉ ሸነኻት ሕብብረተሰብና ክሳተፍዎ እቲ ዝድለ ኢዩ። ከምኡ’ውን ካብ ኣብ ቃልዕ ወጺኻ ምክሳስ፡ ኪዳን ዋዕላ ንዲሞክራስያዊ ለውጢ ከማእክል እንከሎ፡ ኣነ ከም ዝመስለኒ፡ እታ ፈጻሚት ሽማግለ ኪዳን ተሳማሚዓ፡ ናይ ዋዕላ ውሽጣዊ መምርሒ ከተውጽእ ነይሩዋ እብል(እዚ መምረሒ’ዚ ይሃሉ ኣይሃሉ ኣይፈልጥን)። ንኣብነት፡ መን’ዩ ኣብ ምቛም ኣሰናዳኢት ሽማግለ ዝሳተፍ? መንዩ’ኸ ኣብ ሃገራዊ ዋዕላ ዝሳተፍ? ወ.ዘ.ተ.። ኣብ ምቛም ኣሰናዳኢት ሽማገለ ዓይነት’ምበር ብዝሒ ኣየድልን። ሓላፍነት ናይዛ ሽማገለ’ዚኣ ኣድለይቲ ነገራት ምድላውን ጥጡሕ ባይታ ንሃገራዊ ዋዕላ ምፍጣርን ኢዩ። ውጽኢት ናይቲ ዋዕላ ግን ካብቲ ኣኼበኛ ይኸውን። ወሳኒ ድማ ንሱ ኢዩ።
ዝኾነ ኰይኑ እቲ ዋዕላ ንዲሞክራስያዊ ለውጢ ኣብቲ ተመዲቡ ዘሎ ግዜ ክግበር ኣለዎ እብል። ምኽንያቱ፤
ሀ) መቹእ ኩነታት ኣብ ጐድኒ ተቓወምቲ ሓይልታት ምህላው ዘይካሓድ ኢዩ፡ ኣብዚ ግዜ’ዚ ስርዓት ህግደፍ ብውሽጥን ብደገን ተዳኺሙ ይርከብ። ነዚ ኩነታት’ዚ ኣብ ግምት ብምእታው ህዝቢ ኤርትራ ብፍላይ ድማ ኣብ ወጻኢ ዘሎ ብዝያዳ ኣብ ቃልሲ ክጥርነፍ ይኽእል። ካብ ወጻኢ’ውን ፖለቲካውን ነገራውን ሓገዝ ብቐሊል ይርከብ።
ለ) ሕጂ’ውን ተሳታፍነት ህዝቢ ኣብ ዋዕላ ንዲሞክራሰያዊ ለውጢ ምጽዓር “ግብ በለ’ምበር ኣይተኻዕወን” ከም ዝበሃል፡ ኣብ ምቛም ኣሰናዳኢት ሽማገለ ዘይተሳተፉ ኣብ ዋዕላ ንዲሞክራስያዊ ለውጢ ኣይሳተፉን ማለት ኣይኰነን።ብመምረሒ ዋዕላ ንዲሞክራስያዊ ለውጢ መሰረት ኣብቲ ዋዕላ ዝሳተፉ ወከልቲ ብንጹር ክቕመጥ ይግባእ።
ሐ) ዋዕላ ንደሞክራስያዊ ለውጢ ቀጻሊ መስርሕ ኢዩ።
ሃገራዊ ዋዕላ ሓንትን ኪያንትን ኣይኰነትን። ቀጻሊ መስርሕ ኢዩ። ሎሚ ብውሑዳት ተጀሚሩ ጽባሕ እናዓመረን እናሰፍሔን ዝኸይድ ኢዩ።
መ) ዋዕላ ንዲሞክራስዊ ለውጢ ኣብ መስርሕ ምእራም
ሓደ ህዝባዊ ቃልሲ ሓንሳብ ብመደብ ተሓንጺጹ ብጥጡሕ ዝጐዓዝ ኣይኰነን። ኣብ ጉዕዞ ካብ ተመኩሮ እናቐሰምካ ኣብ መስርሕ እናተኣረመ ዝኸይድ ኢዩ። ሕጂ’ውን እቲ ጉድለታት ዝበሃል ብምርድዳእ ክእረም ኣለዎ።
ኣብ መጨረሻ፡ በዚ ኰኑ በቲ ንዝኾነ ውሽጣዊ ግርጭት መፍትሒኡ መርድዳእ ኢዩ። ሓደ ነገር ንኹላትና ክበርህ ዘለዎ፡ ሓደ ሃገራዊ ዋዕላ ክግበር እንከሎ ኣብ መንጎ እቶም ንዋዕላ ዘካይዱ ኣካላት ስኒት ክህሉ ኣለዎ። ከምቲ “ፈረንሳ እንጥሾ ክትብል፡ ኤውሮጳ ብሙሉኣ ትስዕል” ዝበሃል፡ ኣብ መንነጎ ኣባላት ኪዳን ዘይምረድዳእ ክፍጠር ከሎ፡ ተቓወምቲ ኣካላት ብሙሉኡ ኢዩ ተስፋ ዝቘርጽ። ስለዚ ልባዊ መልእኽተይ ንኣቦመምበር ኪዳን ሓው ተወልደ ከመሓላለፎ ዝደሊ፡ ከይወዓለ ከይሓደረ፡ ነቶም ዝምልከቶም ኣካላት ጸዊዑ፡ ነቲ ተኸሲቱ ዘሎ ዘይምርድዳእ ብሰውራዊ መንፈስ ክራዳድእሉ ብትሕትና የተሓሳስብ።
ዓወት ንዋዕላ ዲሞክራስያዊ ለውጢ
ርእይቶ: fitiwi@planet.nl


text:
መንግስቲ ኢትዮጵያ ኣብ ከባቢ ጋምቤላ ንዝነብሩ ሰበኽ ሳግም ዜጋታት ብዝጀመሮ ፕሮግራም ምስረታ መንደር ብሓይሊ የልዕሎም ኣሎ፡መጥቓዕቲ እናብፅሐሎም እዩ፡ክብል ሂውማን ራይትስ ዎች ዝተብሃለ ተሓላቒ ሰብኣዊ መሰላት ኣብዘውፅኦ ሪፖርት ይኸስስ።መንግስቲ ኢትዮጵያ ብወገኑ እቲ ክሲ መሰረት ዘይብሉን ናይ ሂውማን ራይትስ ዎች ዝተለመደ ናይ ሽም ምጥፋእ ወፍርን እዩ ይብል።
ነቲ መፅናዕቲ ዘክየዱን ነቲ ሪፖርት ዘዳለውን ኣብ ህይውማን ራይትስ ዎች ዝሰርሑ ሴሊክስ ሆርን ካብ ለንደን ንቪኦኤ ብስልኪ ኣብዝሃብዎ መግለፂ እቲ ናይ መንደር ምስረታ ሓሳብ ሰባት ብፍቓዶም ዝሰፍርሉ ከምዝኾነ ካብ መጀመሪያ ኣትሒዙ መንግስቲ ኢትዮጵያ ይዛረብ እንተነበረ’ውን ንሶም ዝረአይዎ ግን ብግልባጡ ከምዝኾነ ይገልፁ።
ኣብ መፅናዕትና ዝረኸብናዮ ሓቂ ሰባት ካብ መንበሪ ከባቢኦም ዝልዓሉ ብድልየቶም ከይኮነስ ብሓይሊ እዩ ዝብሉ ሚስተር ሆርን ኣስዒቦም ከምዚ ይብሉ ‘’ንምንታይ ኢና ካብ መንበሪ ከባቢና ንልዓል ዘለና ኢሎም እንተሓቲቶም ወይ’ውን ካብቲ ከባቢ ኣይንወፅእን እንድሕር ኢሎም ይቕጥቀጡ፡ይእሰሩ፡ብፖሊሳት ምፍርራሕ ይበፅሖም።’’
ሰባት ዝሰፍሩሎም ከባቢታት ንመነባብሮን ንህይወትን ዘድልዩ ኣገልግሎታት ከምዝቐርቡሎም፡ማሕበራውን ኢኮኖሚያውን መሰረተ ልምዓት ከምዝህነፁሎም፡ምግብን ማይን ከምዝረኽቡ፡ናብ ስራሕ እውን ከምዝኣትው ከምዝተዘረቦም ይገልፁ ሚስተር ሆርን።
ኢትዮጵያ ኣብ ውሽጢ ዝሓለፉ ሰለስተን ኣርባዕተን ዓመታት ሰፍሓቱ ክንዲ ኣውሮፓዊት ሃገር ኔዘርላንድስ ዝኸውን መሬት ማለት’ውን 3.6 ሚሊዮን ሄክታር መሬት ንናይ ሕራሻ ኢንቨስተራት ምሃባ ብምግላፅ መንግስቲ ሰብ ዘይሰፈረሎም እናበለ ዝህቦ ዘሎ መሬት እዞም ነባራት ነበርቲ ካብ መሬቶም ንኸይፈናቐሉ ዝከላኸል ሕገመንግስታዊ መሰሎም ዝጥሕስ እዩ ይብሉ ሆርን።
መንግስቲ ኢትዮጵያ ነዚ ብህይውማን ራይትስ ዎች ዝቐረበ ሪፖርት ይነፅጎ።ንሬድዮ ድምፂ ኣሜሪካ መልሲ ዝሃቡ ወሃቢ ቃል መንግስቲ ኢትዮጵያ ኣቶ በረኸት ስምኦን እቲ ሪፖርት ሓሰት እዩ ይብሉዎ።
መንግስቲ ናይ ውሽጢ ሃገርን ናይ ወፃእን ሰብ ሃብቲ ገንዘቦን ኣብ ስራሕ ከውዕልዎ በሪ ከምዝኸፈተን ኣብ ልምዓት ሕርሻ ንኽሳተፉ ምትብባዖም ከምዘይናስሑን ብምግላፅ ኣየናስ ዝጥቀሱ ዘለው ኣሃዛት ኣሃዛት ዝተጋገየ እዩ ኢሎም።’’ክሳብ ሕዚ ኣብዝተፈላለዩ ክፋላት እታ ሃገር ዝሃብናዮ መሬት ናብ 415 ሽሕ ሄክታር ዝኸውን መሬት ጥራሕ እዩ።ካብዚ ናብ 42 ሽሕ ሄክታር ዝኸውን መሬት ለሚዑ ዘሎ።ብሓፈሻ ንልምዓት ሕርሻ ካብ እነቕርቦ 3.4 ሚሊዮን ሄክታር መሬት 1.5 ሚእታዊ ዝኸውን ጥራሕ እዩ።’’ይብሉ።


text:
Radio Erena: 21 January 2019
ላዕለዋይ ኮሚሽን ስደተኛታት ሕቡራት ሃገራት፣ ኢትዮጵያ፣ ኣብ መሰል ስደተኛታት ንዘጽደቐቶ ሓድሽ ኣዋጅ ንኢዱ።
እቲ ኣህጉራዊ ትካል ኣብ ዘውጽኦ መግለጺ፣ እዚ ኢትዮጵያ ወሲዳቶ ዘላ ተበግሶ፣ ኣብ ኣፍሪቃ ካብ ዘሎ ፖሊሲታት ስደተኛታት ብዝዓለ ካብ ዝድነቕ እወታዊ ውሳኤ ምዃኑ ኣስሚርሉ።
ኮሚሽነር ናይቲ ትካል፣ ፊሊፖ ግራንዲ ኣብ ዝሃቦ መግለጺ ድማ፣ እዚ ናይ ኢትዮጵያ ውሳኔ፣ እታ ሃገር ንነዊሕ ዓመታት ዝጸንሓ ስደተኛታት ናይ ምእንጋድ ባህሊ ብዝያዳ ዘጉልሕ ምዃኑ ብምዝኽካር፣ እዚ ውሳኔ፣ ምስ ኣህጉራዊ ስምምዓት ስደተኛታት ዝሳነ ጥራይ ዘይኮነ፣ ንኻልኦት ሃገራት ኣፍሪቃ’ውን ከም ሞዴል ዘገልግል’ዩ ክብል ሞጊሱ።
ኢትዮጵያ፣ ዝሓለፈ ሰሙን ብዘጽደቀቶ ውሳኔ፣ ኣብታ ሃገር ዝነብሩ ስደተኛታት፣ ክፉት ናይ ስራሕ ዕድላት ክረኽቡን ናብ ዝደለይዎ ቦታ እታ ሃገር ናይ ምንቅስቓስ መሰሎም ክሕለወሎም ዝብል’ዩ።
ብዘይካ’ዚ እታ ሃገር፣ ስደተኛታት ምስ ህዝቢ ኢትዮጵያ ተወሃሂዶም ዝነብርሉ ሰፋሕቲ ዕድላትን ክሳብ ዜግነት ናይ ምሕታት መሰልን ኣፍቂዳ ምህላዋ’ዩ ዝግለጽ።
እዚ ሓድሽ ውሳኔ ኢትዮጵያ፣ ብፍላይ ንስደተኛታት ኤርትራ፣ ሓደገኛ ጉዕዞ ስደት ካብ ምቕጻል ከድሕን ትጽቢት ይግበረሉ።
ኣቐዲሙ ብዝጸንሐ ኣዋጅ፣ ኣብ ኢትዮጵያ ዝነብሩ 10ታት ኣሽሓት ኤርትራውያን ስደተኛታት፣ ክሰርሑ ኮነ ናብ ዝደለይዎ ቦታታት እታ ሃገር ብናጻ ክንቀሳቐሱ ዝፈቅድ ኣይነበረን።
በብእዋኑ ናብ ኢትዮጵያ ዝኣተዉ፣ ልዕሊ 170 ሽሕ ኤርትራውያን ስደተኛታት፣ ኣብ ሓሙሽተ መዓስከራት ከምዝተመዝገቡ ጸብጻብ ላዕለዋይ ኮሚሽን ስደተኛታት ሕቡራት ሃገራት የመልክት።
እንተኾነ፣ ብዙሓት ካብኣቶም፣ ናብ ኬንያ ወይ ድማ ሱዳንን ሊብያን ሰጊሮም፣ ጉዕዞ ስደቶም ናብ ሃገራት ኤውሮጳን ኣመሪካን ከምዝቐጸሉ ይፍለጥ።


text:
አብ ኢትዮጵያ ብዘጋጠመ ደርቂ 10.2 ሚሊዮን ሰባት ረድኤት ዘድልዮም ምኳኖምን ዓለም-ለኸ ለገስቲ'ውን ሓገዝ ክህቡ መንግስቲ ኢትዮጵያ ጸዊዑ።
ሓደ ሓደ ወሃብቲ ሓገዝ ብወገኖም እቲ ሓገዝ ብቅልጡፍ መታን ክመጽእ ዓለም-ለኸ ማዕኸናት ዜና ብዛዕብኡ ክጽብጽቡ የድሊ ኢሎም።
መንግስቲ ኢትዮጵያ ሎሚ ንግሆ ብሰንኪ ደርቂ ንዝመጽእ 12 ኣዋርሕ ህጹጽ ረድኤት መግቢ ዘድልዮም ኢትዮጵያዊያን ቁጽሪ ዝገልጽ ሰነድ ዓለም-ለኸ ለገስትን እቲ ጉዳይ ዝምልከቶም አካላትን አብ ዝተረኽበሉ ወግዓዊ ጌይርዎ'ሎ።
ብመሰረት'ዚ ሰነድ ቁጽሪ ደለይቲ ህጹጽ ረድኤት 10.2 ሚሊዮን ኢትዮጵያዊያን ምኳኖምን መጠን ዘድሊ ረድኤት ብገንዘብ ክግመት ከሎ ልዕሊ 25 ቢሊዮን ብር ወይ 1.4 ቢሊዮን ዶላር ምኳኑ ተገሊጹ'ሎ።
ነቲ መጸዋዕታ ረድኤት አብ ኣዲስ ኣበባ ኢሊሊ ሆቴል ብወግዒ ንዓለም-ለኸ ማሕበረሰብ ዘቅረቡ ኮሚሽነር ብሄራዊ ኮሚሽን አመራርሓ ስራሕ ስግአት ሓደጋ አቶ ምትኩ ካሳ'ዮም።
ምሉእ ትሕዝቶ አብዚ ምስማዕ ይኸአል።


text:
ብሕቡራት መንግስታት ዝቆመን ንኤርትራ ዝምርምር ዘሎ ኣካል ኣብ ኤርትራ ንፁር ተመሳሳሊ ምግሃሳት ሰብኣዊ መሰላት ከምዘሎን ፈፂሙ ልዕልና ሕጊ ከምዘየለን ኣብ ምርመራይ ርእየ ክብል ኣብ ዝሓለፈ ሰሙን አፍሊጡ'ዩ።
ወኪል መንግስቲ ኤርትራ ብወገኑ ፖሎቲካዊ ተበግሶ ዘለዎ'ዩ ክብል ይነፅጎ'ሎ።
ኣቦ መንበር'ቲ ሰለስተ ኣባላት ዝሓዘን ዓሚ ብቤት-ምኽሪ ሰብኣዊ መሰላት ሕቡራት መንግስታት ኣብ ኤርትራ ሰበ-ስልጣን'ታ ሃገር ኣብ ልዕሊ ህዝቦም ዝፍፅምዎ ዘለው ምግሃሳት ሰብአዊ መሰላት ብዝምልከት ንዝቀርቡ ዘለዉ ፀብፃባት ከፃሪ ዝተመዘ ኣካል፣ ሚስተር ማይክ ስሚዝ ኣብ ዝሓለፈ ሰሙን ኣብ ጄኔቫ ነቲ ቤት-ምኽሪ ኣብ ዘቅረብዎ መባእታዊ ፀብፃብ'ዮም ነዚ ተዛሪቦም።
ኣቦ መንበር'ቲ ኮሚሽን መርማሪ ሕቡራት መንግስታት አውስትርያላዊ ማይክ ስሚዝን ካልኣዮም ኣብቲ ኣካል ዝተመዙ ጋናዊ ዶ/ር ቪክቶር ዳንክዋ ኣብዚ ኣብ ዩናይትድ ስቴይትስ ምስ ኤርትራውያን ንምዝርራብ ኣብ ዝርከብሉ ኣብ ሬድዮ ድምፂ ኣሜሪካ ተረኺቦም ኔሮም። ንዝቀረብሎም ሕቶታት መልሲ'ውን ሂቦም'ለው።
ዝርዝሩ ንምስማዕ ኣብ ታሕቲ ንዘሎ ምልክት ድምፂ ጠውቁ።


text:
ፕረዚዳንት ዶናልድ ትራምፕ ኣባላት ቤት ምኽሪ ኣብ ዶብ ኣሜሪካን ሜክስኮን ሓድሽ ሓፁር ክስራሕ ዝተሰማምዕሉ ሰነድ ኣየሐጎሰንን ኢሎም።ይኹን ደአ እምበር ብሰንኪ እዚ ምስሕሓብ ካልእ ምዕጻው ፌደራል መንግስቲ ከጋጥም ኣይደልን እየ ኢሎም።
ንሶም ነቲ 88 ኪሎ ሜትር ዝርግሓ ንዘለዎ ሓድሽ ሓፁር መስርሒ ዝኸውን 1.375 ቢሊዮን ዶላር ዝሓቖፈ ሕጊ ክፍርሙ ከምዝኽእሉ ትማሊ ሶሉስ ንካብኒኦም ተዛሪቦም።ዛጊት ክሓትዎ ዝፀንሑ ግን 5.7 ቢሊዮን ዶላር እዩ ነይሩ።
“ዲሞክራት ብዝሃቡና ሕጉስ ኣይኮንኩን።ዘሕዝን እዩ።ነታ ሃገር ውዕለታ ኣይገብሩላን ዘለው።ንሃገርና ብኣዚዩ ሕማቕ ኩነታት ይጎድኡዋ እዮም ዘለው።መንግስቲ ክዕፆ ግን ድልየት የብልናን።ኣብ ቀረባ ክትሰምዑዎ ኢኹም።እቲ መሰረታዊ ነገር መንድቕ ሓፁር እዩ።ነቲ መንድቕ ክንሃንፆ ኢና፤ኻልእ ኣገባብ ክንጥቀም ኢና።ኣብዛ ሃገር ብዙሕ ገንዘብ ኣለና።ንገሊኡ ኽፋል እቲ ገንዘብ ተጠቒምና ነቲ ብሃንቀውታ ንደልዮ መንድቕ ክንሰርሖ ኢና።”
ትራምፕ ነቲ ሰነድ እንተድኣ ፈሪሞምሉ ብኣማኢት ኣሽሓት ዝቑጸሩ ሰራሕተኛታት መንግስቲ ፌደራል መንግስቲ ከይዕፆ ዝነበሮም ስግኣት ክቕረፍ’ዩ።


text:
ብተወሳኺ ንካልኦት ዕቑባ ክሓቱ ናብ ኬንያ ዝኸዱ 41 ኢትዮጵያዊያን ኣብ ትሕቲ ቁጽጽር ፖሊስ ኬንያ ከምዝኣተዉን ናይቲ ማሕበረሰብ መራሒ ኣቶ ሸጋ ኣረዶ ንቪኦኤ ኣብ ዝሃብዎ ቃል ሓቢሮም።
መንግስቲ ኬንያ፡ 12 ኢትዮጵያዊያን ዝሓለፈ ዓርቢ ካልኦት 13 ሰባት ድማ ትማሊ ሰንበት ሞያለ ናብ ዝርከብ ጨነፈር ኢሚግሬሽን መንግስቲ ኢትዮጵያ ኣሕሊፎም ሂብዎም።
ኣብ ኬንያ ዝርከብ ወሃቢ ቃል UNHCR ዱኬ ሙዋንቻ ብመንግስቲ ኬንያ ናብ ኢትዮጵያ ተዋሂቦም ብዛዕባ ዝተባሃሉ ሓተቲ ዕቑባ የጻርዩ ከምዘለዉ ገሊጾም ኣለው።
ብኻልእ ዝተሓሓዘ ዜና ሓይልታት ጸጥታ ኢትዮጵያ ብቕድሚ ትማሊ ቀዳም ንኽልተ ኬንያዊያን ዓፊኖም ምውሳዶም ጋዜጣታት ኬንያ ንኮሚሽነር ከባቢ ማርሳቢት ሞፋት ካንጊ ብምጥቃስ ጸብጺበን።
ሓይልታት ጸጥታ ኢትዮጵያ ኣብ መወዳእታ ዝሓለፈ ዓመት ንዶብ ኬንያ ብምጥሓስ ንሰለስተ ፖሊስ ኬንያ ምቕታሎም ጋዜጣ The Daily Nation ምጽብጻባ ይዝከር።
ካብ ናይሮቢ ዝተረኽበ ጸብጻብ መንግስቲ ኢትዮጵያ ብዛዕባ ኣሕሊፎም ተዋሂቦም ዝተብሃሉ 25 ኢትዮጵያዊያን ይኹን ተዓፊኖም ዝተብሃሉ ክልተ ኬንያዊያን ዝሃቦ ርእይቶ የለን።


text:
ሕቡራት ሃገራት ሓለዋ ባሕሪ ሊብያ ኣብ ዝሓለፈ ክልተ መዓልታት ኣብ መንጎ ተቓወምቲን መንግስቲን ዝካየድ ኹናት ምህድኡ ስዒቡ ናብ ኢጣልያ ክሰግሩ ዝፈተኑ 113 ስደተኛታት ኣብ ትሕቲ ቀይዲ ምእታው ገሊጹ።
ምዕራባዊ ገማግም ሊብያ ቀንዲ መበገሲ ስደተኛታት ኮይኑ ምጽንሑ ይፍለጥ።
ብኮማንደር ከሊፋ ሂፍጠር ዝምራሕ ዕጡቓት ሚሊሻ ከተማ ትሪፖሊ ንምቁጽጻር ኣንጻር መንግስቲ ኹናት ካብ ዝኸፍቱ ንደሓር ዘይሕጋዊ ምስግጋር ሰባት ዛሕቲሉ ምጽንሑ ይፍለጥ።
ንዝሓለፈ ሰለስተ ሰሙን ክካየድ ዝቐነየ ኹናት ትማሊ ሶሉስ ቁሩብ ምዝሓሉ ስዒቡ ሓለዋ ባሕሪ ሊብያ ትማሊ ሶሉስን ሎሚ ረቡዕ 113 ስደተኛታት ሒዘን ዝብገሳ ዝነበራ ክልተ ጀልባታት ደው ከምዘበሉን ነቶም ስደተኛታት ኣብ ምዕራባዊ ክፋል'ታ ሃገር ዝርከቡ መዳጎኒ ማእከል ከምዝተወስዱ ዓለምለኸ ትካል ስደተኛታት ሓቢሩ'ሎ።
ወሃቢ ቃል ሓለዋ ባሕሪ ሊብያ እቶም ስደተኛታት ካብ ሃገራት ዓረብን ትሕተ ሰሃራን ዝመጹ ምዃኖም ገሊጾም ኣለው።
ትካላት ሰብኣዊ መሰላት ግን ኣባላት ሓለዋ ባሕሪ ሊብያን ዕጡቓትን ጉጅለታት አካል'ቲ ዘይሕጋዊ ምስግጋር ሰባት ከምዝኾኑ ክከሱ ጸኒሖም'ዮም።


text:
ቶጎርባ.ኮም ይቕሬታ ዝሓተትካሉ ትደግሞ ኣለኻ ሕጋዊ ዲዩ?
ብሪጋደር ጀነራል ተኸስተ ሃይለ 2ይ ክፋል
ከም ወትሩ ንኩሉ ደላይ ሰላም ደላይ ፍትሒ ዕዙዝ ሰላምታይ የቐድም።
ሎሚ’ውን ከም’ቲ ናይ ተበግሶ ሕዳር 2008፡ “ክህብ ዝበለ ብንያት” ዝብል ጭርሖ ኣልዕሊና፡ ናይ ኣካለ-ጽጉማትና ንናይ 2011 ዓመታዊ ባጀት ንምርካብ ናብ ህዝብናን ለገስቲ ትካላትን ጸዋዒት ነቕርብ።
ብፈጻሚት ሽማግለ ሰ.ደ.ህ.ኤ ዝተወስደ ናይ “ኤ.ህ.ም” ምስጓግ ስጉምቲ ዝምልከት ጋዜጣዊ መግለጺ ኣብ መስከረምነት ኣብ ዓንሰባ ኮምን ኣብ ሓርነት ኦርግን ተዘርጊሑ ኣንቢብና።ትሕዝቶ ውሳኔን ባህሪ ናይቲ ዝወሰኖ ኣካልን ንግንዛበ ኣንባቢ ንገድፎ።
ከመይ ትቕንዮ ኩቡራት ደለይቲ ፍትሒ ኤርትራውያን ኣሕዋት። ኣብ ዝሓለፈ ናይ ዕለት 12 መስከረም 2010 ዓ.ም ጽሑፈይ ‘መሪሕነት ኤ-ዲ-ኪ ሓደራ! ከይትህመሉ ብምስምስ ዕርቂ’ ብዝብል ኣርእስቲ ብ ‘ኤርትራውያን ዜጋታት ንሰላም’ (Eritreans Citizens for Peace)
ብቀዳምነት ክቡር ኣቶ ኢሳያስ ኣስፍሃ ብወገን ጥዕናኻ ጽቡቕ ክትህሉን ኣብ መነባብሮኻን ኣብ እተካይዶ ዘይሕለል ህዝባዊ ሓርነታዊ ቃልሲ ዓወትን ኣሳልጦን ንምነየልካ።
ኣብ ዕለት 29 ነሓሰ 2010 ዓ.ም፣ ብመሰረት እቲ ኣቐዲሙ ተሓቢሩ ዝጸንሐ መደብ፣ ኣኼባ መሰረታት ሰልፊ ደሞክራሲ ህዝቢ ኤርትራ ጨንፈር ዓባይ- ብርጣንያ፣ ብውዕዉዕ መንፈስ ኣብ ግዚኡ ከም ዝተሳላሰለ ካብቲ ቦታ ዝተረኽበ ሓበሬታ የረድእ፣፣
ሎሚ ቕኔ ኣብ ሊብያ ዝነበሩ ኤርትርያውያን ዝወረዶም ዘሰክሕ ኩነታት ዘሕመሞምን ዘሰምበዶምን ዘጉሃዮምን ካብ 200 ምእቲ ዝበዝሑ እርትርያውያን ካብ ዘሓለፈ ሰምበት ዕለት 8/30/2009 ኣትሒዞም ን4መዓልቲ ኣብ ኢንተርነት ዝርካብ መራኸቢ ቡዙሃን Paltalk Room: Eritrea no Fara ተኣኪቦም “እንታይ ኢና እንገብሮ ብኸመይ” ዝብል ዛዕባ ሒዞም ንነዊሕ ስዓታት ገፊሕ ዘተን ዘድሊ መጽናዕትን ኣካይዶም ትማሊ ሓሙስ ዕለት 3 ወረሒ 9/2009 ኣሰታት ካብ 250 ዝበዝሑ ኤርትራውያን “ማሕበረኮም መንእሰያት ኤርትርያ (ማ.መ.ኤ)” ዊን ድማ “Eritrean Youth Self-help Association (EYSA)”ዝብል መጸዋዕታ ሒዝና ኣብ ዘዘለናዮ ሃገርን ከተማታትን ንመስረት ኣብ ዝብል ሓፈሻዊ ምርድዳእ በጺሖም:: ኤርትራውያን ተቐማጦ ሃገረ ስዊሰ ዱሮ ተኣኻኺቦምን ኣብ ምንዳይ መአከቢን መራኸቢን ቦታ ከም ዘለዉ ሹዑ ምሸት ኣፍሊጦም::
ኣብዚ ዝሐለፈ ሳምንታት ዝተፈላለየ ጸለመ ኣንጻር ማሕበር ምትሕግጋዝ ኤርትራውያን (ማ.ም.ኤ) – ቦስቶን፡ ብህግደፋውያን ክጽሓፍ ቀንዩ። ምኽንያቱ ኸኣ፡ ንዝተፈላለያ ብሄራት ኢትዮጵያ ዝውክላ ማሕበራት፡ ነቲ ኣዳራሽ ማ.ም.ኤ ተኻሬን ክጥቀማሉ ስለዝተፈቕደ።
ኣገዳሲ ኣኼባ ብላዕለዎት መራሕቲ ኤ.ደ.ኪ ኣብ ሎንዶን።
ቀጺለና ደጊም፡ አቶ ሙሴ ኤፍሪም፡ አቦ ወንበር ሰ.ዴ.ኤ.፡ ንቀዳም ዕለት 23.08.2008 ዓ.ም.፡ ጋሻ
„Eritrean Room For Strong And United Opposition“ ኮይኑ፡ አብ መራኸቢ ብዙሓን
(Paltalk) ከምሲ፡ ብወድዓዊ ኩንታት ህዝብናን ሃገርናን ምሳና ክዛተን ክላዘብን እዩ። እዛ „Room“ እዚአ
እተኽፈተሉ እዋን፡ ብማእከላይ ምዓራብ አውሮፓ አቖጻጽራ፡ ሳዓት 20፡00 ክኸውን እንከሎ፡ መደረ አቶ ሙሴ ኤፍሪም
ዝጅምረሉ ግዜ ካአ ሳዓት 21፡00 እዩ።
ካብ ህጹጽ ጉባኤ ናይ መስከረም 2007 ንነጀው ዝቐረቡ ጸብጻብ ስርሓትን ቁጠባዊ ትሕዝቶ ሰልፍን ብጉባኤ ምስጸደቐ፡ ጉባኤ ኣብ`ዞም ዝስዕቡ ሰነዳት ሰለፊ ምምሕያሽ ጌሩ።
ንስዋኣትናን ብሂወት ንዘለናን ወኪሎም ኣብነት ኮይኖሙና ዘለዉ ብስም 3ይ ጉባኤ ክብርን ሞጎስን ይብጽሓዮም።
ንቀዳም ዕለት 07. ወርሒ 06. 2008 ዓ.ም.፣ ክልተ ደቂ ሃገር ካብ አሜሪካ፣ አቶ ሰመረ ተ. ሃብተማርያም
ካብ ዳላስ (Dallas)፤ አቶ ሃይለማርያም ተስፋይ ካብ ሳን-ዲያጎ (San-Diago/ California)፤
አጋይሽ ናይ „Eritrean Room For Strong And United Opposition“ ኮይኖም ከምስዩ
ዓዲመናዮም አሎና።
ኣብ ኤርትራ ፍትሕን ዴሞክራስን ንኽሰፍን፡ ነቲ ንህዝብና ዓፊኑ ሒዙ ዘሎ ሕጊ ኣልቦ ስርዓት ህግደፍ ብዴሞክራሳዊ ኣገባብ ንምልዋጥ እትገብሮዎ ዘተይተሓለለ ቃልሲ ብልቢ ንንእድ፡፡ ካብ ፓልቶክ (Paltak), ..ኣዳራሽ ” Eritrean room for strong and united opposition “
ሰደኤ ጨንፈር ጀርመን ንህሉዊ ጸገማት ሰልፊ ደሞክራሲ እትፈትሕን ህጹጽ ጉባኤ ንምክያድ እተሳልጥን ፡መሰጋገሪት ኮሚተ ብምምራጽ ኣኼባኡ ብዓወት ኣቃኒዑ።


text:
ኣብ ትግራይ ህዝባዊ ግልጋሎታት ክኽፈቱ ፀቕጢ ከምዝገብሩ ተወከልቲ ሕብረት ኣውሮፓን ኣሜሪካን ገሊፆም፡፡
ፍሉይ ልኡኽ ኣሜሪካ ኣብ ቀርኒ ኣፍሪካ ማይክ ሃመርን ፍልይቲ ልእኽቲ ሕብረት ኣውሮፓ ኣኔት ዌበርን ኣብ ከተማ መቐለ ምስ ፕረዚደንት መንግስቲ ትግራይ ዶክተር ደብረፅዮን ገብረሚካኤልን ካልኦት ላዕለዎት ሓለፍቲ ስራሕ መንግስቲ ትግራይን ድሕሪ ዘካየድዎ ዘተ ሓበራዊ መግለፂ ኣውፂኦም፡፡
ቅልውላው ትግራይ ፖለቲካዊ መፍትሒ ክግበረሉ ከምዝግባእ ብምጥቃስ ህዝቢ ትግራይ ከም ባንኪ፣ ቴሌኮምኒኬሽን፣ ኤሌክትሪክን ካልኦት መሰረታዊ ግልጋሎታትን ብቕልጡፍ ክረክብ ከምዘለዎ ኣተሓሳሲቦም፡፡ ፕረዚደንት መንግስቲ ትግራይ ዶክተር ደብረፅዮን ገብረሚካኤል ነቶም መሰረታዊ ግልጋሎታት ዝፅግኑ ኪኢላታት ውሕስና ከምዝህቡ ንማሕበረሰብ ዓለም ግልፂ ምግባሮም ድማ መግለፂ ፍሉያት ልኡኻት ሕብረት ኣውሮፓን ኣሜሪካን ዕላዊ ገይሩ፡፡ ግልጋሎታት ንምኽፋት ሕዚ ዕንቅፋት ዝኸውን ነገር ከምዘየለ መግለፂ ማይክ ሃመርን ኣኔት ዌበርን ኣፍሊጡ፡፡ ካብዚ ብተወሳኺ ሰብኣዊ ሓገዝ ብዘይገደብ ናብ ትግራይ ንክኣትው፣ ናብ ትግራይ ከይኣትው ተኸልኺሉ ዘሎ ነዳዲ፣ ጥረ ገንዘብን ዘመናዊ ድኹዒን ብዘይዕንቅፋት ክኣትው ከምዝግባእ እውን እቶም ፍሉያት ልኡኻት ኣፅንኦት ሂቦምሉ፡፡
ገበነኛታት ተሓተቲ ንክኾኑ ትኹረት ክግበረሉ ከምዘለዎ ዝጠቐሰ እቲ ሓበራዊ መግለፂ ኣብ ልዕሊ ህዝቢ ትግራይ ዝተፈፀሙ ገበናት ጀኖሳይድ ንምፅራይ ብቤት ምኽሪ ሰብኣዊ መሰላት ውድብ ሕቡራት ሃገራት ዝተጣየሸ ኮሚሽን ጉጅለ መፅናዕቲ እቶም ገበናት ንምፅራይ ተኣማኒ መረዳእታ ክእክብ ከምዝግባእ ድማ ኣተሓሳሲቡ፡፡
ኩሎም ተፃባእቲ ሓይልታት ንኲናት ዘለዓዕሉ ፅልኢታዊ ዘረባታት ካብ ምግዋሕ ክቑጠቡ እውን ፀዊዑ፡፡


text:
ኣይተ ጌታቸው ረዳ
ልኡኻት ኣውሮፓን ኣሜርካን ምስ መንግስቲ ትግራይ ኣብ ዘሳለጥዎ ዘተ ሰብኣዊ ሓገዝ ብዘይዝኾነ ይኹን ዓንቀፍቀፍ ክኣቱን መሰረታዊ ኣገልግሎት ክኽፈቱን ፀቅጢ ንምግባር ዘኽእል ውፅኢታዊ ዘተ ከምዝተገበረ ወሃቢ ቃል ሴንተራል ኮማንድ መንግስቲ ትግራይ ኣይተ ጌታቸው ረዳ ገሊፆም᎓᎓
ፍሉይ ልኡኽ ኣሜርካ ኣብ ቀርኒ ኣፍሪካ ማይክ ሃመር፣ ፍልይቲ ልእኽቲ ሕብረት ኣውሮፓ ኣብ ቀርኒ ኣፍሪካ ኣኒታ ወይበር፣ ተወከልቲ ውድብ ሕቡራት ሃገራት ኣብ ኢትዮጵያን ዝተፋላለዩ ኣምባሳደራትን ሓዊሱ ምስ መንግስቲ ትግራይ ውፅኢታዊ ዘተ ዘሳለጡ እንትኾኑ መንግስቲ ትግራይ ኣብ ጉዳይ ዘተ ሰላም፣ ምእታው ሰብኣዊ ሓገዝ፣ ኩነታት ዞባ ምዕራብ ትግራይን ካልኦት ዛዕባታትን ኣመልኪቱ መርገፂኡ ነቶም ልኡኻት ዘረደአ እንትኸውን ጉጅለ ፋሽስት ኣብይ ኣሕመድ በዝፈፀሞ ምትዕንቓፍ ኣብ ሓደ ወርሒ ክኣቱ ዝግበኦ ሰብኣዊ ሓገዝ ኣብ ዓሰርተ ወርሒ ከምዝኣተወን ብቐፃልነት ብዘይዓንቀፍቀፍ ናብ ህዝቢ ክባፃሕ ምርድዳእ ከም ዝተገብረ ወሃቢ ቃል መንግስቲ ትግራይ ኣይተ ጌታቸው ረዳ ተዛሪቦም᎓᎓
ህዝቢ ትግራይ ኣብ ልዕሊኡ ዕፅዋን ክባን ተነቢርዎ ዝኸፍአ ናብራ እናሕለፈ ከም ዝርከብ ዝገለፁ ኣይተ ጌታቸው ኣብ ጉዳይ መሰረታዊ ኣገልግሎት ስልኪ፣ መብራህቲ፣ ባንክን መንገድን ክኽፈቱ እቶም ልኡኻት ቃል ከምዝኣተዉን ንተግባራውነቱ ድማ ከምዝሰርሑ ገሊፆም ᎓᎓
መንግስቲ ትግራይ ንሰላም ዘለዎ ቅሩብነት በብእዋኑ እናገለፀ ከምዝፀንሐን ኣብ ምርግጋፅ ሰላምን ረብሓ ህዝቢ ትግራይን ዘለዎ መርገፂ ግልፂ ዝኾነ ዘተ ከምዘካየደ ድማ ኣይተ ጌታቸው ረዳ ሓቢሮም ᎓᎓
ብሃፍታይ ባህረ


text:
ቈልዑ ዝርድእዎ ቋንቋ ኣሎ፣ ዘይርድኦም ቋንቋ ድማ ኣሎ።
“ወራሲ ብዘመን ቁልዕነቱ ኸሎ፣ ጐይታ ኹሉ ክንሱ፣ ክሳዕ እታ ኣቡኡ ዝመደበሉ ግዜ፣ ትሕቲ ሰብ ሕድርን መገብትን እዩ እምበር፣ ንሱን ባርያን በበይኑ የብሎም።” (ገላ.4፣1-2)
ደረጃ ዕድመ ሰብ፣ ብዕሸልነት ይጅምር እሞ ብህጻንነት ኣቢሉ ናብ ቁልዕነት ብኡ ኣቢሉ ድማ ናብ ንእስነት ይሰግር። ካብ ንእስነት ድማ ብብጽሕና ኣቢሉ፣ ብማእከላይ ዕድመ ሓሊፉ ናብ እርጋን ይሰጋገር። ድሕሪ እርጋን ድማ ምስጋር ናብ ዓዲ ዘልኣለም ይኸውን። ዘልኣለማዊ ማሕደር ሰብ ድማ፣ በቲ ኣብዛ ህይወት እዚኣ ከሎ ዝተማላለሶ ምምልላስ እዩ ዝውሰን። ቅድሚ ናብ ዓዲ ዘልኣለም ምግዓዙ ግና ሰብ ነዛ ህይወት እዚኣ ብዝለዓለ ኣስተማቒርዋ ኪሓልፍ ከሎ ዘጣዕስ ዘይብሉ ይኸውን። ከመይ ኮይኑ እንተ ሓለፋኸ እዩ ዝያዳ ኣስተማቒርዋ ዝበሃል፧ ህይወት ካብ ምንባር ንላዕሊ እዩ። ኩሉ ዝነበር ነጻነትን ዕጋበትን ስለ ዘይብሉ፣ ብህይወት ይነብር ኣሎ ክባሃል ኣይክእልን እዩ። ብፍላይ ድማ ሓጢኣት ዝበሃል ሕሱም ኣብ ልዕሊኡ ሰልጢኑ ዘሎ ሰብ፣ ባርነቱ ኣዝዩ ዝኸፍአ እዩ። ትርጉም ህይወት፣ ብናጽነት ዓጊብካ ምንባር እዩ። (ህይወት = ናጽነት + ዕጋበት)
እቲ ምስ ዓበና እንነብሮ ህይወት፣ ብዘይካ እቲ ብመለኮታዊ ምትእትታው ዝስዕብ ለውጢ፣ ቁሩብ ዝመሓየሽን ዝልወጥን እኳ እንተለዎ፣ ብሓፈሻ ግን ፍረ ናይቲ መንነትና እተሰርሓሉ ዕድመ (personality formation age) ቁልዕነትና እዩ። መንነት ሰብ ኣብ ግዜ ህጻንነቱን ቁልዕነትን እዩ ዝስራሕ። እምበኣርሲ፣ ካብ ኩሉ ካልእ ዕድመ ንላዕሊ፣ ዕድመ ቁልዕነት ኣዝዩ ኣገዳሲ ዝኸውን ነዚ እዩ። ስለዚ ሰብ፣ ኣብ ግዜ ቁልዕነቱ ምቹእ ዝዓብየሉ፣ ማሕበራዊ፣ መንፈሳዊ፣ ክሊማዊ፣ ጸጥታዊ፣ ቁጠባዊ ከባቢ የድልዮ እዩ። እዚ፣ እቲ ቘልዓ ኣብ ግዜ ቁልዕነቱ ክገልጾ ዘይክእል ድሌቱ ስለ ዝኾነ፣ ከይተዛረቦም ከሎ እቶም መዕበይቱ ክቕርቡሉ ዘለዎም እዩ። ኣብዛ ክፍሊ እዚኣ፣ ብዛዕብ ቈልዑ ዝርድእዎን ዘይርድእዎን ቋንቋ ክንርኢ ኢና።
ዳዊት ኣብ ግዜ ቁልዕነቱ እዩ ንጉስ ክኸውን ብኣምልኽ ተቐቢኡ። ኣብ ስልጣን ንግስነት ከይምጸ ከሎ፣ ኣምላኽ ዘንገሶ ንጉስ ኔሩ። (1ሳሙ.16፣11-13) ስለዚ፣ ወለዲ ኣብ ቤቶም፣ ጽባሕ ውልቀ መላኺ ወይ’ውን መኽበር መሰል ሰብ፣ ዝኸውን ሰብ እዮም ዝኹስኩሱ ዘለዉ። ገለ ካብ ደቅና ድማ ኣገልገልቲ ኣምላኽ ዀይኖም፣ ንህዝቢ ኣምላኽ ሒዞሞ ናብ ምንቕቓሕ ወይ’ውን ናብ ሕሙስ ህይወት ሒዞሞ ዝኸዱ እዮም። ውሉድ ዘዕብዩ ወለዲ፣ ናይ ጽባሕ መንነት ሃገርን ህዝብን እዮም ዝሃንጹ ዘለዉ። ናይ ሎሚ ኣባይቲ ናይ ጽባሕ ማሕበርን ኣምላኽን፣ ሕብረተሰብን ሒዙ ኣሎ።
ከምቲ ኹልና ተዛረብቲ እቲ ቋንቋ እንፈልጦ፣ ኣብ ቋንቋ ትግርኛ፣ “ሰማያዊ” እትብል ቃል ክልተ ትርጉም ኣለዋ። ሓደ “ንሕብሪ” (blue) ዝገልጽ ኪኸውን ከሎ፣ እቲ ኻልኣይ ድማ፣ “ኣብ ሰማይ ዘሎ” (heavenly) ማለት እያ። ቤትኤል ጓል ሓሙሽተ ዓመት ከላ፣ “ሰማያዊ” እትብል ቃል “ሕብሪ” ጥራይ ከም እትገልጽ ተማሂራ ፈሊጣታ ኔራ። ሓደ መዓልቲ ነዲኣ “እግዚኣብሄር ኣምላኽዶ ሕብሩ ሰማያዊ እዩ” ኢላ ፈጺሙ ዘይተለምደ ሕቶ ሓቲታታ። በዚ ሓድሽ ሓሳብ ፈጺማ ዝደንጸወት ኣደ፣ “እንታይ ማለትኪ እዩ” ኢላ ንጓላ ሓተተታ። ቤትኤል ነዲኣ፣ እዞም ኣቦይ ቐሺ ኣብ ገዛና መጺኦም ኪጽልዩ ከለዉ ኩሉ ግዜ፣ “ሰማያዊ ኣቦና” ኢሎም ጸሎቶም ዝጅምሩ ሕብሩ ሰማያዊ ስለ ዝዀነ መሲሉኒ፣ ኢላ ሕቶኣ ኣነጺራትላ። ቈልዑ ዝርድእዎ ቋንቋ ኣሎ። ዘይርድኦም ቋንቋ ድማ ኣሎ።
ሀርማን ካብ ንኣምላኽ ዘፍቕሩ ኣቦን ኣደን እተወልደ ቈልዓ እዩ። ክሳዕ ወዲ ሓሙሽተ ዓመት ዝኸውን፣ ብዛዕባ እቲ ብየሱስ ክርስቶስ እተገልጸት ፍቕሪ ኣምላኽ ሰብ፣ እናተማህረ ዪዓቢ ዩ፣ ንሱ’ውን ከም ወለዱ ንየሱስ ክርስቶስ ዘፍቅር ቈልዓ ዀይኑ ይዓቢ። “ነዚ የሱስ እዚ እፈትዎ ኣለኹ” ድማ ይብል። ኣብ ሻድሻይ ዓመቱ ምስ በጽሐ፣ እቲ ኣገልጋሊ “ንየሱስ ኣብ ልብኻ ተቐበሎ” ኢሉ ደጋጊሙ ይምህሮ እሞ፣ ሓደ ማዓልቲ ድሕሪ ቀትሪ ሀርማን ናብቲ ኣገልጋሊ ወንጌል እናነብዐ ካራ ሒዙ መጺኡ፣ “ከሕመኒ እዩ፣ ግናኸ ንየሱስ ስለ ዝፈትዎ እንካ ቀዲድካ ኣብ ልበይ ኣእትወለይ” ይብሎ። ቈልዑ ዝርድእዎ ቋንቋ ኣሎ። ዘይርድኦም ቋንቋ ድማ ኣሎ።
ኣብ መንፈሳዊ ዓለም ቈልዓ ይድሕንዶ ኣይድሕንን፧ ዝብል ሕቶ ዘካራኽር እዩ። እንተ ድኣ ዝድሕን ዀይኑኸ ኣበየናይ ዕድመ እዩ ዝድሕን፧ ዝብል ሕቶ ዘስዕብ እዩ። ኵሉ መለኮታዊ ምጉት ግና ብመጽሓፍ ቅዱስ እዩ ዝዳነ። ኣብ መጽሓፍ ቅዱስ “ኣምላኽ ከኣ ድምጺ እቲ ቈልዓ ሰምዐ” (ዘፍ.21፣17) ዝብል ቃል ኣሎ። “ሕደግዎም ቈልዑ ናባይ ይምጽኡ፣ ኢሉ የሱስ ባዕሉ።” (ማር.10፣14) “ካብዞም ብኣይ ዚኣምኑ - ካብ ዝኣምኑ ድማ ዝድሕኑ እዮም- ንሓደ ዘስሕት ግና፣” (ማቴ.18፣6) ኸኣ ይብል። እቲ ኣብ መወዳእታ እንበጽሖ መደምደምታ እዚ እዩ። ብኽርድኦ ዝኽእል ቋንቋ እንተ ድኣ ተነጊርዎስ ኣብ ኩሉ ዕድመ ኰይኑ ኪድሕን ይኽእል እዩ። ዝብል እዩ። እቲ ሕቶ እቲ መልእኽቲ ፍቕሪ ኣምላኽ ብኽርድኦ ዝኽእል ቋንቋ ተነጊርዎዶ፧ እዩ።
ንባህርያዊ ፍጥረት ቈልዓ ኣብ ግምት እንተ ድኣ ኣእቲናዮ፣ ባህርይ ቈልዓ ልስሉስ እዩ። ናብቲ ዝደሌኻዮ መልክዕ ከተትሕዞ ትኽእል ኢኻ። ስለዚ እዮም ወለድና፣ “ቆርበት ብርሕሱ ቈልዓ ብንኡሱ” ዝብሉ። ባህርይ ቈልዓ ዝያዳ ኣማኒን ተወካልን እዩ። ስለዚ ብኽርድኦ ዝኽእል ቋንቋ እንተ ተነጊርዎ፣ ካብቲ ዓቢ ሰብ ዝያዳ ቀልጢፉ ክድሕን ዝኽእል እዩ። ኮሚኒስት ከምዚ ኢሉ ፈኪሩ ይበሃል፣ “ንቈልዓ፣ ቅድሚ ሾውዓተ ዓመት ምግባሩ ሃበኒ፣ ኣነ ድማ ንምሉእ ዕድሚኡ ኮሚኒስት ክገብሮ እየ።”
መጽናዕቲ ከም ዝሕብሮ ድማ፣ 85% ናይቶም ኣብ ቤተ ክርስትያን ዘለዉ ኣመንቲ ቅድሚ ዓሰርተው ሓሙሽተ ዓመት ምብጻሖም ንጐይታ እተቐበሉ ኣዮም። እዚ ድማ ዕድመ ቁልዕነት እዩ። ካብቶም ምስ ዓበዩ ዝደሓኑ ድማ እቶም ብቑዕነቶም ጐይታ እተቐበሉ እዮም ዝያዳ ጽኑዓትን እሙናትን ኣባላት ዝኾኑ። እታ ብልሓተኛ ማሕበር፣ እቲ ዝዓበየ ሓይሊ ገንዘባን ጥበባን ግዜኣን፣ ኣብ ኣገልግሎት ቈልዑ እያ እተውዕሎ።
እቲ ቀዳማይ ቈልዓ ዝርድኦ ቋንቋ “ፍቕሪ” እዩ። ቈልዓ ክሳዕ ክንደይ ከም እተፍቅሮ ክሳዕ ዝፈልጥ፣ ክሳዕ ክንደይ ፍልጠት ከም ዝመላእካ ኣየገድሶን እዩ። ፍቕሪ ክትግለጽ ከላ፣ እቲ ህጻን ክቡር ምዃኑ ክፈልጥ ትገብሮ፣ ቅቡል ምዃኑ ክስምዖ ትገብሮ፣ ተቋጽሮ፣ ውሕስነት ትህቦ ናይ ስነ ምግባር ብሶላ (ኮምፓስ) ትህቦ። ፍቕሪ፣ ከምቲ ንገለ ወለዲ ዝመስሎም ብምቅንጣር ጥራይ ኣይትግለጽን ኣያ። ከም ሓቂ ፍቕሪ ኣይተቃባጥርን እያ። ፍቕሪ ትኣሊ ትምዕድ ትግስጽ ትቐጽዕ ትመክር ትምህር ተሰልጥን እያ። ፍቕሪ፣ ውሕስነት ትህብ፣ ተጽልል፣ ትፈቅድ ትኽልክል ድማ እያ።
እቲ ኣብ ግራት ልቢ ደቅኻ እትዘርኦ ዘሎኻ ዘርኢ ዓይነቱ ከመይ እዩ፧ ክርዳድ ወይስ ስርናይ፧ ሎሚ ወለዲ ኣብ ግዜ ቁልዕነት ደቆም፣ ኣብ ህይወት ደቆም ዝዘርእዎ ዘርኢ፣ ኣብ ቀውዒ ንእስነቶምን ብጽሕናኦም በዚሑ ክዓጽድዎ እዮም። ደቅና ጽባሕ “ንወለደይ አመስግኖም” ዶ ይብሉና ይኾኑ፧ ወይስ ከምቲ ሓደ ውሉድ ብዛዕባ ኣዲኡ ዝበሎ፣ “ኣደይ እኳ ሓሳዊት ኣማኒት፣ ኣብ ቅድሚ ኣመንቲ ካልእ ኣብ ቤት ድማ ካልእ እያ፣ ኣምስሉ እያ።” ይብሉና ይዀኑ። በዚ ዀነ በቲ፣ ወለዲ ውሁድ ህይወት እናነበሩ፣ ደቆም ብዝርድእዎ ቋንቋ እናተዛረቡ፣ ናብ ፍልጠት ምድሓን ከብጽሖም ሓላፍነቶም እዩ።
ጢሞቴዎስ፣ ካብ ቁልዕነቱ ጀሚሩ ንምድሓን ከለብማኦ ብዝኽእላ ቅዱሳት ጽሑፋት ተኾስኲሱ ዓብዩ። (2ጢሞ.3፣14-15)
“ወራሲ ብዘመን ቁልዕነቱ ኸሎ፣ ጐይታ ኹሉ ክንሱ፣ ክሳዕ እታ ኣቡኡ ዝመደበሉ ግዜ፣ ትሕቲ ሰብ ሕድርን መግብትን እዩ እምበር፣ ንሱን ባርያን በበይኑ የብሎም።” (ገላ.4፣1-2)
ናይ ሎሚ ዕንበባ ንጽባሕ ፍረ ኢዮም እሞ ነታ ቅንዕቲ መገዲ ሎሚ ነርእዮም።
ምሳሌ 22:6 ንቘልዓ እታ ኪኸደላ ዚግብኦ መገዲ ኣላምዶ እሞ ምስ ኣረገ ኻብኣ ኣይኬልግስን እዩ።


text:
ዩንቨርስቲ ዲፕሎም ናይ ቋንቋ ፈረንሳ
ምስ ዲ ኡ ፓስሪየል DU Passerelle
እንታይ ኢዩ?
ማእከል መስልጠኒ ዩንቨርስቲ ፍሉርያ ክለርሞ ኡቨርን ፣ ንረፍጂ ናብ ዩንቨርስቲ ንክኣትት ድልየትን ዕላማ ፕሮጅክትን ዘለዎም ሓደ ዲፕሎም ንምርካብ መደብ የቕርብ
ኣብዚ መደብ ስልጣነ ናይ ትምህርቲ ፣ ተማሃሮ ሓፈሻዊ ትምህርቲ ናይ ቋንቋ ክከታተሉ ኢዮም ፣ ከምኡ`ውን ምስ ናይ ዩንቭርስቲ ዝተኣሳሰር ሓደ ዕላማ መደብ ብቃንቃ ፈረንሳይ ዝተፈላለዩ ዓይነት ኣገባብ ፣፤
ኣብ ዩንቨርስቲ ንጥፈታት ናይ ባህሊ ምስ ተማሃሮ ብሓባር ኮንካ\ኪ ኣብ ምውህሃድን ምቅላልን ንምስራሕ የዳልዎም
ንመን ኢዩ ፧
ረፍጂ ተማሃሮ ናይ ቤት ትምህርቲ ካልኣይ ደረጃ
ዲፕሎም ኣብ መበቆል ሃገር ዝረኸቡ\ባ ወይ ኣብ ካልእ ሃገር ተማሂሮም\ረን ዲፕሎም ናይ ካልኣይ ደረጃ ዝረኸቡ፣ ናይ 1ይ መዝገባ ሓደ ዕላማ መደብ ዘለዎም\ወን።
ሓደ ሰምስተር ሽዱሽተ ወርሒ
መሰል ክፍሊት ናይ ምዝገባ ንምምሓር ይከኣል ኢዩ
ፋይል ምጽራይ ብሰክርትራያ ብ ጸሓፊ
ዞባ\ ዴባርትሞ
63 - Puy-de-Dôme
ሓደ ሰምስተር ሽዱሽተ ወርሒ
መሰል ክፍሊት ናይ ምዝገባ ንምምሓር ይከኣል ኢዩ
ፋይል ምጽራይ ብሰክርትራያ ብ ጸሓፊ
ዞባ\ ዴባርትሞ
63 - Puy-de-Dôme
ስለምንታይ እዩ እዚ ጉዳይ ኣገዳሲ ኾይኑ፧
እዚ ዲፕሎም ዩንቨርስተር ዝብዝሕ ግዜ ብ ዩንቨርስቲ ናይ ሃገር ፈረንሳ ተፋልጥነት ዝረኸበ ኢዩ ፤፣
ኣብዚ መደብ ናይ DU Passerelle ደ ኡ ፓስሪየል፣ ምስ ኵነታት ዝርኣይ መሰል ናይ መንብሪ ገዛ ድ ክሩስ CROUS ሓገዝ ንፓጀት ማህደረ ትምህርቲ ሓገዝ ንምርካብ ይከኣል ኢዩ ፤፣
ሓደ ምድላው ናብ ዩንቨርስቲ ናይ ሃገረ ፈረንሳይ ንምእታው
- ትምህርቲ ቃንቃ ብፍሉይ ክእለት ናብ ዩንቨርስቲ ንምእታው ምድላው ፣ ብፍሉይ ብልሓት ጥበብ ኣስራርሓ ኣብ ስነ-ፍልጠትን ኣብ ንግድን ፣ ስነ-ጽሕፉን ናይ ሃገረ ፈረንሳይ
- ሓደ ደገፍ ምግባር ንሓንቲ ፕሮጀክቲ ምህናጽ ኣብ ናይ ዩንቨርስቲ መደብ ፣ ከምኡ`ውን ኣብ ምዝገባ ማስተር ወይ ዲግሪ ክንገብር እንተ ደሊና ፤፣
እዚ መደብ ናይ ትምህርቲ ኣብ ዝተፈላለዩ ሰምሲተር ክፍለ ዘመን ክንረኽቦም ንኽእል ፤፣
ኣብ ሓደ ሰሚስተር ምክትታል ኣብ ምድላው ደረጃ B1 ክተገብሩ ትኽእሉ\ላ ፣ ኣብ ዝቅጽል ሰምሲተር ደሓር ናብ ደረጃ B2 ክትሰግሩ ትኽእሉ\ላ ፣ ከምኡ`ውን ናብ ካልእ ሰሚስተር ክሳብ ደረጃ C1 ክትበጽሑ ትኽእሉ\ላ ፣
ንጥፈታት ናይ ስነ-ባህሊ
ናይ ንውሕ ዝበለ ሰሚስተር ኣብ ዝተፈላለዩ ዓይነት ንጥፈታት ክትሳተፉ፣ ን ኣብነት ኣብ ፣ ትያትር፣ ሙዚቃ ፣ ስፖርት ) እዞም ንጥፈታት ዝካየዱ ምስ ተፈላለዩ ተማሃሮ ካብ ዝተፈላለዩ ዩንቨርስቲ፣ ዞባን ዝምጹ ኢዩ ክኸወን ፣
ብ ኸመይ ኣብርክቶይ ይሳተፍ
ኣብ ማእከል መስልጠኒ ፍሉራ FLEURAመጺየ ክምዝገብ ኢየ፤፣
ንምምዝጋብ ሓደ ዶሴ ፣ ካብ ወርሒ ግንቦት በዚ ዝስዕብ ኢመይል ክሓትት ይኽእል፣ centre-fleura@uca.frou
ወይ
ብኣካል ብምኻድ ኣብ ቤት ጽሕፈት Centre des Langues et du Multimédia bureau 04 ክሓትት ይኽእል፤፣


text:
ሶማል: ኣብ መኪና ዝተጻወደ ተፈንጃሪ 276 ሰባት ቀቲሉ
ቀዳም 14 ጥቅምቲ,2017 ዓ.ም ኣብ ከተማ ሞቃዲሾ-ሶማል ብዘጋጠመ መጥቓዕቲ ነታጒ 276 ሰባት ሞይቶም ካልኦት 300 ድማ ቆሲሎም። እቲ መጥቓዕቲ ብብዝሒ ሰባት ዝንቀሳቐስሉ ጎደና ዘጋጠመ ምኳኑ’ውን ተፈሊጡ’ሎ። ብዙሓት ካብቶም ሕክምናዊ ሓገዝ ዘድልዮም ግዳያት ናብ ቱርኪ ምጉዓዞም ተገሊጹ’ሎ፡ ብተወሳኺ ብመሰረት ሓበሬታ መንግስታዊ መራኸቢ ብዙሃን ቱርኪ ሚንስትር ጥዕና እታ ሃገር ምስ 33 ሰብሞያ ነቲ ግዳያት ናይ ምጉዕዓዝ መስርሕ ንምትሕብባር ናብ ሶማል ምኻዶም ገሊጾም ኣለው።
መውሃቢ ርእይቶ ኣብ ፈይስቡክ
ኢፒሶዳት
-
መስከረም 30, 2022
ሕ/ሃ ካብ ሊብያ ብምብጋስ ዝካየዱ ዘይሕጋዊ ስደት ዝምልከት መርመራ ንሓደ ዓመት ክናዋሕ ወሲኑ
-
መስከረም 29, 2022
ኤርትራውያን ስደተኛታት መዓስከር ዳባት ጉዳዮም ኣቓልቦ ክወሃቦ ይጽውዑ
-
መስከረም 29, 2022
መበገሲ ሕማም ዓበቕን ሜላ መከላኸሊታቱን
-
መስከረም 28, 2022
ንግስቲ ኤልሳቤጥ ዳግማዊት ብኸመይ ይዝከራ?
-
መስከረም 28, 2022
ብሰንኪ ኣብ ክልል ኦሮምያ ዝረኣ ጎንጺ ኣሽሓት ሰባት ካብ መነባብርኦም ይመዛበሉ
-
መስከረም 27, 2022
ቃለ መጠይቕ ምስ ዶ/ር ኣረጋይ ግርማይ


text:
ኣብ ኢትዮጵያ ንዝሓለፈ ክልተ ሰሙናት ዝተዓጽወ ኢንተርነት ነታ ሃገር ልዕሊ 4 ሚልዮን ዶላር ኣታዊ ከም ዘስኣና ኣብ ዓለም ዝርግሐ ኢንተርነትን ድሕነት ሳይበርን ዝከታተል ` ኔት ብሎክስ` ዝተባህለ ዘይ-መንግስታዊ ትካል ኣፍሊጡ።
መንግስቲ ኢትዮጵያ ነቲ ኣገልግሎት ኢንተርነት ዘቋረጾ ድሕሪ ቅትለት ሃጫሉ ዝሰዓበ ሁከትን ረብሻን ንኸይጋደድን ህይወት ሰባት ንምሕላውን ምዃኑ ይገልጽ።
በቲ ምዕጻው ኢንተርነት ኢትዮ-ቴሌኮምን ትካላት ንግድን ፋይናንስን`የን ዝያዳ ከሲረን-። ድምጺ ኣሜሪካ ዘዘራረቦም ብኢንተርነት ተጠቒሞም ኣገልግሎት ዝህቡ `ዛይ ራይድ` ከምኡ`ውን `ደሊቨር ኣዲስ` ዝብሃሉ ክልተ ናይ ንግዲ ትካላት፥ ኣብ`ዘን ዝሓለፋ ክልተ ሰሙናት ጥራሕ ካብ 50 ክሳብ 200 ሺሕ ብር ከምዝኸሰሩ ይገልጹ።
ጸገም ትራንስፖርት ኣዲስ ኣበባ ንምቅላል ቅድሚ ሓሙሽተ ዓመት ዝተመስረተ `ዛይ ራይድ` ዘመናዊ ኣገልግሎት ታክሲ፥ ኣብ እዋን`ቲ ኢንተርነት ዝተቛረጸሉ 10 መዓልታት፥ ነቲ ክረኽቦ ተሊምዎ ዝነበረ ልዕሊ 500 ሺሕ ብር ከም ዝሰኣነ መስራቲ`ቲ ትካል ሃብታሙ ታደሰ ይገልጽ።
“ኣብ ትሕቲኡ ልዕሊ 40 ተቖጸርትን ልዕሊ 700 ዘወርትን ዘመሓድር ዛይ ራይድ፥ ብምኽንያት ኮሮናቫይረስ ኣቐዲሙ`ውን ዕዳጋ ዝሒልዎ ከም ዝነበረ ዝገልጽ ኣቶ ሃብታሙ፥ ንድሕነት ሃገር ኢሉ መንግስቲ ዝወሰዶ ምዕጻው ኢንተርነት ዝድግፍ`ኳ እንተኾነ፡ ኣትዓጻጽውኡ ግን ንትካላት ንግዲ ብዘይ ጎድእ መልክዕ ክግበር ይክኣል ኔሩ`ዩ።”
ብተመሳሳሊ ኣብ ኣዲስ ኣበባ ምህርትታት መግቢ፡ ኣስቢዛ፥ ዕንባባን ካልእ ሃለኽትን ነገራት ዘቕርብ `ደሊቨር ኣዲስ` ዝተባህለ ትካል`ውን ድሕሪ ምዕጻው ኢንተርነት ልዕሊ 200 ሺሕ ብር ምስኣኑ መስራቲ`ቲ ትካል ኣቶ ፈለግ ጸጋይ ይገልጽ።
ኢንተርነት ምዕጻው ኣብታ ሃገር ዓቢይ ጸገም ምህላዉ ዘርኢ`ዩ ዝብል ኣቶ ፈለግ፥ ዝኾነ ሰብ ኣብ ሃገሩ ሰሪሑ ንምንባር ብቐዳምነት ድሕነትን ሓላዋን የድልዮ ኢሉ።
ካብ ትካላት ንግድ ወጻኢ ባንክታት ትካላት ቴክኖሎጂ ሓበሬታ፡ ትካላት ወከልቲ ጉዕዞ በቲ ምቁራጽ ኢንተርነት ካብ ዝተጎድኡ `ዮም። ብፍላይ ከኣ ባንክታት ምስ ምትሕልላፍ ሓወላ ገንዘብ ብዝተኣሳሰር ኣሉታዊ ተጽዕኖ ከም ዘሕድር `ውን ሓለፍቲ`ተን ትካላት ይገልጹ።
ዋና ኣካያዲ ስራሕ ትካል ማይክሮፋይናን ንስር ኣቶ ዳዊት ጸጋ፥ ኣብ ኢትዮጵያ ብተደጋጋሚ ብዝኽሰት ምዕጻው ኢንተርነት ምኽንያት፡ ብዝፍጠር ምቁራጽ ርክባት፥ እታ ሃገር ኣብ መዓልቲ ክሳብ 4 ሚልየን ዶላር ዝበጽሕ ዓቢይ ኣታዊ ከምዘስእና ይገልጽ።
ብዛዕባቲ ጉዳይ ዝተሓተተ ተንታኒ ቁጠባ ኣቶ ዋሲሁን በላይ ብወገኑ፥ ኢትዮጵያ ምስ ካልኦት ሃገራት ክነጻጸር ከሎ፥ ብዲጂታል ቁጠባ ኣብ ኣዝያ ዝተሓተ ደረጃ እንተሃለወት`ኳ፥ ኣብታ ሃገር ብቐጥታ ምስ ኢንተነት ርክብ ኣብ ዘለዎም ስራሓት ዝተዋፈሩ ትካላት ኣብ ዝሓለፈ ክልተ ሰሙናት ኣታዊኦም ምስኣኖም ብምግላጽ፥ ብቀንዱ ተጎዳኢ ግን ባዕሉ መንግስቲ`ዩ ይብል።
ተንታኒ ቁጠባ ዋሲሁን በላይ ኣተሓሒዙ መንግስቲ ብመንጽር ድሕነት ሃገር ዘቋረጾ ኣገልግሎት ኢንተርነት፥ ኣብታ ሃገር ዝወረደ ናይ ቁጠባ ተጽዕኖ ቀሊል እንተዘይኮነ`ኳ፡ ብመንጽር ምሕላው ህላዌ ሃገር ግን ከሲቡ`ዩ ይብል ።


text:
ፕረዚዳንት ዶናልድ ትራምፕ ድሕሪ ኮቪድ19 ምሕማሞምን ዶክተሮም ንካልኦት ነቲ ሕማም ኣየመሓላልፉን ምስ ተባህሉንን ናብ ወፍሪ ምርጫ ክዋፈሩ እዚ ቀዳማይ ሰሙኖም እዩ።ሰለስተ ሰሙናት ኣብ ዝተረፎ ምርጫ ፕረ. ትራምፕን ፕረዚዳንታዊ ሕፁይ ዴሞክራት ጆ ባይደንን ደገፍቶም ንምሕያል ኣብተን ወሰንቲ ዝኾና ክፍለ ግዝኣታት ክዋፈሩ እዮም።
ናይ ምርጫ ዕለት ኣብ ዝቀራረበሉ ዘሎ ደገፍቲ ካብ ፍሎሪዳ ክሳብ ኦሃዮ ኣብ ዙሪያ ሕፁያቶም ይተኣኻኸቡ ኣለው።ከቢድ ውድድር ኣብ ዝካየደላ ፍሎሪዳ ፕረዚዳንት ዶናልድ ትራምፕ ድሕሪ ብኮቪድ -19 ምሕማሞም ኣብ ዘካይድዎ ወፍሪ ዝሳተፉ ሰባት ሙቐቶም እናተዓቀኑ ይኣትው።
"ብወግዒ ወፍሪ ምርጫ ንምክያድ ናብ ክፍለ ግዝኣተይ ፍሎሪዳ ምምፅአይ ደስ ኢሉኒ ኣሎ’’ ዝበሉ ፕረዚዳንት ትራምፕ ብግብሪን ብቃላትን ትራምፕ ካብ ኮቪድ-19 ምሕዋዮም ገሊፆም ኣለው።ነፃ ምዃኖም፣ሓይሊ ይስምዖም ከምዘሎን ኣብ ሰውነቶም መከላኸሊ ናይቲ ቫይረስ ከምዘማዕበሉን ይገልፁ።
ካብ ኮቪድ 19 ዝከላኸል ኣብ ሰውነት ከምዝምዕብል እቲ ሳይንስ ገና ንፁር ኣይኮነን።
ካብ ናይ ትራምፕ ፍሎሪዳ ብዝተፈለየ ኣብ ኦሃዮ ንዝተኣከቡ ደገፍቶም ዝተዛረቡ ባይደን "ትራምፕ ብኮቪድ ሓሚሞም እውን ነቲ ሕማሞም ብዝግባእ ኣይሓዙዎ" ክብሉ ነቒፎም።
ባይደን "ምሕማሙ ብምርመራ ካብ ዝንገሮ ዘርኣዮ ዘይግዱስን ዘይምኽኑይን ባህሪ እዩ።ዶናልድ ትራምፕ ፕረዚዳንት ኮይኑ እንተቐፂሉ ዝገደደ ዘይግደስ ኮይኑ እዩ ክቕፅል’’ ኢሎም ።
ትራምፕ ኣብ 2016 ኣብ ፍሎሪዳ ስዒሮም ነይሮም፤ ኣብ 2020 ግን ኣብ ውድድር ኣትያ ትርከብ። ብመሰረት ዳሕረዋይ ኣሃዛዊ መዐቀኒ ርእይቶ ህዝቢ ባይደን ንትራምፕ ብፀቢብ ይመርሑዎም ኣለው።ፍሎሪዳ ንኽልቲኦም ተወዳደርቲ ወሳኒት ክፍለ ግዝኣት እያ።


text:
ሕቡራት ሃገራትን ትካላት ረድኤትን ኣብ ኣፍሪቃ ዞባ ሳሕል ማእለያ ዘይብሎም ሰባት ረድኤት ህይወት ኣድሕንን ሓለዋ ድሕነትን ከምዘድልዮም ኣጠንቂቖም።
ትካላት ረድኤት ኣብዞባ ሳሕል ብዝወረደ መጠን ሰብኣዊ ቅልውላው ሻቐለቶም ይገልፁ ኣለው። ኣብ ብዓሰርተታት ዝቑጸሩ ሃገራት ንዓመታት ዝጸንሓ ግጭት፣ ግብረሽበራዊ መጥቓዕታት፣ኩነታት ለውጢ ኣየር ዘስዓቦ ፀገም ውሕስነት መግቢ ሕጂ ድማ ለበዳ ኮቪድ19 እቲ ህዝቢ ንርእሱ ከይከላኸልን ከይኽእልን ገይሩ ኣሎ ኢሎም ኣለው።
ብመሰረት ፀብፃብ ናይ ሕቡራት ሃገራት ቤት ፅሕፈት ኣዋሃዲ ጉዳያት ሰብኣዊ ረድኤት/OCHA/ ካብ 120 ሚሊዮን ህዝቢዞባ ሳሕል 24 ሚሊየን ሰባት ንምንባር ዓለምለኸ ሓገዝን ሓለዋን የድልዮም ይብል።
ወሃቢ ቃል OCHA ጀንስ ላረክ ፍርቂ ካብቶም ዝተጠቕዑ ህጻናት ምዃኖም ይገልጹ።
እቶም ወሃቢ ቃልእቲ ብዙሕ ዓንኬል ዘለዎ ቅልውላው ብሰንኪ ኣብተን ሃገራት ምምዝባል ዘስዓቦ ፀገም ፀጥታ፣ ጥምየት፣ ዘይምዕሩይነትን ሳዕቤን ኪቪድ-19ን ከምኡ እውን ፆታዊ ዓመፅን ዝተልዓለ እዩ ይብሉ ።
ሕቡራት ሃገራትን ኣብ ማሊ፣ኒጀር፤ቡርኪና ፋሶ፣ሰሜን ምብራቕ ናይጀሪያ፣ቻድን ሰሜናዊካሜሮንን ብዝተባርዐ ግጭትን ዘይምርግጋእን 4.5 ሚሊዮን ሰባት ተመዛቢሎም ኣለው ይብል።12 ሚሊዮን ሰባት እውን ንሕፅረት መግቢ ተቓሊዖም ኣለው።1.6 ሚሊዮን ህጻናት እውን ንኣዚዩ ሕሱም ሕፅረት ኣመጋግባ ተቓሊዖም ይርከቡ።
ሕቡራት ሃገራት ን17 ሚሊዮን ሰባት ንምሕጋዝ 2.8 ቢሊዮን ዶላር ሓገዝ ተማሕፂኑ ኣሎ።
ኣብ ዞባሳሕል ህፁፅ ረድኤት ዘይምቕራብ ብዙሕ ህይወት ሰብ ክጠፍእን ማሕበራሰባት ንጥፍኣት ክቃልዑን ዝገብር እዩ ክብሉ ትካላት ረድኤት ኣጠንቂቖም ኣለው።


text:
Radio Erena: 30 June 2019
ስደተኛታት ካብ ባሕሪ ኣድሒና፣ ናብ ወደባት ኢጣልያ ከይትዕሸግ ተኣጊዳ ዝጸንሐት መርከብ፣ ድሕሪ 17 መዓልታት ናብ ላምፐዱዛ ከምዝተጸገዐት ማዕከናት ዜና’ታ ሃገር ገሊጸን።
ካፕቴን ናይታ መርከብ ጀርመናዊት ካሮላ ራከት፣ ናይ ህጹጽ እዋን ረዲኤት ሓቲታ እኳ እንተነበረት፣ ሰበስልጣን ኢጣልያ ፍቓድ ስለዝኸልከሉዋ እያ እታ መርከብ ንልዕሊ 2 ሰሙን ኣብ ባሕሪ ክትንሳፈፍ ጸኒሓ።
ካፕቴን ካሮላ ናይ መወዳእታ ዝወሰደቶ ውሳኔ ብዘይፍቓድ ናብ ዶብ ምጽጋዕ እኳ እንተነበረ፣ ሓለዋ ዶብ ክኽልክዋ ብዙሕ ከምዝፈተኑን ጥሒሳቶም ከምዝሓለፈትን ትገልጽ።
እታ ካፕቴን ኣብ ትሕቲ ቀይዲ ድሕሪ ምእታዋ ኣብ ዝሃበቶ ቃል፣ ‘ሕጊ ኢጣልያ ጥሒሰ ክቕጻዕ ይመርጽ፣ ካብ ህይወት’ዞም ኩሎም ስደተኛታት እንዳረኣኹ ዝሓልፍ’ ክትብል ገሊጻ።
ብመሰረት ሕጊ ኢጣልያ፣ ካብ 3 ክሳብ ናይ 10 ዓመት ዝበጽሕ ማእሰርቲ ክብየነላ ከምዝኽእል’ዮም ጠበቓታት እታ ሃገር ዝገልጹ።
እንተኾነ ሓያሎ ኣባላትን ሰበስልጣንን ሰልፊ ደሞክራስን ጸጋማውያንን፣ ከምኡ’ውን ብኩነታት ስደተኛታት ዝግደሱ ነበርቲ’ቲ ከባቢ፣ እታ መርከብ ኣብ ዝተዓሸገትሉ፣ ብጣቕዒትን ዕልልታን ተቐቢሎማ።
ናይ ህጹጽ እዋን ረዲኤት ድሕሪ ምትሕልላፍና፣ ንልዕሊ 60 ሰዓታት ተጸቢና ዝኾነት ኤውሮጳዊት ሃገር ምላሽ ኣይሃበትናን ዝበሉ ኣባላት እታ መርከብ ብወገኖም፣ ናይ መወዳእታ ክንገብሮ ዝነበረና ስጉምቲ፣ ህይወት’ዞም ውጹዓት ምድሓን እዩ ኔሩ ብምባል፣ ብውሳኔ ካፕቴን ካሮላ ሕቡናት ሙዃኖም ገሊጾም።
ኢጣልያ፣ ኣብ ስደተኛታት ሕሉፍ ጽልኢ ብዘለዎም ፖለቲከኛታት ተዓብሊላ ብምህላዋ፣ ንስደተኛታት ክትነጽግ እያ ጸኒሓ።


text:
Radio Erena: 16 June 2019
መንግስቲ ኤርትራ፣ ኣብ ከተማ ኣስመራ ክሽየጥ ዝጸንሐ ዕሹግ ማይ፣ ደው ከምዘበሎ ምንጭታት ሬድዮ ኤረና ሓቢሮም።
እተን ዕሹግ ማይ መስሪሐን ከካፋፍላ ዝጸንሓ ትካላት ምህርተን ደው ከብላ ትእዛዝ እኳ እንተተዋህበን፣ ዝቐረበለን ወግዓዊ ምኽንያት ግን የለን።
ኣብ ከተማ ኣስመራ ሕጽረት ማይ ኣብ ዘጋጠመሉ እዋን፣ ወነንቲ’ዘን ትካላት ምስ ገለ ሰበስልጣን ተሰማሚዖም ብፍሉይ መስመር ማይ ብሓለፋ ክወሃቦም ስለዝጸንሐ መንግስቲ ምጽራይ ክሳብ ዝገብረሉ’ዩ ዝብል ወረ ብሰፊሑ ይዝረበሉ ከምዘሎ’ዮም ምንጭታትና ዘመልክቱ።
እንተኾነ ብሕጽረት ኣገልግሎት ቀረብ ማይ ድሮ ተጠቂዐን ዝጸንሓ ከተማታት ኤርትራ እዚ ብልምዲ ማይ ሳሓ ተባሂሉ ዝፍለጥ ቀረብ ዝስተ ማይ ብምእጋዱ፣ ተወሳኺ ጸገም ፈጢሩ ከምዘሎ ይግለጽ።
መንግስቲ ኤርትራ ንጠለብ ኣገልግሎት ማይን ኤለክትሪክን ህዝቢ ከዕግብ ኩሉ ግዜ ዝጽገም እኳ እንተኾነ፣ ኣብ ገለ እዋናት ኣቓልቦ ህዝቢ ንምጥምዛዝ እውን ከም መሳርሒ ፖለቲካ ከምዝጥቀመሉ ይፍለጥ።


text:
ውዕዉዕ ሰላማዊ ሰልፊ ኣንጻር ስርዓት ህግደፍ ኣብ ከተማ ሎንደን
መቀጸልታ ናይቲ ኣብ መላእ ኩርናዕ ዓለም ንደገፍ ምንቅስቃስ 21 ጥሪ ዝካየድ ዘሎ ሰለማዊ ሰልፊ፡ ብዓርቢ ዕለት 22 የካቲት 2013 ኣብ ከተማ ሎንደን ዓባይ ብሪጣንያ ውዕዉዕ ሰላማዊ ሰልፊ ተኻይዱ።
ነቲ ዝዋዓለ ብርቱዕ ዛሕሊ ጭራስ ግምት ከይሃቡ፡ ካብ ኩሉ ከተማታት ዓባይ ብሪጣንያ ፓለቲካውያን ውድባት፡ ቤርጌሳውያን ማሕበራት፡ መንእሰያትን ደቂ ኣንስትዮን ከምኡውን ህጻናት ልዕሊ ሓሙሽተ ዓመት ከይተረፉ ዝተኻፈልዎ ሰለማዊ ሰልፊ፡ ኣስታት ፍርቂ ሳዓት ናይ እግሪ ጉዕዞ ድሕሪ ምኻድ፡ ኣብ ኣፍደገ ኤምባሲ ስርዓት ጭፍራ ህግደፍ፡ ንምንቅስቃስ 21 ጥሪ ዝድገፍን ዝገልጽን ዝተፈላለየ ጭሮሖታት፤ » ቅዋም ይተግበር፡ እሱራትና ይፈትሑ፡ ፍትሒ ይንገስ » ዝብል ጭሮሖታት ብቃልን ብጽሑፍን ክቃላሕ ኣምሲዩ። እዚ ማላት ድማ ናይ ውልቀ መላኺ ስርዓት ኣብቂዑ፡ ነቲ ህዝቢ ኤርትራ ክቡር ዋጋ ዝኸፈለሉ፡ ኣብ ሃገሩ ብሰላም ቀሲኑ ዝነብረላ፡ ብቅዋም እትማሓደር፡ ፍትሒ ዝነገሳ ሃገር ንምትካል ሙዃኑ ርዱእ እዩ።
ኣብቲ ሰለማዊ ሰልፊ፡ ኣልጀዚራን አይ.ኤፍ.ፒን ካልኦት ብርክት ዝበሉ ማዕከናት ዜናን ተረኺቦም፡ ነቲ ብርክት ዝበለ ህላውነት ቁጽሪ ፓሊስ መበገሲኡ ንምፍላጥ ዝተፈላለየ ቃለ-መሓተት ኣካይዶም። እቲ ምኽንያት ድማ፡ ኤምባሲ ስርዓት ህግደፍ በቲ ብጀጋኑና ዘጋጠሞ ራዕዲ ዝያዳ ሓለዋ ክግበረሉ ከም ዝሓተተ፡ ፓሊስ ባዕላቶም ዘራጋገጽዎ ጭብጢ እዩ ነይሩ።
ኣብ መጨረሽታ፡ ንምንቅስቃስ 21 ጥሪ ዘንጸባርቕ፡ ህዝብና ካብዚ ጨቋኒ ውልቀ-መላኺ ስርዓት ተገላጊሉ ፍትሒ ዝነግሰላ ሃገር ንህዝቢ ዝውክል መንግስቲ ንምትካል ኣብ ጉኒ ኣባላት ምንቅስቃስ ፎርቶ ጠጠው ከም ዝብል፡ ዝሕበር መልእኽቲ ካብ ተሳተፍቲ ሰላማዊ ሰልፊ ነምባሰደር ስርዓት ህግደፍ ድሕሪ ምሃብ ሰለማዊ ሰልፊ ብዕውት ተዛዚሙ።
ምንቅስቃስ ኤርትራዊ መንእሰይ ንለውጢ
22/02/2013
Email : eym4change@yahoo.co.uk
Short URL: https://english.farajat.net/?p=8516


text:
ዜናታት ደንበ ህግደፍ
ምንጭታት ኤርትራዊ ስምረት ንደሞክራስያዊ ለውጢ (ኤስደለ)
- ኣብ መፋርቕ ወርሒ መስከረም 2014 ኣብ ገዛ ሜጀር ጀነራል ተኽለ ማንጆስ፡ ብዝተገብረ ሃንደበታዊ ፍተሻ፡ ብርክት ዝበለ ዶላርን ዩሮን ከምኡ’ውን ባጤራ ናቕፋን ዝተፈላለየ ዝዓይነቱ መንቀሳቐሲ ወረቃቕቲ ምርካቡ ተገሊጹ። ኣብ ተኾንብያ ድማ 370 ኣባጊዕ ተረኺበን ኣለዋ። ብስንኪ’ዚ ኣብ ተሰነይ፡ ከረን፡ ኣስመራ ዝርከባ ሸላታት ተዓጽየን ከም ዘለዋ ተሓቢሩ። ተኽለ ማንጆስ፡ ምስ ገለ ደላሎ ኤርትራውያንን ረሻይዳን ብምሽራኽ፡ ኣብ መስግጋር መንእሰያት ኤርትራ ዓቢ ተራ ዝጻወት፡ ብውጽኢቱ’ውን ዘይተኣደነ ዶላራት ዝምዝምዝ ምዃኑ ክኽሰስ ከም ዝጸንሔ ይፍለጥ። ብድሕሪ ተኽለ ማንጆስ ንዕኡ ተኪኡ ኣዛዚ ኮይኑ ተመዚዙ ዝነበረ በዓል ስልጣን፡ ብ01 ጥቕምቲ 2014 ምስ ሓንቲ ጓል-ኣንስተይቲ ንኢትዮጵያ ክሰግር ኣብ ከባቢ እምሓጀር ምትሓዙ’ውን ተገሊጹ።
- ኣብ ክፍለ ሰራዊት 62 ኣዛዚ 3ይ ብርጌድ ዝነበረ፡ ብ30 መስከረም 2014 ምስኡ ዝነበረት መኪና ኣብ ኣዲበራ ራሕሪሑ፡ ንሱዳን ፖሎቲካዊ ዕቁባ ምሕታቱ ተሓቢሩ። በዚ ኩነታት’ዚ ዝተሰናበደ ገባቲ ስርዓት ህግደፍ ኣብ ምዕራባዊ ዶብ ኤርትራ ሓድሽ ስራዊት ኣስፊሩ፡ ን3ተ መዓልቲ ዶባት ምዕጻዉ ተገሊጹ። ካብቶም ኣብቲ ከባቢ ዝሰፈረ ሓድሽ ሰራዊት 170 ናብ ሱዳን ብድሕሪ ምእታው፡ ገባቲ ስርዓት ህግደፍ በቲ ኩነታት ተሰናቢዱ ካብ ምዕራባዊ ዶብ ኤርትራ ክስሕቦም ምግዳዱ ተፈሊጡ።
- ኣብ መጨረሻ ወርሒ መስከረም 2014 ብሰለያ ገባቲ ስርዓት ህግደፍ ኣብ ከተማ ተሰነይ ሓደ ተወላዲ ብሄረ ናራ መንእሰይ ምቕታሉ ምንጭታትና ሓቢሮም ኣለዉ። እቲ ኣብ ቅድሚ ህዝቢ ቀትሪ ምድሪ ብጥይት ተሃሪሙ ዝተቐትለ መንእሰይ፡ ንስድራ ቤቱ ከይተዋህበ ብስለያ ምቕባሩ ዓቢ ቁጥዐ ፈጢሩ፡ ስድራ ቤቱ ሬሳ ወዶምን ቀታሊኡን ክወሃቦም ይሓቱ ምህላዎም ተገሊጹ። ብካልእ መዳይ’ውን ብወልደጋብር ዝተባህለ መራሕ መኪና ስለያ ገባቲ ስርዓት ህግደፍ ንሓደ ወዲ 8ተ ዓመት ብድሕሪ ምርጋጹ፡ ንሱ ይኹን እታ ዝረገጸት መኪና ኣብ ቁጽጽር ብዘይምውዓሎም ንስድራ ቤት ናይቲ ህጻን ዓቢ ቁጥዐ ኣስዒቡ ምህላዉ ተሓቢሩ። እዚ ክልቲኡ ተረኽቦታት ተደሚሩ ኣብ መንጎ ነበርቲ ናይቲ ከባብን ኣመሓደርትን ከተማ ተሰነይ ዘይርጉእ ኩነታት ፈጢሩ፡ ኣብ ወጥሪ ኣትዮም ምህላዎም ተገሊጹ።
- 02 ጥቕምቲ 2014 ጸጥታ ኣውራጃ ከሰላ 14 ኣዘዝቲ ዕጡቕ ሰራዊትን መሓውራት ስለያን ገባቲ ስርዓት ህግደፍ ኮይኖም ዝሰርሑ ዝነበሩ፡ ኣብ ሱዳን ብዝተፈላለየ እዋናት ፖሎቲካዊ ዕቁባ ሓቲቶም ዝጸንሑ፡ ነቲ ስርዓት ኣሕሊፉ ምሃቡ ተሓቢሩ። እቶም ብጸጥታ ሱዳን ኣሕሊፎም ዝተዋህቡ ኣካላት ገባቲ ስርዓት ህግደፍ ብጉልባብ ጸልማት ሰዓት 10 ቅድሚ ፍርቂ ለይቲ ብመንገዲ ዓዋድ ኣዲበራ ኣቢሉ፡ ንኤርትራ ከም ዘእተዎም ተገሊጹ። ጸጥታ ኣውራጃ ከሰላ ኣብ ዝተፈላለየ እዋናት ይውሓድ ይብዛሕ ካብ መደበር ስደተኛታት ዕቁባ ንዝሓተቱ ዜጋታት ንገባቲ ስርዓት ህግደፍ ኣሕሊፉ ዝህብ ምዃኑ ይፍለጥ።
- መብዛሕቶም ኣባላት 27 ዙር ሃገራዊ ኣገልግሎት፡ ውጽኢት ማትሪክ ክንገሩ ንሳዋ ክወረዱ ዝተዋህቦም ትእዛዝ ብምንጻግ ከም ዘይወረዱ ዝፍለጥ’ዩ። ካብቶም ዝወረዱ መንእሰያት 1700 ብቀጥታ ንሱዳን ከም ዝሰገሩ ተገሊጹ። ገባቲ ስርዓት ህግደፍ ከምዚ ዝበለ ኩነታት ስለ ዘይተጸበዮ፡ ነቶም ዝተረፉ ኣብ ሰራዊትን ገለ ኣብያተ ጽሕፈትን ከም ዝመደቦም፡ ንወለዲ ድማ ደቕኩም መፍቶ ደላሎ፡ ረሻይዳን ግዳይ ዓሳን ይኾኑ ኣለው ብዝብል ኣብ ህዝቢ ጽዑቕ ጎስጓስ ይገብር ምህላዉ ተሓቢሩ። ብወገን ህዝቢ መንግስቲ ፍታሕ እንተዘይገይሩ፡ ንሕና’ሞ እንታይ ክንገብር? ገደብ ዘይብሉ ውትህድርና ይትረፍ፡ ንቡር ዕረፍቲ ይወሃብ፡ ኣገልግሎት ዝወድአ ይፋኖ፡ ……..ወዘተ ዝብሉ ሕቶታት ምስ ተላዕሉ ካድራት ናይቲ ስርዓት ኣብ ስንባደ ከም ዝወደቑ ተፈሊጡ።
- ገባቲ ስርዓት ህግደፍ ኣብ ውሽጢ ሱዳን ዘርጊሕዎም ዝነበሩ ሃሱሳት ነቲ ዝተዋህቦም ስለላዊ ስርሓት ገዲፎም፡ ገለ ካብኣቶም ናብ ምዕራባውያን ሃገራት ስለ ተሰጋገሩ፡ ገሊኦም’ውን ኣብ ግላዊ ስራሓቶም ብምውፍሮም፡ ንዘጋጠሞ ሃጓፋት ንምምላእ ብሓደስቲ ይትክኦም ከምዘሎ ተሓቢሩ። ብፍላይ ኣብ መደበር ስደተኛታት ሸገራብን እንጉርጉርን ብማሕሙድ ኣደም ዝምራሕ 3ተ ጉጅለ ተመስሪቱ ምህላው ተፈሊጡ። ማሕሙድ ኣደም ከም መራሕ ጉጅለ ካብ ላዕለዎት ኣካላት ስለያ መምርሒ ንምውሳድ ብሕቡእ ንተሰነይ በጺሑ 3ተ መዓልቲ ጌይሩ ብድሕሪ ምምላሱ፡ ነቶም ኣባላት ኣብ ከሰላ፡ ሸገራብን እንጎጉርጉርን ምዝርግሑ ተገሊጹ።
- ብ02 ጥቕምቲ 2014 ሰለስተ ግብጻውያን ዝርከብዎም 5ተ ላንድ-ኩሮዘር ዝመልኡ ሓለፍቲ ገባቲ ስርዓት ህግደፍን ላዕለዎት ሓለፍቲ ተቓወምቲ ኢትዮጵያን ንጉሉጅ ምብጽሖም ተሓቢሩ። ኣብ ሓሬና ንዝርከቡ ማእከሎት ሓለፍትን ካድራትን ተቓወምቲ ኢትዮጵያ ኣኼባ ምክያዶም ድማ ተገሊጹ። ካብ ጉጅለ ገባቲ ስርዓት ህግደፍ ዝለዓለ በዓል ስልጣን ኮሎነል ፍጹም ምንባሩ፡ ሰዓት 5.00 ድ/ቀትሪ ድማ ኣብ ጀበል ሓምድ ምድያቦም፡ ሰዓት 8.00 ኣጋ ምሸት ንኣስመራ ከም ዝተመለሱ ተሓቢሩ። ምስዚ ብዝተኣሳሰረ ኣብ ምብራቓዊ እምሓጀር ኣብ መንጎ እምዓሎባን ኢይተርፍን ንተቓውምቲ ኢትዮጵያ ባስካታት ማይን ድፋዓትን ተሰሪሑ ምህላዉ፡ ኣብቲ ከባቢ 3ተ ጋንታታት ደምህት ከም ዘለዋ ምንጭታትና የረጋግጹ።
ቤት ጽሕፈት ዜናን ሓበሬታን
ኤርትራዊ ስምረት ንደሞክራስያዊ ለውጢ (ኤስደለ)
10 ጥቕምቲ 2014
Short URL: https://english.farajat.net/?p=8967


text:
ኣብ ደቡባዊ ኢትዮጵያ ዞባ ጉራጌ ከተማ ወልቂጤ ቅድሚ ሰሙን ዝተጀመረ አድማ ኣብ ዘብቕዓሉ ዘሎ እዋን ዝተአሰሩ ከምዘይተፈትሑን ሕቶታቶም ከምዘይተመለሰሎም ንድምጺ ኣሜሪካ ዝሓበሩ ነበርቲ አሽንዃ’ዶ ዝተአሰሩ ክፍትሑ ንሕና’ውን ንድለይ ኢና ዘለና ይብሉ። ምምሕዳር’ቲ ክልል ኣብ ዝሃቦ ምላሽ ዝተአሰሩ ብደረቕ ገበን’ዮም ይብል።
ዝሓለፈ ሰሙን ዝጀመረ ናይ ስራሕ ደው ምባልን ካብ ገዛ ዘይምውጻእ አድማ ከተማ ወልቂጤ ስዒቡ ብዝተላዕለ ተቓውሞን ዝተላዕለ እምባጓሮ ክልተ ሰባት ከምዝሞቱን ካልኦት ቁጽሮም ዘይተፈልጠ ከምዝቆሰሉ ናይ ዓይኒ መሰኽኻክር ይገልጹ።
መንግስቲ’ቲ ክልል ዝሞተ ሰብ ሓደ ጥራይ እዩ ይብል።
ምክንያት’ቲ አድማን ተቓውሞን ጸገም ልምዓትን ጸገም ሰናይ ምሕደራን ምኳኑ ነበርቲ ይጠቕሱ።
እቲ ንሰለስተ መዓልታት ዝተጸውዓ አድማን ንሰሙን ዝቀጸለሉ ምክንያት ምሟት እቶም ክልተ መንእሰያትን ምእሳር ካልኦትን ምዃኑ ሽሞም ክግለጽ ዘይደለዩ ናይ ዓይኒ ምስክር ካብቲ ቦታ ይሕብሩ።
ምሉእ ትሕዝቶ ኣብዚ ምስማዕ ይክኣል።


text:
ላዕለዋይ ፌደራላዊ ቤት ፍርዲ ኢትዮዽያ፣ንክልተ ስዊድናዊያን ጋዜጠኛታት ናይ 11 ዓመት ማእሰርቲ በይኑ።ብመንፅር ክልቲኦም ጋዜጠኛታት ፈፂሞምዎ ዝተባሃለ ጥፍኣት፣ዝተበየኖም መቅፃዕቲ ትሑት ምኻኑ‘ውን ተገሊፁ።
ፌደራላዊ ቤት ፍርዲ ንማርቲን ሸቤን ዮሃን ፐርሰንን ገበነኛታት ኢኹም ዝበሎም ብክልተ ክስታት‘ዩ።ክልቲኦም ጋዜጠኛታት ምስ‘ቲ ብመንግስቲ ኢትዮዽያ ጉጅለ ፈጣሪ ራዕዲ‘ዩ ተባሂሉ ዝተሰየመ ኦብነግ ተራኺቦም፣ንሞያ ጋዜጠኝነት ተከዊሎም ኣብ ልዕሊ ህዝቢን መንግስቲን ኢትዮዽያ ጉድኣት ንምውራድ፣ንዒላማ ግብረ-ሸበራ ኦብነግ ደጊፎም፣ ተዓጢቆም፣ሃብቲ-ነዳዲ‘ታ ሃገር ንዝርከበሉ ስፍራ፣ኳዕቲን ኩነታት‘ቲ ፕሮጀትክን ምስ ሰራዊት ኢትዮዽያ ዘለዎ ምትእስሳርን ሓለዋን ተዓዚቦም፣ ንምዕዋት ዒላማ ኦብነግ እናተንቀሳቀሱ ከለው ስለዝተማረኹ፣ንግብረ-ሸበራ ደጊፎም ብዝብል ገበን ተኸሲሶም‘ለው።
ንኣድማሳዊ ኣምራትን ሕገ-መንግስቲ ኢትዮዽያን ጥሒሶም፣ንህዝቢ ስግኣት ዝፈጥር ነገር ንምፍጣር ናብ ኢትዮዽያ ስለዝኣተው፣ንናይ‘ታ ሃገር ፖለቲካዊ ሉኣላዊነት ጥሒሶም ዝብል ክሲ‘ውን ተረቲዖምሉ‘ዮም።
ዝሓለፈ ሰሙን ብይን ጥፍኣት ድሕሪ ምውሃቡ፣ብመሰረት ዓቃቢ-ሕጊ ንቤት-ፍርዲ ዘቅረቦ ጠለብ፣እቲ ዝዋሃቦም ፍርዲ ረዚን ክኸውን ተሓቲቱ ነይሩ።እንተኾነ እቲ ቤት-ፍርዲ ኣፍኩስዎ‘ሎ ነቲ ብይን።ስለምንታይ ከምዚ ዓይነት ብይን ሓሊፉ ንዝብል፣ጠበቃ ተኸሰስቲ ኣቶ ስለሺ ቀፀላ ዝሃብዎ ሪኢቶ ”እቲ ቤት-ፍርዲ ናይ ምፍኳስ ስልጣን ኣለዎ።ስለዚ ዝቀደመ ህይወቶም ገበን ከምዘይፈፀሙ ስለዝሕብር፣ኣብ መስርሕ ብይን ድማ ከም‘ዚ ዓይነት ኣሰራርሓ ስለዘሎ‘ዩ ናይ ሎሚ ብይን ክፈኩስ ዝሓገዞም” ዝብል’ዩ።
ኣብ እዋን ሙግት፣ናይ ተኸሰስቲ ምስክራት ኮይኖም ዝቀረቡ ክልተ ጋዜጠኛታት‘ዮም።ብመሰረት‘ቲ ዝሃብዎ ሪኢቶ፣ክልቲኦም ተኸሰስቲ፣ስርሖም ይፍፅሙ ከምዝነበሩ ዝጠቅስ‘ዩ ነይሩ።ብቁዕ መከላኸሊ ኣይነበረን ማለት ድዩ? ንኣቶ ስለሺ ዝቀረበ ሕቶ‘ዩ።ንሶም ክምልሱ ከለው”ንሕና እቲ ዝቀረበ ክሲ ግጉይ ከምዝኾነ ከረጋግፀልና‘ዩ ኢልና ኣቅሪብና ኣለና።ሓደ መርተዖ ይሕግዝ‘ዩ ኢልካ ተቅርብ፣እቲ ቤት-ፍርዲ ነቲ መርተዖ ገምጊሙ ብይን ይህብ።ይግባይ ክነትሕዝ እንተኾይኑ ገና ንዘራረበሉ ኣለና” በሉ።
ካልኣይ ጠበቃ ተኸሰስቲ ኣቶ ደበበ ባልቻ ብወገኖም፣እቲ ብይን ክዋሃብ‘ዩ ዝብል ትፅቢት ኣይነበረንን ኢሎም።
ዓቃቢ-ሕጊ ንብረት‘ቶም ተኸሰስቲ ብይን ንክዋሃበሉ ብመሰረት ዘትሓዞ ጥርዓን፣ኩሎም እቶም ዝተታሓዙ ንብረት ተኸሰስቲ ናብ ኢድ መንግስቲ ንክህገሩ ወሲኑ‘ሎ።
እዚ ከምዚ‘ሉ ከሎ ኣብ ኢትዮዽያን ጂቡቲን ኣምባሳደር ስዊድን ከምኡውን ኣብ ሕብረት ኣፍሪቃ ቀዋሚ ልኡኽ ስዊድን ጀምስ ኣድላንደር ጉዳይ ክልቲኦም ጋዜጠኛታት፣ምስ ላዕለዎት ሰበ-ስልጣን ኢትዮዽያ ይዘራረቡሉ ከምዘለው ጠቂሶም ይብል ፀብፃብ መለስካቸው ኣምሃ።
2 ስዊድናዊያን ጋዜጠኛታት ኣብ ኢትዮጵያ 11 ዓመት ክእሰሩ ተበይኑዎም
- መለስካቸው ኣምሃ
ላዕለዋይ ፌደራላዊ ቤት ፍርዲ ኢትዮዽያ፣ንክልተ ስዊድናዊያን ጋዜጠኛታት ናይ 11 ዓመት ማእሰርቲ በይኑ።ብመንፅር ክልቲኦም ጋዜጠኛታት ፈፂሞምዎ ዝተባሃለ ጥፍኣት፣ዝተበየኖም መቅፃዕቲ ትሑት ምኻኑ‘ውን ተገሊፁ።


text:
ኣብ በበይኑ ከባቢታት ኣሜሪካ ኣብ ጉዳይ ቅትለት ኣፍሪቃዊ ኣመሪካዊ ዝካየዱ ናይ ተቓውሞ ሰልፍታት ሻብዓይ መዓልቱ ኣብ ዝሓዘሉ ፡ ትማሊ ኣጋ ምሸት ፕረዚደንት ትራምፕ ንዝካየዱ ዘለው ራስያ ዝተሓወሶም ተቓውሞ ንምቁራጽ ወተሃደራዊ ሓይሊ ክጥቀሙ ከምዝግደዱ ኣጠንቂቖም።
ፕረዚደንት ትራምፕ ትማሊ ኣብ ሮዝ ጋርደን ዝጽዋዕ መናፈሻ ቤተ መንግስቲ ኣሜሪካ ኮይኖም ንመላእ ኣሜሪካውያን ብተለቪዥን ኣብ ዝመሓላለፍዎ መልእኽቲ: ነቲ ብሰልፈኛታት ዝርአ ራስያ ዝተሓወሶ ተቓውሞ ኣብ ዝተፈላለያ ከተማታት ወተሃደራት ኣመሪካ ኣዋፊሮም ብቑልጡፍ ከቋርጽዎ ከምዝኽእሉ’ዮም ሓቢሮም።
እቲ ወተሃደራት ኣሜሪካ ተጠቒምካ ራስያ ንዝተሓወሶ ጎነጻዊ ኣድማ ናይ ምቁጽጻር ስልጣን ኣቐዲሙ ኣብ ንመራሕቲ ኣሜሪካ ብኣዋጅ ዝተዋህበ ኮይኑ፤ መራሕቲ ኣሜሪካ ኣብ ናይ ህጹጽ እዋን ግዜ ነዚ ብ “ኢንሳረክሽን ኣክት” ማለት ኣዋጅ ምልዕዓል ዝፍለጥ ስልጣን ተጠቒሞም ህዝባዊ ምልዕዓል ብፍላይ ድማ ራስያን ሕጊ ኣልቦነትን ኣብ ዝሰፈረሉ እዋን ንቡር ኣካይዳ ንኽምለስ መዝነት ዝህብ ምዃኑ’ዩ ይግለጽ። እዚ ኣዋጅ'ዚ ኣብ ቀረባ ግዜ ተተግባሪ ዝኾነሉ ኣብ 1991 ኣብ ሎስ ኣንጀለስ ኮይኑ: ሽዑ ብተመሳሳሊ ሮድኒ ኪንግ ዝተባህለ ጸሊም ኣሜሪካዊ ብጸዓዱ ፖሊስ ድሕሪ ምቕጥቃጡ ዝሰዓበ መጠነ ሰፊሕ ህዝባዊ ናዕቢ ድሕሪ ምልዕዓሉ ተተግቢሩ ምንባሩ ይዝከር።
ኣብ ዝቕጽል ወርሒ ሕዳር ኣብ ዝካየድ ፕረዚደንታዊ ምርጫ; ቀንዲ መቀናቕንቲ ፕረዚደንት ዶናልድ ትራምፕ ካብ ሰልፊ ደሞክራት ክኾኑ ትጽቢት ተነቢርዎም ዘለውን ኣብ ምምሕዳር ኦባማ ምክትል ፕረዚደንት ኮይኖም ዘገልገሉ ጆ ባይደን ሓዊስካ ፤ ዝተፈላለዩ ፖለቲከኛታት ግን ነቲ ኣድማ ንምቁራጽ ብወተሃደራዊ ሓይሊ ናይ ምትእትታው ዝቐረበ መጠንቀቕታ ከምዘተሓሳሰቦም ይገልጹ ኣለው።
ጆ ባይደን ኣብቲ ንመግለጺ ፕረዚደንት ትራምፕ ዝኹንን ናይ ትዊተር መልእኽቶም ፕረዚደንት ትራምፕ “ሰራዊት ኣሜሪካ ኣንጻር ህዝቢ ኣሜሪካ የበግስ ኣሎ” ክብሉ ተሪር ወቐሳ ፈንዮም ኣለው።
ኣባል ባይቶ ኣሜሪካ ኣዳም ስሚዝ ድማ ፕረዚደንት ኣሜሪካ ነቲ ሰራዊት ኣሜሪካ ናይ ምጥቃም ዘሕለፍዎ መጠንቀቕታ መሪሕነቶም ኣብዚ ሕንፍሽፍሽ ዝመልኦ ግዜ ንህዝቢ ኣሜሪካ መሪሑ ናብ ሓድነት ከምጽእ ከምዘይክእል መርኣያ እዩ ክብሉ ገሊጾሞ ኣለው።
ከም ሓበረታ ወተሃደራዊ ሰበ-ስልጣን፥ ፕረዚደንት ትራምፕ ሕጂ ሓደ ቦጦለኒ ወተሃደራዊ ፖሊስ ኣብ ዋሺንግተን ዲሲ ክምደብ ኣዚዙ`ሎ። ኣብዛ ዋና-ከተማ ዘለዉ 1,200 ሃገራዊ ሓይሊ ወይ ዑቑር ሓይሊ ድማ ኣብ ተጠንቀቕ ክኾኑ ተኣዚዞም ኣለዉ። ሓሙሽተ ክፍለ-ግዝኣታት ድማ ካብ 600 ክሳብ 800 ዝኾኑ ተወሰኽቲ ወተሃደራት ናብዚ ናብ ዋሺንግተን ዲሲ ይሰዳ`ለዋ ።
ብተወሳኺ ትማሊ ምሸት ሓንቲ ብላክ ሃውክ ትብሃል ሄሊኮፕተር ወተሃደራዊ ሓይሊ ኣሜሪካ፥ ነቶም ኣድመኛታት ንምብታን ትሕት ኢላ ብምዝባይ -ንመሬት ኣዶሪና- ከምዝበታተኑ ጌራ- ከም ምልክት መርኣያ ሓይሊ ድማ ክሳብ ናብ ኣግራብ ትሕት ኢላ`ውን ኣቑጽልቲ ቆራሪጻ።
ስጉምቲ ትራምፕ ኣብ ውሽጢ 3 ዓመትን ፈረቓን ናይ ስልጣን ዘመኑ ዝለዓለ ምልኪ ስልጣን ዘርኣየሉ ተባሂሉ ተወሲዱ`ሎ። ትራምፕ ነቲ ብሰንኪ ሞት ኣፍሪቃዊ ኣሜሪካዊ ጆርጅ ፍሎይድ ዝተወልዐ ናዕቢ ንምህዳእ፡ ናይ ምጽንናዕ መሪሕነት ኣይወሰደን ተባሂሉ`ውን ብነቐፍቱ ይግለጽ`ሎ።
ኣብዚ ኣብ ዋሺንግተን ዲሲ ትማልን ሎምን ካብ ሰዓት 7 ናይ ምሸት ዝጅምር ኣዋጅ እቶ እቶ ተኣዊጁ`ሎ።


text:
መራሕቲ ኣሜሪካን ኣፍጋኒስታን፣ድሕሪ ምብቃዕ ኲናት ኣፍጋኒስታን ኣብ ሞንጎ ክልቲኤን ሃገራት ንዝህሉ ርክብ ዝገልፅ ውዕል ፈሪሞም።
ፕረዚደንት በራክ ኦባማ ነቲ ውዕል ንምፍራም ትማሊ ምሸት ንፀልማት ከውሊ ገይሮም‘ዮም ኣብ ኣፍጋኒስታን ኣትዮም።
እቶም ፕረዚደንት፣ሓይልታት ኪዳን ሰሜን ኣትላንቲክ (ኔቶ) ኣብ ኣፍጋኒስታን ዝጀመሮ ኲናት ድሕሪ ምብቅዑ፣ንትሕዝቶ ዝቅፅሉ ዓሰርተ ዓመታት ዝህሉ ስትራተጂካዊ ርክብ ንዝነፀረ ሰነደ ፈሪሞም‘ዮም።
”ሓቢርና ኲናት ብሰላም ንምቅያር ቃል ኣቲና‘ለና።ኣብ ማዕርነት ዝቆመ ሽርክነት ናብ ሓድሽ ተስፋ ኣሳጊሩና‘ሎ” ኢሎም ፕረዚደንት ኦባማ።
ኣብ መዕርፎ ነፈርቲ ባግራም ኣብ ዘስምዕዎ መደረ ንወትሃደራት ኣሜሪካ ዘመስገኑ ሚስተር ኦባማ፣ንትሕዝቶ ውዕል ምስ ኣፍጋኒስታን ንህዝቦም ገሊፆም‘ዮም።
“ኣብ ሞንጎ ዩ-ስን ኣፍጋኒስታንን ንዝህሉ ሓድሽ ስትራቲጂካዊ ምሕዝነት ንዝንፅር ታሪኻዊ ሰነድ ሎሚ ፈሪመሉ‘ለኹ” እውን ኢሎም።
ፕረዚደንት ኦባማ ኣብ ዘረበኦም፣ኔቶ ኣብ‘ዚ ወርሒ’ዚ ኣብ ቺካጎ-ኣሜሪካ ኣብ ዘሳልጦ ኣኼብኡ፣ሓይልታቱ ኣብ ኣፍጋኒስታን ንዝህልዎ ተዋጋኣይ ተራ ክንፅር‘ዩ ኢሎም።
ዓለም-ለኸ ሓይልታት ንሰራዊት ኣፍጋኒስታን ክዕልሙ፣ከማኽሩን ከሐግዙን‘ዮም ዝበሉ እቶም ፕረዚደንት፣ኣፍጋኒስታውያን ጉዳዮም ባዕልቶም ኣብ ዝውግንሉ መዋእል፣ናይ ኣሜሪካ ተራ ብደረጃ ድጋፍ ጥራሕ ዝሕፀር‘ዩ ኢሎም።
ኣሜሪካ ናብ ኣፍጋኒስታን ዝኣተወትሉ ቀንዲ ዕላማ፣ኣል-ቃይዳ ግብረ-ሸበራዊ መጥቃዕቲ ንከይፍፅም ምግባር ዝብል‘ዩ ነይሩ፣እዚ ዕላማ‘ዚ ተዓዊቱ እዩ ኢሎም ንኣሜሪካውያን ኣዘኻኺሮም።
እቲ ኲናት ኣብ ኣፍጋኒስታን‘ዩ ተኣዊጁ፣ዝዛመም‘ውን ኣብ ኣፍጋኒስታን‘ዩ ኢሎም ፕረዚደንት ኦባማ።
ፕራዚደንት በራክ ኦባማ ኣብ ኣፍጋኒስታን ሃንደበታዊ መገሻ ፍፂሞም
ስትራተጂካዊ ውዕል ክልቲኤን ሃገራት ተኸቲሙ
መራሕቲ ኣሜሪካን ኣፍጋኒስታን፣ድሕሪ ምብቃዕ ኲናት ኣፍጋኒስታን ኣብ ሞንጎ ክልቲኤን ሃገራት ንዝህሉ ርክብ ዝገልፅ ውዕል ፈሪሞም።
ተወሳኺ
-
27/09/2022
ቃለ መጠይቕ ምስ ዶ/ር ኣረጋይ ግርማይ
-
27/09/2022
የጊ- ተሸላሚ ስነ-ጥበበኛ ኣማሓዳሪ ክፍለ-ሃገር ዋሺንግተን
-
27/09/2022
ስነ ስርዓት ኣከባብራ በዓል መስቀል ኣብ ከተማ ኣስመራ


text:
ኣብታ ከተማ ዓዲ ጉዶም ልዕሊ 12 ሽሕ ወገናት ንከቢድ #ዓፀቦ ተቓልዖም ንሓደጋ #ሞት ተሳጢሖም ከምዝርከቡ ምምሕዳር እታ ከተማ ኣፍሊጡ ፡፡
ጉጅለ #ፋሽስታውያን ባንኪ ፣ ስልኪ ፣ #መድሓኒትን ሰብኣዊ ሓገዛትን ናብ #ትግራይ ከይኣቱ ብዘካይድዎ ዘለዉ ኩለመዳይ ዕፅዋን ክባን ኣብ ከተማ ዓዲ ጉዶም ዝርከቡ ብርክት ዝበሉ ወገናት ንሓደጋ ጥሜትን ሞትን ተቃሊዖም ይርከቡ ፡፡
ካብቶም ድራር ምሸት ስኢኖም ብሕሱም ዓፀቦ ዝሳቐዩ ዘለዉ ወገናት ሪኢቶ ዝሃባና ወ/ሮ ሰናይት ብርሃኑ ፣ መ/ር ተኪአን በርሀን ወላዲተንን እቲ ዓፀቦ ንከቢድ ሓደጋ ከምዘቃልዖም ገሊፀን ፡፡
እተን ወገናት ኣብዚ ሐዚ እዋን ብሰብኪ ክባን ዕፅዋን #ፀላእቲ ንሕሱም ጥሜትን ሕማምን ከምዝተሳጥሑን ነዛ ሕማቅ እዋን ጎረባብቶም ብዝህብወን ሓገዝ ክንሰግራ ይግባእ ኢለን ፡፡
ግዝያዊ ሓላፊ ቤት ፅሕፈት ሰራሕተኛን ማሕበራዊ ጉዳይን ከተማ ዓዲ ጉደም ኣይተ ካሕሳይ ሃይሉ ኣብታ ከተማ ልዕሊ 12 ሽሕ ወገናት ንከቢድ ዓፀቦ ተቃልዖም ንሓደጋ ሞት ተሳጢሖም ከምዝርከቡ ገሊፆም ፡፡
እዞም ወገናት ኣብ ዝሓፀረ እዋን ህፁፅ #ሓገዝ እንተዘይረኪቦም ህላወ እዞም ወገናት ዘስግእ እዩ ዝበሉ አይተ ሃይለ ማሕበረሰብ ዓለም ነዚ ተረዲኡ ህፁፅ ፍታሕ ክገብረሉ ሕብረተሰብ ድማ ነንባዕሉ ክተሓጋገዝ ፀዊዖም ፡፡
ብበላይ ሽፈራው
ኣብታ ከተማ ዓዲ ጉዶም ልዕሊ 12 ሽሕ ወገናት ንከቢድ #ዓፀቦ ተቓልዖም ንሓደጋ #ሞት ተሳጢሖም ከምዝርከቡ ምምሕዳር እታ ከተማ ኣፍሊጡ ፡፡


text:
በቢዓመቱ ፈላመይቲ ሰኑይ ወርሒ መስከረም አሜሪካዊያን መዓልቲ ሸቃሎ የኽብሩ። ሰራሕተኛታት እዛ ሃገርን ንምዕባለ ኣሜሪካ ዝገበርዎ ኣበርክቶን ክብሪ ንምሃብ የብዕልዎ።
መዓልቲ ሸቃሎ ዕላዊ ናይ መወዳእታ እዋን ሓጋይ ሰሜናዊ ንፍቀ ክበብ እዩ። ከምኡእውን ንመብዛሕትኦም ኣሜሪካውያን ሸቃሎ ካባ ስራሕ ነፃ ዝኾኑላን ናይ እዋን ሓጋይ መወዳእታ መዓልቲን ብሙዃና ኣብ ደገ መግብታት ብምብሳል፣ ምስ መሓዙቶምን ስድርኦምን ኣብ ገማግም ባሕሪ ኮነ ኣብ መረበኦም እናሓምበሱ ቤተሰብን መሓዙትን ዝተኣኻኸቡሉ ኣጋጣሚ ዝፈጥር በዓል ኮይኑ ይኽበር።
ኣብ መበል19 ክፍለ ዘመን ድሕሪ ኲናት ሕድሕድ ዝነበራ ፲ ዓመታት በቶም ካፒተናት ኢንዱስትሪ እናተባህሉ ዝፍለጡ ሃብታማት ነጋዶን ሊቃውንቲ ኢንዱስትርን ዝነበሩ ከም ኮርኔሊየስ ቫንደርቢልት፣ ኣንድሪው ካርኔጊ፣ ጄ።ፒ። ሞርጋንንን ዲ ሮክፌለርን ብሙዃን ነቲ ብቅ፟ልጡፍ እናዓበየ ዝመፀ ቁጠባ ብዙሓት ሓደስቲ ምህዞታትን ሓያሎ ጉልበት ስደተኛታትን ብምርካቦም ገዚፍ ሃፄያዊ ግዝኣታት ንግዲ ክሃንፁን ብዙሕ ሃብቲ ዘዋህልሉን ዕድል ፈጠረሎም።
እኹል ዕድላት ስራሕን ሰራሕተኛታትን እንተቅ፟ረቡእዃ ኣሰራርሓታቶም ግን ስሰዐ ዝወረሶን በዝባዝን ነበረ። ኣብ እንዳ መጥሓናት፣ ፋብሪካታትን ማዕድናትን ዝሰርሑ ሸቃሎ መዓልታዊ ን፩፪ ሰዓታት ኣብ ሰሙን ሸውዓት መዓልታት ይሰርሑ፤ ይኹን እምበር ክፍሊቶም ግን ምስኡ ዝመጣጠን ኣይነበረን።
ነቲ ኩነታት ንምምሕያሽ ካብ መወዳእታ 1980ታት ጀሚሮም ማሕበራት ሸቃሎ ከጣይሹ ጀመሩ። ገለ ገሊኦም ኣብ መፈለምታ 18 ክፍለ ዘመን ዝመስረቱእውን ነይሮም። እቶም ሸቃሎ ዝተመሓይሸ ክፍሊት፣ ሕክምና፣ ደሕንነቱ ዝተሓለወ ናይ ስራሕ ሃዋህውን ነቲ ብቅልጡፍ ዝዓቢ ዝነበረ ቁጠባ ኣሜሪካ ዘበርክትዎ ግደ ኣፍልጦ ክረኽቡ ዝሓትት ነበረ። እዚኣቶም ዘየማልኡ ምሥኾኑ ድማ ሰልፊ ተቃ፟ውሞ የካይዱ ይኹንምበር ንደሕንነቶም ኣብ ሓደጋ ዘውደቀ፟ ነይሩ። ነቲ ስራሕ ጠጠው ናይ ምባል ኣድመኦም ዝብትኑ ብኣመራርሓ እቶም ትካላት ዝተቆ፟ፅሩ ዘረፍቲ ብተደጋጋሚ መጥቃዕቲ ውርዱሎም ነበሩ።
ካብቶም ዘይርስዑ ፍፃመታት ሓደ ኣብ ሽካጎ ኣንፃር ፋብሪካ ፑልማን ዝተካየደ ሰልፊ ተቃውሞን ዝወረደ መጥቃዕትን እዩ። ብማሕበር ሸቃሎ ኣብ ካምፓኒታት መገዲ ባቡር ዝሰርሑ ሰራሕተኛታት ንምቅናስ መሃያን ሰራሕተኛታት ካብ ስራሕ ምብራርን ዝበሉ ስጉምታት ካምፓኒኦም ብምቅዋም ንዘካየድዎ ተቃውሞ ብወተሃደራት ፌደራል ክብተኑ ኣብ ዝተገብረ ፈተነ 30 ሰባት ሞይቶም። እቲ ዝገርም ድማ ኣብታ ተቃ፟ውሞ ዝተኻየደላ ዕለት ፕሬዝዳንት ግሮቨር ክሊቭላንድ መዓልቲ ሸቃሎ ዝኽበረሉ ሕጊ ፈሪሞም።
ፕረዝዳንት ጆ ባይደን “ ፃዕራማት ሸቃሎ ኣሜሪካውያን መሰረት ሃገርና እዮም። ማእከላይ እቶት ዘለዎም እዮም ንኣሜሪካ ሃኒፆማ ማሕበራት ድማ ነቶም ማእከላይ እቶት ዘለዎም ፈጢሮምዎም። ኩሎም ንዘላቂ ህይወት ማእከላ እቶት ዝድግፉ ነገራት ብማሕበራት ዝተደገፉ እዮም። ኣብዚ መዓልቲ ሸቃሎ ድማ ሃገራዊ ቁጠባና ክንቀሳቀ፟ስን ጠንኪሩ ክምዕብልን ንዝገብሩ ኹሎም ሰራሕተኛታትን ቀፃልነት ዘለዎ ምንቅስቃ፟ሳቶምን ነኽብር።”


text:
ኣብ ዝኽሪ መበል ዕስራን ኣርባዕተን ዓመት
ኣብ’ዛ እንነብረላ ዘሎና ዓለም ዝርከቡ ኣህዛብ ኩሉ ዓመት መጸ ሃገራዊ መዓልቲ ናጽነቶም እንከብዕሉ ብሰላምን ፤ ቅሳነትን ፤ ማዕርነትን ፤ ሓጎስን ብዝመልኦ ኣገባብ ክኸውን አንከሎ ፡ ህዝቢ ኤርትራ ግን ብ ኣንጻሩ ሰላምን ቅሳነትን ተሓሪምዎ ፡ ኩሉ ዓመት መጸ ኩነታቱ ካብ ክፉአ ናብ ዝኸፍኤ አናተሰጋገረ አፎይታ ስኢኑ ከማርር ይርከብ። እቲ ህዝቢ ኤርትራ ካብ ናጽነት ዝጽበዮ ዝነበረ እምበኣር ሰላም ረኺቡ ሃገሩ ክሃንጽን ንሃገሩ ማዕረ አተን ዝማዕበላ ሃገራት ክሰርዓን ፤ ንቅድሚት ክመርሓን እኳ እንተነበረ ዘይሓሰብካዮ ርኸብ ኣይመርገም ኣይምረቓን ከምዝበሃል ግን ህዝቢ ኤርትራ ዘይተጸበዮን ዘይሓሰቦን እዩ ረኺቡ። ሰላም ብኹናት ፤ እቲ ናጽነት ብባርነት ፤ እቲ ራህዋ ኸኣ ብድኽነት ተተኪእዎ ፡ ኩሉ ነገሩ ጋን ኮይኑዎ እዚ ድዩ ትርጉም ናይ ናጽነት ክብልን ክስድመምን ይርከብ ኣሎ። ህዝብና ቅሳነት ሲኢኑ ከይኣክል ቁጠባዊ ደርጃኡ ውን ኣንቆልቂሉ እዩ ዘሎ። እቲ ሃፍታም ዝነበረ ደኽዩ እቲ ድኻ ዝነበረ ድማ ዝበልዖ ስኢኑ ኣብ ሕማቅ ኩነታት በጺሑ ከብዱ ሓቑፉ ጾሙ እዩ ዝሓድር ዘሎ። ህዝብና ተመዛቢሉ መንእሰያትና ድማ ኣብ መፈጸምታ ዘይብሉ ሃገራዊ ባርነት ተጸሚዶም፡ ቅሳነት ስኢኖም መጻኢኦምን መጻኢ ስድራቤቶምን ኣብ ዝጸልመተሉ ህሞት ፡ ገለ አንተሓለፈሎም ብምባል ካብዚ ዘለናዮ ናብራ ዝሓይሽ እምበር ዝኸፍእ የልቦን ብምባል እግሮም ናብ ዘምረሖም ብምኻድ ኣደዳ መቅተልቲን መጭወይቲን ምጥሓልን ክኾኑ ይርከቡ።
ኤርትራ ሃገርና ኣብ ከምዚ ዝበለ ንህላዌኣ ኣብ ሓደጋ ዘእተወ ኣዝዩ ዘሰክፍ ኩነታት እናሃለወት እያ’ምበኣር መበል 24 ዓመተ ናጽነታ ዝበዓለላ ዘሎ። እቲ ንኤርትራ ኣብዚ ኣቐዲሙ ዝተጠቕሰ ኣሰካፊ ኩነታት ንኽትበጽሕ ዝገበረ ነውራም ስርዓት ህግደፍ ባዕሉ ክንሱ፡ ኣብ’ዚ ሓጂ እዋን ዝተፈላለዩ ኣካላትን ሃገራትን አናጠቐነ ነብሱ ናጻ ከውጽእ ምፍታን ናይ ወትሩ መዝሙሩ እኳ እንተኾነ ፡ ህዝቢ ኤርትራ መን’ ዩ በዳሊ መን ከ ተበዳሊ ኣጸቢቁ ስለዝፈልጥ ንብድሕሪ ሕጂ ደጊም ኣይክግራህን’ዩ።
ሎሚ ኤርትራ ሃገርና በቶም ዑማኾ ዘይኣኽሉ ፡ አንትርፎ ንኸብዶም ንህዝቦም ዘይሓስቡ ፈተውቲ ነብሶም እያ ብዓመጽ ትመሓደር ዘላ። አዚ ውን ከምዚ ኢሉ ክቕጽል ኣይኮነን ፡ህዝቢ ምረት ሂወት ኣብ ዓንቀሩ በጺሕዎ ንሓለፍቲ ህግደፍ ክሕንሕን እዩ ዝርከብ ዘሎ ።ኣብ መወዳእታ ውን ኣንጻር’ቶም ዓመጽቱ ሰውራ ኣበጊሱ ነበረያ ነበረ ከምዝገብሮም ዘጠራጥር ኣይኮነን።
ህዝቢ ኤርትራ ከም’ቲ ቅድሚ ሕጂ ብደሙ ታሪኽ ዝሰርሐን ናጽነቱ ዝተጓናጸፈን ፡ ሎሚ ውን ከም ቀደሙ መጻኢኡ ባዕሉ ክውስንን ፡ ቅልጽሙ ኣሕቢሩ ጸላእቱ ብምድምሳስ ፡ ሰላም ዝዓሰላን ፤ ማዕርነትን ሓድነትን ዝረጋገጸላ ናጻን ደሞክራስያዊትን ምዕብልትን ሃገር ከምዝሃንጽ ጥርጥር የብልናን።
ዓወት ንደሞክራስያዊ ህዝባዊ ቃልሲና !!
ዝክርን ክብርን ንስዉኣትና !!
ናጻ ኤርትራ ንዘልኣለም ትንበር !!
ሰልፊ ናህዳ እርትራ
ፈጻሚ ቤት ጽሕፈት
24 ግንቦት 2015
Short URL: https://english.farajat.net/?p=9661


text:
በዓል ልደት ኣብጀርመን ኣዝዩ ኣገዳሲ በዓል እዩ። ሓደ ካብቲ ኣዝዩ ዝዓበየ በዓል እዩ። ኣብዚ ግዜ እዚ ድማ ብዙሕ ጽምብል ይግበር። ልደት ክቐርብ ከሎ በብዓይነቱ ሕብስታትን ኬካክትን ብሽኮትታትን በብዓይነቱ ልችታትን ብብዓይነቱ ክዳዉንትን ይግበር። ግዛዉቲ ብዘንጸባርቕ ብርሃን ዘልዎ ልችታት ይስለም፣ ጨንፈር ናይ ጽሕዲ ድማ ብብዙሕ ብልጭልጭ ዝብል ስልማት ተሰሊሙ ፈቐዱኡ ንርኢ። ሰባት ኣብ ብዙሕ ቦታታት ጽምብል ክገብሩ ምስ ኣዕሩኽቶም ክራኸቡ ንርኢ። በዓል ልደት ኣምላኽ ንወዱ የሱስ ካብ ድንግል ማርያም ብተኣምራት ክዉለድ ስለ ዝገበረ ኢና ምዉላድ ናይ የሱስ እነብዕሎ። የሱስ ንዓለም እቲ ዝዓበየ ህያብ ካብ ኣምላኽ እዩ፣ ስለዚ ድማ እዩ ህያብ ምሃብ ሓደ ካብቲ ናይ ልደት ኣዝዩ ኣግዳሲ ክፋል። ኣምላኽ ኣብ የሱስ ሰላምን ፍቕርን ሂቡና ንሕና ድማ ምስ ቤተ ሰብናን ኣፍቀርትናን ኮንና ከነንጸባርቖ ዘላና።
በዓል ልደት ኣምላኽ ንወዱ የሱስ ካብ ድንግል ማርያም ብተኣምራት ክዉለድ ስለ ዝገበረ ኢና ምዉላድ ናይ የሱስ እነብዕሎ። የሱስ ንዓለም እቲ ዝዓበየ ህያብ ካብ ኣምላኽ እዩ፣ ስለዚ ድማ እዩ ህያብ ምሃብ ሓደ ካብቲ ናይ ልደት ኣዝዩ ኣግዳሲ ክፋል። ኣምላኽ ኣብ የሱስ ሰላምን ፍቕርን ሂቡና ንሕና ድማ ምስ ቤተ ሰብናን ኣፍቀርትናን ኮንና ከነንጸባርቖ ዘላና።
ኣብ ድሮ ልደት ወይ ድማ ዕለት 24 ዳርጋ ኩሉ ሰብ ናብ ቤተክርስትያን ይኸይድ፣ እዚ ድማ ሓደ ካብቲ ባህልታት ናይ ጀርመናዉያን እዩ። እቲ ናይ ቤተክርስትያን ኣገልግሎት ድማ ንኹሉ ሰብ ክፉት እዩ ዝኾነ ሰብ ድማ ክመጽእ ዕዱም እዩ፣ ወላ ክርስትያን ኣይኹን። ቆልዑት ድማ ኣብቲ ቀጽሪ ናይቲ ቤተክርስታያን ክጻወቱ ትርእዮም ድሕሪ ዛንታ ናይ ልደት ምስምዖም። እቲ ዛንታ ከምዚ ይመስል። ዮሴፍን ማርያምን ንየሱስ ሒዞም ናብ ርሑቕ ዓዲ ናብ ቤትልሄም ገሹ ምኽንያቱ እቲ ህዝቢ ይቑጸር ኔሩ። ማርያም ኣብ ቤትልሄም ኣብ መብልዒ ማል ንየሱስ ወለደቶ። ጓሶት እቶም ናይ መጀመርታ መድሓኒ ከም ዝተወልደ ዝገለጡ እዮም ምኽንያቱ መላእኽቲ ኣምላኽ ንዕኦም ነጊሮሞም ቅድም። ብድሕርዚ ሰብ ጥበብ ብኮኾብ ተመሪሖም ናብቲ ተወሊዱሉ ዝነበረ ቦታ መጹ። እዚ ታሪኽ ብባምቡላታት ዝመስሉ ቅርስታት ኣብ ዉሽጢ ቤትክርስትያን ይንገር። ኣብ ግዜ በዓል ልደት ፌስታን በብዓይነቱ ዜማታትን ግጥምን ብዛዕባ ምዉላድ ናይ’ቲ መድሓኒ ፈቐዱኡ እዩ ዝርአን ዝስማዕን። ከምኡ ድማ ኣዝዩ ዉቁብ ዘብለጭልጭ ልችታት ብዓይንኻ ክትርእዮ ኣዝዩ ሰሓቢ እዩ። ድሕሪ እዚ ናይ ቤተክርስትያን መደብ ሰባት ቀልጢፎም ናብ ገዝኦም ይኸዱ፣ እተን ተሪፈን ዘለዋ ናይቲ ምሸት ሰዓታት ምስ ቤተሰቦም ከሕልፍወን መታን።
ዕለት 25 ከምኡ ድማ ዕለት 26 ኣብ ጀርመን ኩሉ ድኳን ተዓጽዩ ኩሉ ሰብ ድማ ነናብ ቤተሰቡ ይኸይድ፣ ብዙሕ ጫዉጫዉ ዉን የለን። ብዙሓት ሰብሓዳር ድማ ናብ እንዳ ሓኡኦም ይኸዱ። በዓል ልደት ናይ ክርስትና በዓል እዩ ኣብ ናይ ጀርመን ሕብረተ ሰብ ድማ ሱር ዝሰደደ ጽምብል እዩ። በዓል ልደት ምስ ሓለፈ ከኣ ሓድሽ ዓመት ይስዕብ፣ ብዓበይቲ ርሽታት ድማ ይጽምበል። ርሑስ ብዓል ንምነየልኩም።
You can download this article in your language as a pdf-file:


text:
ሕማም ኮቪድ-19 ንሓንጎል ሸምሪሩ፡ ናይ ስምዒትን ዝኽሪን ዋህዮታት ብኣሉታ ከም ዝጸሉ ኣብ ዩኒቨርስቲ ኦክስፎርድ ብሪጣንያ ዝመደበሮም ተመራመርቲ ኣመልኪቶም።
ኣብቲ ኣብ ዝሓለፈ ወርሒ ኣብ ነቸር ጂርናል (Nature Journal) ዝተሓትመ መጽናዕታዊ፡ ምስ ሕማም ኮቪድ-19 ዝተኣሳሰር ምትንኻፍ ናይ ሓንጐል ከም ዘጋጥም ኣመልኪቱ ኣሎ። እቲ ንስምዒትን ዝኽሪን ዘንቀስቕሱ ዋህዮታት ሓንጐል ከም ዝትንክፍ ዝጠቐሰ መጽናዕቲ፡ ከምኡ ኢሉ እቲ ሳዕቤን ኣብ ናይ ምሽታት ህዋስ’ውን ኣሉታዊ ተራ ከም ዘለዎ ይጠቅስ።
መጽናዕቲ ዘካየዱ ተመራመርቲ ኦክስፎርድ ኣብ 785 በቲ ሕማም ኮቪድ-19 ዝተለኽፉ ዜጋታት’ዩ ምርምር ኣካዪዶም። ኣብቲ መጽናዕቲ ዝተኻተቱ ዜጋታት ካብ 51 ክሳብ 81 ዝዕድመኦም ኰይኖም፡ ኣብ ውሽጢ 141 መዓልታት ሓንጐሎም ክልተ ግዜ ንዝደቐቐ መጽናዕቲ ስካን ተገይሩ።
እቲ መጽናዕቲ፡ ንምንጽጻር ዝኣክል፡ በቲ ሕማም ተለኺፎም ግን ከኣ ከቢድ ማህሰይቲ ዘይወረዶምን ንሆስፒታል’ውን ዘይከዱን’ውን ኣጠቓሊሉ ነይሩ። እንተዀነ፡ ኣብቶም ዝተሓተ ጽልዋ ናይቲ ሕማም ዝተራእዮም’ውን ተመሳሳሊ ውጽኢት ከም ዝረኸቡ የመልክቱ።
እቶም ተመርመራቲ፡ ሕማም ኮቪድ-19 ምስ ሓንጐል ልዑል ምትእስሳር ከም ዘለዎ ከመልክቱ እንከለዉ፡ ኣብቶም መጽናዕቲ ዝተኻየደሎም ሰባት ካብ 0.2% ክሳብ 2% ዝበጽሕ ናይ ሓንጐል ምሽምራር ከም ዘርኣዩ ይገልጹ።እቶም ተመራመርቲ በዚ ምምዝባል’ዚ ዝትንከፍ ድማ ኣቓልቦ ኣብ ምግባር ዝሰርሕ ክፋል ሓንጐል’ዩ ይብሉ ።
ገለ ካብቲ ብሰንኪ ኮቪድ-19 ተራእዩ ኢሎም ዝጠቕሱዎ ምልክታት ድማ ምሉእ ኣቓልቦ ምስኣን፡ ሓንጐል ምዕፋን፡ ምዝሕታል ቅልጡፍ ግብረ-መልሲን ምውህሃድ ሓሳባትን ይርከቡዎም።
ነቲ መጽናዕቲ ዘካየዱ ተመራመርቲ ክታበት ኣብ ምዕራይ እቲ ምምዝባዕ ክህሉዎ ዝኽእል ተራ ኣይጠቐሱን። ብኻልእ ትካል ጥዕና ብሪጣን ያ ኣብ ዝተገብረ መጽናዕቲ ግን እቶም ክታበት ዝወሰዱ ካብቶም ዘይተኸትቡ’ሞ ዝሓመሙ ዝፈዀሰ ሳዕቤናት ከም ዘለዎም ተጠቒሱ ኣሎ።
ኣብቲ ምርምር ተጠቒሱ ከም ዘሎ፡ ብኮቪድ-19 ብኸቢድ ዝተሃስዩ ወልቀ-ሰባት፡ ኣብ ሻምብቆታት ደሞም ብዝፍጠር ምዝባዕ፡ ንሓንጐሎም’ውን ክጸሉ ዝኽእል’ዩ። ንሱ ድማ ተደማሚሩ ክሳብ ሕማም ምርሳዕ ኣብ ምስዓብ ተራ ክጻወት ከም ዝኽእል ይጠቕሱ።
እቶም ተመራመርቲ ናይ ቀረባን ርሑቕን ሳዕቤናት ኮቪድ-19 ኢሎም ፈላልዮም ኣቐሪቦም ኣለዉ። እቲ ሳዕቤናት ናይ ቀረባ ክሳብ ኣዋርሕ ዝቕጽል ሳዕቤናት ክህሉዎ እንከሎ፡ ናይ ርሑቕ ግን ነዊሕ ምናልባት’ውን ነባሪ ሓድጊ ከም ዘትርፍ ይሕብሩ።
ውጽኢት እቲ መጽናዕቲ ኮቪድ-19 ንሓንጐል ብፍሉይ ዝጸልወሉ ምኽንያታት ጠቒሱ ኣሎ። ገለ ካብኡ ድማ ምስቲ ሕማም ተኣሳሲሩ ዝመጽእ ምጥፋእ ምልላይ ጨና፡ ኣቓልቦ ምስኣን፡ ምዝሕታል ዝኽሪ ወዘተ. እቶም ወሰንቲ መትናታት ሓንጐል ብምዃኖም፡ ንሳቶም በቲ ሕማም ድሕሪ ምትካፎም ምምዝባዕ ስለ ዝፍጠር’ዩ ይብሉ።
እቲ መጽናዕቲ ኣብ ብሪጣንያ ዝተኻየደ ክኸውን እንከሎ፡ ኣብቲ እዋን ኣልፋ ዝተባህለ ፈልቂ ኮቪድ-19 ዝውቱር እንከሎ ዝተገብረ’ዩ። ምናልባት ምስ ድሕሪኦም ዝመጹ ከም ደልታ ወይ ኦሚክሮን ዝኣመሰሉ ፍልቅታት ካልእ ውጽኢት ክህብ ከም ዝኽእል ድማ እቶም ተመራመርቲ ይጠቕሱ።
እዚ ብተመራመርቲ ዩኒቨርስቲ ኦክስፎርድ ተኻይዱ ዘሎ መጽናዕቲ ኣብ ፈላማይ ገጽ ናይቲ ለበዳ ዘተኰረ’ዩ። እቲ ምርምራት ቀጻሊ ብምዃኑ፡ ምስ ግዜ ከምጽኦ ዝኽእል ምምዝባዕ ሓንጐል ኣብ ቀጻሊ ዝርአ ኢዩ።


text:
ኣባል ፓርላም ስዊዘርላንድ፡ ኣብቲ ኩነታት ኤርትራ ዝተገምገመሉ ንክልተ መዓልታት ኣብ ጀነቫ ዝተኻየደ ኮንፈረንስ፡ ኣብ ኤርትራ ዝተፈላለየ ገበናት ይፍጽሙ ንዘለዉ ኣካላት ብትሪ ኮኒኖም። እቶም ኣባል ፓርላማ ኣብ ኤውሮጳ ዘለዉ ገስገስቲ ምስቶም ኣብ ከም ኤርትራ፡ ዝንባቡዌን ኣብ ካለኦት ከባብታትን ምስ ዘለዉ ዲክታቶራት ክደጋገፉ ምጽነሖም ተቓዊሞም።
ኣብ መኽፈቲ እዚ ናይ 19 ጉንበት 2016 ሰሚናር ክቡር፡ ማኑአል ቶርናረ፡ ናይ ቅድም ከንቲባ ጀነቫን ኣባል ሃገራዊ ባይቶን ኮሚተ ወጻኢ ጉዳያትን፡ ኣብዚ እዋንዚ 30% ካብ ህዝቢ ኤርትራ ኣብ ጨንቂ ይነብር ብምህላዉ ዝተሰመዖም መሪር ሓዘን ገሊጾም። ኣተሓሒዞም ድማ ኣብ ኤርትራ ዝፍጸም ዘሎ ገበን በቲ ብሕቡራት ሃገራት ብዝቖመ ኮሚተ ብዝቐረበ 483 ገጻት ዘለዎ ጸብጻብ ምቅልዑ ከም ዘሕጐሶም ጠቒሶም፡ ድሕሪ እዚ ተሓታቲ ናይቲ ገበን ክንጸር ትስፉው ምዃኖም ሓቢሮም። ንሶም ኣተሓሒዞም ኣብ ቅርኒ ኣፍሪቃ ብዛዕባ ሰብኣዊ መሰል ኣብ ጀነቫ ዝተዘርበ ቅድሚ 80 ዓመታት፡ ንጉስ ሃይለስላሴ ኣንጻር ናይ ሽዑ ፋሺሽታዊ ግፍዒ ናብ ሕቡራት ሃገራት ጥርዓን ኣብ ዘቕረብሉ እዩ ነይሩ ኢሎም።
ስዊዝርላንዳዊ ኣባል ፓርላማ ካብ ሰልፊ ማሕበራዊ ደሞክራሲ ብወገኖም፡ እተን ዓበይቲ ሰልፍታት ስዊዘርላንድ ኣብ ኤርትራ ብዛዕባ ዘሎ ኩነታት ተሪር ስጉምቲ ክውሰድ ቅሩባት ኣለዋ ኢሎም። ኣተሓሒዞም ድማ፡ ናይቲ ስጉምቲ ትሕዝቶ ኣብ ልዕሊ እቲ ኣብ ኤርትራ ዘሎ ስርዓት ሓያል ተጽዕኖ ዝፈጥርን፡ ኣብ ሱዳንን ሰሜን ኢትዮጵያን ንዘለዉ ስደተኛታት ብዝለዓለ ደረጃ ምሕጋዝ ዘኽእልን ክኸውን እዩ’ውን ኢሎም። እዚ ኮንፈረንስ “ኤርትራ ኣብ ብሩራዊ ኢዮበልዩ፡ ኣብ ሃገራዊ ህንጸት ድሕሪት ትስራዕ ሓዳስ ኣፍሪቃዊት ሃገር” ኣብ ትሕቲ ዝብል ኣርእስቲ ብዱሳት ምሁራት ዝተወደበን ኣብ ቁጠባዊ ማእከል ጀነቫ ዝተኻየደን እዩ። ድሕሪ እዚ ናይ ሓሙስ 19 ጉንበት መኽፈቲ ብዛዕባ ውድቀትን ዓወትን ኤርትራ ኣብዘን ዝሓለፋ 25 ዓመታት ዘተ ተኻይዱ።
ኣብቲ 2ይ መዓልቲ ብ20 ጉንበት ብኤርትራውያንን ዘይኤርትራውያንን ምሁራትን ንጡፋትን 9 ብምሁራዊ ኣገባብ ዝተቓነዩ መጽናዕታዊ ጽሑፋት ቀሪቦም። ናይቲ ኮንፈረንስ ኣወሃሃዲ ዶ/ር ዳንኤል መኮነን፡ ኣብ ዘቕረቦ መጠቓለሊ ሓሳብ እቶም ኣብቲ ኮንፈረንስ ብኣካል ዝቐረቡን ብኣካል ክቐርቡ ብዘይከኣሉ ዝተላእኩን ጽሑፋት ኣብዚ ዓመት ወይ ንዓመታ ብመልክዕ መጽሓፍ ከም ዝሕተሙ ገሊጹ።


text:
ብኣመሪካዊ ሴነተር ሮበርት መነንደዝ ተኣሚሙ፣ ሎሚ ናብ ውሳነ ሰነት ዝቀረበ S.3199 “ሰላምን ደሞራሲያዊ መስርሕን ኢትዮጵያ 2021” (Ethiopia Peace and Democracy Promotion Act of 2021) ዝተሰምየ ረቂቅ ሕጊ፣ ሎሚ ኣብ ዘርፈደ መጋብኣያ ሰነት ኣመሪካ ገለ ምምሕያሻት ተገይሩሉ ሓሊፉ ኣሎ።
እቲ ረቂቅ ንክሓልፍ ዝድግፉ ኣብ ቅድሚ ህንጻ ሰነት ድምጾም ከምስዑ ውዒሎም ኣለው።
"ፍትሒ ንሓትት፣ልዕሊ 500 መዓልታት ዘቑፀረ ኲናት ይኣክል፣ን S.3199 ንድግፍ" ዝብሉ ጭርሖታት ብምስማዕ ኢትዮጵያዊያንን ኢትዮጵያዊያን ኣመሪካዊያንንን ኣብ ጥቓ እቲ ናይ ሰኔት ህንፃ ድምፆም ኣስሚዖም።
ካብ ኣተሓባበርቲ ናይቲ ብተወላዶ ትግራይ ዝተዳለወ ሰልፊ ዝኾኑ ኣቶ መስፍን ኣየነው እቲ ሕጊ ኲናት ደው ንምባል ዝጠቅም እዩ ይብሉ።
ካብ ዋሽንግተን ዲሲን ከባቢኣን ዝተኣኻኸቡ ሰልፈኛታት ኣብዚ ኣዚዩ ቆራር ትሕቲ ዜሮ ድግሪ ሴንት ግሬድ ኣብ ዝኾነ መዓልቲ እዮም ድምፆም ኣስሚዖም።
ካልኦት ሰልፈኛታት እውን ድምፂ ህዝቢ ትግራይ ክስማዕን ኣብ ልዕሊ ህዝቢ ትግራይ ማእለያ ዘይብሉ ግፍዒ ተፈጺሙ ኢሎም ዝገለፁዎ ጠጠው ክብል ፀዊዖም።እቲ ሕጊ ተሓታትነት ዘረጋግፅ ስለዝኾነ ንምድጋፍ ኢና ወፂኢና ዘለና ኢሎም።
ትማሊ ድማ እቲ ሕጊ ነታ ሃገር ይኹን ንህዝቢ ዝጎድእ ስለዝኾነ ክፀድቕ የብሉን ክብሉ ኣብ ፊት ንፊት ካፒቶል ሂል ድምፆም ኣስምዖም እዮም።
ንዝርዝር ትሕዝቶ'ቲ ረቂቕ ሕጊ ኣብ ዝቕጽል መዓልታት ከነቕርቦ ምዃንና ንገልጽ።


text:
ሕቡራት ሃገራት ኣብ ቀርኒ ኣፍሪቃ ኣብ ውሽጢ ዓሰርተታት ዓመታት ዘጋጠመ ዝኸፍአ ዝበሎ ደርቂ ብዓሰርተታት ኣሽሓት ዝቑጸሩ ሰባት ካብ መነባብርኦም ተመዛቢሎም፣ብኣማኢት ዝቑጽሩ ኣብያት ትምህርቲ ክዕፀውን ልዕሊ 600,000 ቆልዑት ካብ ትምህርቶም ክቦኽሩ ኣገዲዱዎምን ክብል ኣፍሊጡ።ህፃናት ኣድሕን (ሴቭ ዘ ችልድረን) ዝተባህለ ትካል ረድኤት ኣብ ጥቓ ኩሉ ንብረቶም ዝሰኣኑ ስድራታት ዝነብሩሎም መዕቖቢ ተመዛበልቲ ቆልዑት ኣብ ክፍልታት ንክራኸቡ ንምሕጋዝ ማእኸላት ሃኒፁ ኣሎ።
እንስሳት ብምርባሕን ብሕርሻን ዝናበሩ ልዕሊ 900,000 ስድራቤታት ድማ ብዝቐፀለ ደርቂ ተመዛቢሎም ኣለው።
ኣብ ኢትዮጵያ ሰራሕተኛ ህፃናት ኣድሕን ዓሊኑር ሞሓመድ ከም ውፅኢት ምምዝባል፣ድርቅን ሞት እንስሳትን ዝተፈላለየ ናይ ስነ ኣእምሮ ስምብራት የጋጥም ምህላዎ ይገልጽ።
ንሱ ወሲኹ"ብውሑዱ ቆልዑት ተኣኪቦም ኣብ ልዕሊ ስድርኦም ዝወረደ ነገር ረሲዖም ዝፃወትሉ ቦታ ክንፈጥረሎም ኣለና’’ ይብል ።
እቲ ፃዕሪ ከም ኣሕመድ ኑር ዝኣመሰሉ ትምህርቶም ክቕፅሉ ሕጉሳት ዝኾኑ ተመዛበልቲ ቆልዑ ዝሕግዝ እዩ።
ኣሕመድ ኑር ኣብ ጎዴ ኣብ ዝርከብ ቀዳማይ ደረጃ ቤት ትምህርቲ ፋርቡሮ ሓምሻይ ክፍሊ እዩ።ንሱ ኣብ ክሊ ናቱ ዕድመ ዝርከቡ ቆልዑ ክምሃሩ ምስርኣየ ናብ ትምህርቲ ከእትዉዎ ንወለዱ ሓቲቱዎም: ናብዚ ኣምፂኦምዎ ሕጂ ኣብ ሓምሻይ ክፍሊ ይምሃር ከምዘሎ ይሕብር።
ኣብ ክፋላት ኢትዮጵያ ብፍላይ ድማ ኣብ ገጠራትን ርሑቕ ማሕበረሰባትን መበገሲ ትምህርቲ ደረጃ ትሑት እዩ።
ብመሰረት ናይ ሕቡራት ሃገራት ትካል ህፃናት ልዕሊ 60% ተማሃሮ ቀዳማይ ደረጃ ቤት ትምህርቲ ናብ ዝልዓለ ደረጃ ትምህርቲ ከሰጋግሮም ዝኽእል እኹል መሕለፊ ነጥብታት ኣይረኽቡን።እዚ ማለት 54% ቆልዑ ጥራሕ እዮም ናብ ሻምናይ ክፍሊ ዝሓልፉ።
ኣብ ኢትዮጵያ ዳይረክተር ናይ ሕቡራት ሃገራት ትካል ህፃናት ጃንፍራንኮ ሮቲግሊያኖ ምንካይ ምቁራፅ ትምህርቲ ወሳኒ እዩ ይብሉ። "ሓደ ወይ ክልተ ናይ ትምህርቲ ዓመታት እንተድኣ ሓሊፉዎም ፈፂሞም ናብ ቤት ትምህርቲ ኣይምለሱን’’ ይብሉ።
"ምኽኒያቱ እቲ ጉዳይ ዕድሜኻ 14 እንተድኣ ኮይኑ ምስ 11ን ወይ 12 ዓመቶም ቆልዑ ኮፍ ክትብል ኢኻ።ምቾት ኣይስምዐካን።ትፈልጢ ኢኺ እቲ ስድራ እውን ድኻ ስለዝኾነ ዝደፍእሉ ምኽኒያት ኣይርኣየካን።ስለዚ ሳዕቤኑ ከቢድ እዩ።"
ካብ ዝውሃቦም መተባብዒታት ሓደ ኣብ ቤት ትምህርቲ ናይ ምምጋብ ፕሮግራም እዩ።
ትካል ህፃናት ኣድሕን ኣብ ቀዳማይ ቤት ትምህርቲ ፋርቡሮ ንቖልዑ መግቢ ምቕራብ ደው ከምዘበለ ምኽንያቱ ድማ ገንዘብ ናይ ምምዳብ መደብ ብዘይምሕዳሱ ምዃኑ ይገልጽ።
ብሰንኪ ደርቂ ሕፅረት ኣመጋግባ እናዓበየ ምስ ምኻዱ እቲ ትካል ህፃናት ከይሓሙ ዝለዓለ ንጥረ ነገር ኒውትሪሽን ዘለዎ ብሽኮቲ ንምቕራብ ይፍትን ኣሎ።
ናብዚ ናይ ተመዛበልቲ ካምፕ በብሰሙኑ ብዙሓት ስድራታት ይውሕዙ ስለዘለው ናይ መምሀሪ ክፍልታት ይፀብብ ኣሎ።መምህራን ውን ኣብ ነዊሕ ግዜ ቀዋሚ ትምህርቲ ክህነጽ ኣለዎ ይብሉ።


text:
“ከምዚ ዝገበርክዎ ክትገብሩ ኣርኣያ ሓዲገልኩም “ ኣለኹ። መሊሱ’ውን “ካባይ ተመሃሩ..” ዝበለ መን ምኻኑ ኣይንስሕቶን ኢና። የሱስ ከምዚ ኢሉ እንክዛረብ ድፍረት ወይ’ውን ግብዝና ኣይነበረን። የሱስ ንዓና ኩሉ ግዜ እንቋመቶ ምሳሌና እዩ። ኣካይዳኡ፣ ኣነባብርኡ፣ ኣዘራርብኡ፣ ኣከዳድንኡ፣ ኣጠማምታኡ ኩሉ ዝወጾ የብሉን። ክትቀድሖ ክትመስሎ ዘብህግ እዩ።
ካብ ኣፉ ዝወጽእ ናይ ጸጋ ቃል ክትሰምዖ ሃረር እዩ ዘብል። የዒንቲ ኩለን ድማ ናብኡ’የን ዝጥምታ። ቆላሕታ የዒንቱ ውነኻ ዝምስጥ እዩ። መልክዕ ጽባቄኡ ብዙሕ ዘየብህግ ክነሱ፣ ምስኡ ውዓል፣ ምስኡ ቀኒ ዝብለካ ባህርይ ኣለዎ። ዓበይትን ንኣሽቱን፣ ሰበ ስልጣናትን ጭዋታትን፣ ሃብታማትን ድኻታትን፣ ምሁራት፣ ናይ ሃይማኖት ሰባት ካብ ጥበብ ኣፉ ክጸግቡ ሃረር ይብሉ። ገሊኦም ክንድቅስ ከነዕርፍ ከይበሉ ብለይቲ ዝመጹ፣ ዝናኡ ሰሚዖም ካብ ርሑቅ ዝጓዓዙ ውሑዳት ኣይነበሩን። ከብዶም ምዕንጋል ክሳብ ዝርስዑ ብየሱስ ውኑኦም ዝተመሰጠ ታእላው ኣይነብሮምን። ስልጣን ዘረባኡን ዕምቆት ፍልጠቱን ስፍሓት ምስትውዓሉን ብኣእምሮኻ ከተዕቅሮ ኣይክኣልን እዩ። ገሊአተን ካብ ማህጸነን ዝወጸ ዝተወልደ ክኸውን ተምንየን። ገሊኦም ቃላቱን ግብሩን ምስ ረኣዩ መንዚዖም ከንግስዎ ፈቲኖም። ኣዝዩ ፍሉይ ስለ ዝዀኖም ምስ ማንታይ ከም ዝምድብዎ፣ እንታይ ኢሎም ከም ዝጽውዕዎ ሕርብት ኢልዎም። ከምዚ ዝበለ ቅድሚ ሕጂ ኣይተርየን ብእዝኒ ኣይተሰምዐን ብምባል ንኽገልጽዎ ክሳብ ዝሽግሮም የሱስ ዓቢ ኰይንዎም እዩ፣ ግምቶም ድማ ሓቂ እዩ። ብድንጋጸ ከምኡ ዝድንግጽ፣ ብፍቅሪ ከምኡ ዘፍቅር፣ ብምሕረት ከምኡ ዝምሕር ኣይተራእየን፣ ኣብ እዝኒ ኣይተጸውየን። ከም ቃሉ ዝነብር፣ ኢሉ ዝገብር፣ ንሓደ ዘይዓመጸ፣ ንርእሰይ ከይበለ ንኻልኦት ዘገልገለ ከም የሱስ ዝበለ ኣይተዘንተወን። ብፍላይ ዝምህሮ ዝነብሮ፣ ዝነብሮ ኸኣ ዝምህሮ ብርቱዕ ሰብኣይ እዩ ዝነበረ። ትሕቲ ኩሉ ወሪዱ ዘኽብር፣ ተሸኪሙ ንሸኸም ዘዕርፍ ጎይታን መምህርን። ብሓይሊ ኣገዲዱ ዘይፈልጥ፣ ብኣእምሮ ድማ ንማንም ዓዚሙ ዘይፈልጥ ሓቂ እዩ።
የሱስ ክሳብ ክንድዚ ዓብይን ግኑን እኳ እንተነበረ፣ ሰባት ካብ ደቀ መዛሙርቱ ፈልዮም ከለልይዎ ይሽገሩ ነበሩ። ብደገ እንክትርእዮ ካብቶም ዝስዕብዎ ዝፈልዮ ወለሓደ ኣይነበሮን። ዝኽደንዎ ዝኽደን፣ ዝረግጽዎ ድማ ዝረግጽ ኣርኣያ ዝነበሮ መምህር እዩ ነይሩ። ዝፈልዮ ዘንጸባርቅ ክዳን፣ ወይ’ውን ክቡር ዓዕናቅ ስለ ዘይነበሮ፣ ንሰባት ግር ይብሎም ነበረ። ሰባት ዝለመድዎ መራሕን መምህርን እንክብሃል፣ ምርኡይ ዘብለጭልጭ ክዳን ዝተኸድነ እዩ። የሱስ ግና ዘለዎ ዝህብ፣ ብናይ ሰብ ህያብ ፍሉይ ኰይኑ ክርአ ዘይፍትን ጓሳ እዩ። ርእሱ ዘጽለሉ ገዛ ወይውን ኣጉዶ ኣይነበሮን። ካብ ቦታ ንቦታ ክጎዓዝ፣ ኣድጊ ወይ’ውን ፈረስ ዓድጉለይ ኣይበለን። ዓስቢ ኣገልግሎቱ ክህብዎ ኣይተጸበየን፣ እንተዝህብዎ’ውን ብዝረኸቦ ኣጋጣሚ ንድኻታትን ሽጉራትን ምርዳእ ልማዱ እዩ። ምድራዊ ኣገልጉሎቱ ምኽንያት እቶት ክጥቀመሉ ኣይፈተንን። የሱስ ካብ ዓስቢ ኣገልግልት ንልዓሊ፣ ኣገልግሎት ዝሓቶ ዋጋ ኣዝዩ ይርዳእ ስለ ዝነበረ፣ ወዲ ሰብ ከገልግል እምበር ክግልገል ኣይመጸን ኢሉ። እዚ ድማ ዓሚቅ እዩ።
ኣብ መንጎ ብዙሓት ሰባት እንክቅመጥ፣ ኣብ ማእከል እምበር ኣብ ቅድሚት ኣብ ኣውራ መቀመጢ ክቅመጥ ኣይደለየን። ልዕልን ፍልይን ዝበለ ወንበር’ውን ኣይተመነየን። ኣብ ክንዲ ክቡር ዝዋግኡ ክዳን፣ ብዓለባ ዝተሰርሐ ተራ ክዳን ክለብስ ክብረቱ እዩ። ብደጋዊ ትርኢቱን ኣካውንኡን ሰብት ከም ዝፈርሕዎ ኣይኰነን። ካብ ናብ ሃብታማት ናብ ድኻታንን ብሰብ ናብ ዝተናዕቁ ይቀርብ ነበረ። ኣብ ማሕፍዳኡ ክንደይ ገንዘብ ከም ዝነበሮ ፈጺሙ ኣይፈልጥን ነበረ። የግዳስ ዝተቀበልዎ ገንዘብ ንዝተጸገሙ ክውዕል ኣሕሚሙ ይዛረብ ነበረ። ዘጽልለላ ገዛ ክገዝእ ወይ’ውን ክሰርሕ ዘይምሕሳቡ ኣዝዩ ዘገርም እዩ። ብግዕዞ የዕሪፉ እኳ ዘይፈልጥ እንተነበረ፣ መጓዓዝያ ክውንን ግና ተዛሪቡ ኣይፈልጥን እዩ። እንተዝደሊ ከም ግዜ ሆሳእና፣ ፈቲሕኩም ኣምጽኡለይ። ሰብ እንተሓተተኩም ድማ ጎይታ ይደልያ ኣሎ በልዎ ኢሉ ክእዝዝ ይኽእል ነይሩ እዩ። ንሱ ግና ብኣርኣያ ምምራሕን ምምሃርን ቅዲ ህይወቱ እዩ።
የሱስ ኣብ መንጎ ኣተሓሳስባ ዓለምን፣ ናቱ ትምህርቲ ዘሎ ፍልልይ እንታይ ምኻኑ ከረድኦም ብዙሕ ፈቲኑ እዩ። ኣብ ዓለም ሓለፍቶም ከም ዝገዝእዎም ትፈልጡ ኢኹም፣ ኣነ ግና ይብለኩም ኣለኹ እቲ ምርኡይ ክኸውን ዝደሊ፣ ግዝእኩም ይኹን በሎም። ካብ ኩሎም መን ከም ዝዓቢ ምስ ሓተትዎ፣ እቲ ክዓቢ ዝደሊ ግዙእ፣ ትሕቲ ኩሉ ይኹን ኢሉ ኣስተሚህርዎም እዩ። የሱስ ምስ ከበረ፣ ሓደን ብየማን እቲ ሓደ ድማ ብጸጋም ክቅመጥ ምስ ሓተቱ፣ ንዕኡ ምስዓብ ዋጋ ዘኽፍል ምኻኑ፣ ኣገልግሎት ዝቅርበሎም ጽዋእ ክሰትዩ ድልዋት ክዀኑ መዓዶም። እዚ የሱስ ዝመሃረ ብቃል ጥራይ ኣይነበረን። ንሱ ባዕሉ እንተኰነ እዛ ናይ መከራ ጽዋእ ካባይ ትሕለፍ፣ ግና ፍቅድካ እምበር ፍቃደይ ኣይኹን ኢሉ እዩ። ዘለዎ ኩሉ ገዲፉ፣ ገዛ ርእሱ ድማ ባዶ ገይሩ። ስለ ዝዀነ ክስዕብዎ ምስኡ ክዀኑ ንዝሓተትዎ፣ ዕሽር እንተዘይ ኣምጺኹም ኣይበሎምን። ወይ’ውን ዘለካ ኩሉ ሽይጥካ መጀመርታ ናባይ ኣምጽኣዮ ኣይበለን። ኪድ ንድኻታት ሃብ ድሓር ድማ ስዓበኒ ደኣ ኢሉ ይምህር ነበረ። ገዛእ ርእሱ ሰብ ገይሩ፣ ከም ባርያ ድማ ስለ ዝተኣዘዘ፣ ባሮት ኩኑ ክብል ድፍረት ረኺቡ። ጎይታን መምህርን ክነሱ፣ በታ ዝኸብረላ ግዜ ዓለባ ተዓጢቁ እግሪ ደቀ መዛሙርቱ ሓጺቡ። ዝገበርክዎ ክትገብሩ ድማ ኣርኣያ ይህበኩም ኣለኹ ኢሉ። ውነኻ ዝምስጽ ግሩም ጓሳን መምህርን።
ካባይ ተመሃሩ፣ ኣካይዳኹምን ኣነባብራኩም ከምዚ ናተይ ግበሩ፣ ክትገብሩ ኣርኣያ ይሓድገልኩም ኣለኹ ዝበለ መምህን መራሕን ኣብ ዘመን ህይወተይ ኣጋጢሙኑ ኣይፈልጥን እዩ። ብፍላይ ከኣ ኣብዚ ዘበን ፣ ኣብዚ ወለዶ ። ኣገልግሎት መጋብሮ ረብሓ ኣብ ዝዀነሉ ዘመን። የሱስ ኣንግሱኒ፣ ሽሙኒ ኣይበለን። ከንግስዎ ክሸምዎ ምስ ደለዩ’ውን ምሉቅ ኢሉ ሃደመ እምበር፣ መጎስ ኣምላኽ በዚሑለይ ብምባል መለኸት ኣይነፍሐን። ናይ ምህላዉን ምግልጋሉን ዕላማ ጥራይ ዘገድሶ ብርቱዕ መራሕን መምህርን እዩ ዝነበረ። ንከምዚ ዝበለ መምህርን መራሕን፣ ብጻዕዳ ኢድካ ከዲፍካ ብጸሊም ኢድካ እንክትግዝኦ ብሓቂ ብቁዕን ግቡእን እዩ። የሱስ ሰዓብቲ ከብዝሕ ኢሉ ሓሲቡ ኣይፈልጥን፣ ንዝሰዓብዎ ግና ንጻውዒት መንግስቲ ኣምላኽ ብቁዓት ክገብሮም ብዙሕ ይጽዕር ነበረ። ንገሊኦም ሃቀናኦም ፈሊጡ ንምዉታት ምውታት ይቅበርዎም “ሰዓበኒ” ደኣ በሎም። ንገሊኣቶም ድማ ወዲ ሰብ እትደይዎ ዘለኹም ስጋዊ ጥቅሚ የብሉን፣ ስለዚ ካብ ምስዓብ ተመለሱ በሎም። ብዓቢኡ ድማ ንደቀ መዛምርቱ “ንስኻትኩም ክትከዱ ትደልዩ’ዶ ኢኺም” ብምባል፣ ብጥዑይ ሓቀና ክስዕብዎ መታን ኣዋጢርዎም እዩ። የሱስ ሰዓብቲ መታን ከብዝሕ ኢሉ ምስ ፈሪሳውያን ተዳፊኡ ኣይፈልጥን እዩ። ንፈርሳውያን መታን ክኸስቦም ግና ይግስጾምን የዋጥሮም ነበረ።
የሱስ ንደቀ መዛምርቱ ምስኡ ክዀኑ ክልእዀምን እዩ ዝጸውዖም። ቅድሚ ምልኣኹ ግና ክምህሮምን ከሰልጥኖም ናይ ግድን እዩ። ብዛዕባ ሓደ ነገር ከኣ ርግጸኛ ነይሩ። ንመንግስቲ ኣምላኽ ብቁዓት ኰይኖም መታን ክመላለሱ፣ ንሱ ባዕሉ ደኣ ከገልግሎም እምበር ንሳቶም ከም ዘየገልግልዎ እዩ። የሱስ ኣገላግልኡ ኣመራሓሑ ፍልይ ዝበለ እዩ ነይሩ። በይኑ ከይተርፍ፣ ብዘይ ሰዓብቲ ከይከውን ተሰኪፉን ሓሲቡን ኣይፈልጥን። ከምቶም ካልኦት መራሕቲ ክስከምዎ ዘይክእሉ ኣርዑት ከሰክም ኣይፈተነን። ንሱ ከገብሮ ፋቃደኛ ዘይኰነ፣ በጻብዑ ክትክንዮ ዘይደለየ ንሰዓብቱ ክገብርዎ ኣይሓተቶምን። ውሽጡን ደጊኡን ሓደ እዩ። ኩሉ ባዕለይ ኣይበለን። ንሱ ዝገብሮ መታን ክገብሩ ባይታን መድረኽን የዳልወሎም ነበረ። ብቃልን ብግብርን ምስ መሃሮም ድማ፣ “ኣነ እንተኸድኩ ይሕሸኩም” በሎም። ንዕኡ ዝመስሉ ስለ ዝመሃረን ዘፍረየን፣ ሕጂ እንተኸድኩ ምንም ስክፍታ የብለይ ኢሉ። ክንደይ ግሩም መምህርን መራሕን። ኣባታቶም ዝዘርኦ ስለ ዝፈለጠ፣ እንተሊኢኽዎም ብዘይ ፍረ ከም ዘይኰኑ ርግጸኛ እዩ። ሕድሪ ከሰክሞም ኣይተወላወለን። ኣባታቶም ዝነበረ ናይ ምምራሕ ብቅዓት ንኽግለጽ ብቃልን ብግብርን ስለ ዝመሃሮም፣ መንግስቲ ኣምላኽ መታን ክትሰፍሕ ንኽለቆምን ክልእዀምን ኣይተጠራጠረን።
ኣብ ማሕፉዳ ኣቀሚጡ፣ ናይ ዕለት እንጌራና ሎሚ ሃበና ኢሎም ክጽልዩ ኣይመሃሮምን። ብልዑን መስቲኡን ፍቃድ ኣምላኽ እዩ ዝነብረ። ኣብ ማሕፉዳ ገንዘብ ሒዝካ ውይ’ውን ገንዘብ ደሊኻ ከም ዘይግልገል ብቃልን ብግብርን ምሂርዎም እዩ። ኣብ ኢድኩም በትሪ ድኣ እምበር ልዋጥ ክዳን ኣይትማልኡ በሎም። ንኣገልግሎት ምስ ዝገሹ ድማ ኣየናይ ብቁዕ ሰብ ምኻኑ ክሓቱ፣ ኣብኡ ድማ ክዓርፉ እምበር፣ ዝበለጸ ዋግኡ ክቡር ዝዀነ መዕረፊ ኣጋይሽ ክጽበዩ ከም ዘይብሎም ኣርኢዎም እዩ። ተመሊሶም ዝሓስብዎ፣ ንልቦም ዘኽብድ ጥሪትን ሓልዮት እዛ ዓለምን ክገብሩ ከም ዘይብሎም ኣሕሚሙ መሃሮም። የሱስ ብኹሉ ሸነኽ ዋጋ ኣገልጋሊ እንታይ ምኻኑ ብቃልን ብግብርን ምሃሮም። እዚ ድማ ፍሉይ ይገብሮ። ኣብ ኣገልግሎት ዘለካ ትህብ እምበር፣ እቶት ትረኽበሉ ከም ዘይኰነ፣ ብውርደት ትሓልፈሉ እምበር ክብረት ትጽበየሉ ከም ዘይኰነ፣ ትሕቲ ኩሉ ትሕት ትብለሉ እምበር ልዕል ንኽትብል ትመርጸሉ መድረኽ ከምዘይኰነ ብቃልን ብግብርን ምሂሩ እዩ።
ይሁዳ ንየሱስ ኣብ ጌተሰማኔ ከትሕዞ ከሎ እንተዀነ፣ ነቶም ሓላቁ ዝበሎም ኣዝዩ ዘገርም እዩ። “እቲ ኣነ ዝስዕሞ ንሱ እዩ፣ ንዕኡ ሓዝዎ በሎም።” ንየሱስ ካብ ደቀ መዛምርቱ ፈሊኹም ክትፈልጥዎ ክትሽገሩ ኢኹም። ኩሉ ነገሩ ከምኦም እዩ። ዝኽደንዎ ይኽደን፣ ዝረግጽዎ ድማ ይረግጽ ። ንሳቶም’’ውን ንዕኡ ክመስሉ ስለ ዝጽዕሩ፣ ዘረባኦምን ኣካይድኦም ከም ናቱ እዩ። ምስኦም ግዜ እንተዘይየሕሊፍኩም ክትፈልይዎም ክትሽገሩ ኢኹም በሎም። የሱስ’ውን እንተዀነ፣ “ንመን ትደልዩ ኣለኹም ኢሉ ምስ ሓተቶም፣ ንዓኻ ኣይበልዎን። ካብቶም ምስኡ ዝነበሩ ፈልዮም ከለልይዎ ስለ ዘይክኣሉ፣ “ንየሱስ ናዝራዊ ንደሊ ኣለና” ድኣ በልዎ። ኣነ እየ እንተዘይብሎም፣ ይሁዳ መጺኡ እንተዘይስዕሞን ክለልይዎ ምተሸገሩ። ሓቂ እዩ፣ የሱስ ፍሉይ ዝገብሮ፣ ገና ደቀ መዛምርቱ ዘይበጽሕዎ ውሽጣዊ ጽባቄኡን ባህሪኡን ጥራይ እዩ። ብደገ እንክርአ፣ የሱስ ሰዓብቱ ዘይነበሮም ምንም ነገር ወኒኑ ኣይፈልጥን እዩ። ንሳቶም ዘይብሎም፣ የሱስ ሃልይዎ ኣይፈልጥን እዩ። እንተዝነብሮ’ውን ከማቅሎም፣ ከካፍሎም ልማዱ እዩ። ዋጋ ኣገልጋሊ ከምኡ ምኻኑ ይፈልጥ እዩ።
ኣብ ጌተሰማነ ንየሱስ ክሕዝው ምስ መጹ፣ ጴጥሮው ኣብ የሱስ ርእይዎ ዘይፈልጥ፣ ዘይተማህሮ ተግባር ፈጺሙ እዩ። ሰይፉ ኣውጺኡ እዝኒ ባርያ ቀያፋ ቆሪጹ። የሱስ ዝበሎ እንተነይሩ፣ “ሰይፍኻ ናብ ስፍርኣ ምለሳ” እምበር፣ ንፉዕ ተባዕ ኢሉ ኣይነኣዶን። የሱስ ኣናዒቡ ወይስ ዓሚጹ ኣይፈልጥን እዩ። ወዲ ዳዊት፣ ንጉስ ይሁዳ ክነሱ ኣብ ኣጻብዕ ኣድጊ ተወጢሑ ናብ የሩሳሌም መጸ እምበር፣ ከም ብርቱዕ ተዋግኣይ ንውግእ ከም ዝተዳለወ ብፈረስ ኣይመጸን። ንሱ ንሰላም ልዕሊ ኩሉ ይመርጻ እዩ። ንስዕብዎ ድማ ብግብርን ብቃልን ምሂርዎም እዩ። የሱስ ኣብ ናይ መጨርሽታ ትኣምሩ እዝኒ ዝፈወሰ ኣዚና ክንሰምዕ ስለ ዘደለየና ይኸውን። ኣታ ወለዶ መንፈስ እቲ ንማሕበራት ዝብለን ዘሎ ስማዕ ዝብል ዘሎ ይመስል።
ሃዋርያ እንተዀኑ ትምህርትን ህይወትን የሱስ እናርኣዩ ስለ ዝዐበዩ፣ ከም ሰብ ቅረጤስ ኣክብዲ ኣይነበሩን። ብገዛእ ኢድካ እናጸዓርካ ካብ ማንም ከይደለኻ ምግልጋል ከም ክብረት ይቆድርዎ ነበሩ። ካብ ማሕበር ደሞዝ ተጸብዮም ኣይፈልጡን እዩም። እዚ ድማ ኣዝዩ’ዩ ዘገርም። ጳውሎስ ዝዓበየ ናይ ሓዲሽ ኪዳን ኣገልጋሊ ክነሱ፣ ብወንጌል ክምገብ’ውን ግብኡ ክነሱ ኣይተማጎተን። ካብታ ዘላቶም፣ ካብ ጥልቂ ድኽነቶም ክህቡ ከለዉ፣ ንዘይብሎም ከማቅል እምበር ንሱ ባዕሉ ካብኡ ክጥቀም ከም ነውሪ ይዀኖ ነበረ። ዘይሃበ ክርገም እዩ ኢሉ ተዛሪቡ ወይስ ጽሒፉ ኣይፈልጥን። ንሱ ባዕሉ ኩሉ ስኢኑ፣ ንኻልኦት ከጸግው መዓልታዊ ጉያኡ ነበረ። ብዛዕባ ካልኦት ምንም ግዲ የብሎምን፣ ጥቅሚ ገዛእ ርእሶም ጥራይ እዮም ዝሓስቡ ብምባል ንወንጌል ዝበቅዕ ንብረት ስለ ዘይነበሮም እናነብዐ ጽሒፉል ኣሎ። ከምቲ ንኤሊ ዝተነግሮ መርገም፣ ንእንጌራ ዝግዛእን ዘገልግልን ናይ ሓድሽ ኪዳን ካህን ኣይነበረን። “ንማንም ኣይዓመጽኩን፣ ኩሉ ምኽሪ ኣምላኽ ድኣ ኣፍለጥኹም። ስለዚ ካብ ደም ኩላትኩም ንጹህ እየ” በሎም። ዓሚቅ ዘረባ። ከምዚ ኢሉ ዝዛርብ ኣገልጋሊ ብጹእ እዩ። ኣብ መጨርሽታ እንተዀነ፣ ጉያኡ ከም ዝወድአ፣ ዝተዋህቦ ሕድሪ ከም ዝፈጸመ፣ መዝገቡ ኣብ ሰማያት ስለ ዝገበረ፣ ኣምላኽ ዘዳለወሉ ዓስብን ኣኽሊልን ይጽበ ከም ዘሎ ብድፍረት ተዛረበ።
ዎ’ኣምላኽ ደድሕሪ ገዛእ ርእሶምን ጥቅሚ ርእሶምን ዘይኰነ፣ ብቃልን ብግብርን ኣርኣይ ዝኰኑ ኣገልገልቲ ግበረና!
By Samson Mehreteab
ዝፈልዮ ኣይነበረን ግን ከኣ ፍሉይ እዩ ነይሩ!
Typography
- Font Size
- Default
- Reading Mode


text:
በስመ አብ ወወልድ ወመንፈስ ቅዱስ አሐዱ አምላክ፡ አሜን።
ቃል ኣምላኽ ከም ዝነግረና ጸርፊ ኃጢኣት ኢዩ፡ ንገሃነመ እሳትውን የውርድ ኢዩ። [ማቴ 5፥22]
ኣሽንኳይ ወዲ ሰብ እቶም ሰፈሮም ዝኃደጉ መላእኽቲ ብዝገበርዎ ዓመጽን ክሕደትን፡ ጸርፍን ጥልመትን ዓስቢ ክፍኣቶም ምእንቲ ክረኽቡ ኣምላኽ መዓልቲ ፍርዲ ኣዳልይሎም ኣሎ። [ይሁ ቁ 6] እቶም ዝዛረብዎ ዘይፈልጡ፡ ብሕልሚ ተገሊጽልና ኢዩ እናበሉ ንሰብነቶም ዘርክሱ፡ ድልየቶም ዝፍጽሙ፡ ንሥልጣን ዘበለ ኵሉ ዘቃልሉ፡ ነቶም ኣብ ሰማይ ዝነብሩ ሰማያውያን መላእኽቲ ከይተረፈ ዝጸርፉ፡ መልክዕ ሰብ ዘለዎም፡ ብግብሪ ግና ደቂ ዲያብሎስ ዝኾኑ ሰባት፡ ንዓኣቶም'ውን እታ ነቦኦም [ንዲያብሎስ] ዝረኸበቶ ፍርዲ ክትረኽቦም ኢያ። እዚ ናይ ግድን ክኸውን ኢዩ።
ጸርፊ ምጽራፍ እንተ ዝፍቀድ ነይሩ ቅድሚ ዅሉ ክጽረፍ ዝግብኦ፡ ጸሪፍካ'ውን ክትጸግቦ ዘይትኽእል ዲያብሎስ ኢዩ ነይሩ። ምኽንያቱ ንሱ ንኣምላኽ ከም ሓሳዊ፡ ንነፍሱ ግና ከም ጻድቕ ፍጥረት ገይሩ ዝጥምት ከዳዕ፡ ቀታሊ ሰብ፡ ሓሳዊ፡ ዓማጺ፡ መታላሊ፡ ከሓዲ… ስለ ዝኾነ፣ ጸሪፍካ ኣይትገልጾን ኢኻ። ብሓጺሩ ንሰይጣን እቲ ኣብዚ ዓለም ዘሎ ጸርፊ ይውሕዶ እምበር ኣይበዝኆን ኢዩ። [ዘፍ 3፡5]
ቅዱሳን መላእኽቲ ድላዮም ክገብሩ፡ ነቲ ብመገዶም ምኻድ ዝኣበየ ክቐጽዑ ሥልጣን እኳ እንተ ሃለዎም፡ [ዘፀ 23፡20-21] ከምቲ ቅዱስ ገብርኤል ንካህን ዘካርያስ ዓባስ ክኸውን ዝፈረዶ፡ ቅዱስ ሚካኤልውን ብዛዕባ ሬሳ ሙሴ ምስ ሰይጣን ኣብ ዝተኸራኸረሉ እዋን፡ በቲ ዝተዋህቦ ሥልጣን፡ ዓባስ ክገብሮን፡ ዓስቢ ዓመጻኡ ክህቦን ክዂንኖን እናኸኣለ ከሎ፡ ``እግዚአብሔር ይግናሕኻ`` ጥራይ ኢልዎ ምኻዱ ንዓና ዓቢይ ትምህርቲ ኢዩ። ንሓደ በደለኛ ከም በደሉ ገይሩ ክቐጽዖ ዝኽእል ኣምላኽ ጥራይ ምዃኑ፡ ኣብ ፍርዲ ኣምላኽ'ውን ኢድና ከነእቱ ከም ዘይብልና ተማሂርና ኣለና። [ቍ. 9]
እንደገና ክርስቲያን ንዝጸርፎ ዕጽፊ ገይሩ ክመልሰሉ ዘይኮነስ ክምርቖ፡ ንዝረገሞ እንደገና ክረግሞ ዘይኮነስ ክባርኾ ኢዩ ኣምላኽ ጸዊዕዎ። አቦና መድኃኒ ዓለም ኢየሱስ ክርስቶስ እናተጸረፈ ንጸላእቱ ምሕረት ይልምነሎም ካብ ነበረ፡ ንሕና’ውን ነዚ ኢና ክንደግሞ ዘለና። [ማቴ. 5፡44 ፣ ሉቃ 6፡28] እቲ ዝጸርፍ ወዲ መን ምዃኑ፡ ሥራሕ መን’ውን ይሠርሕ ከም ዘሎ ክርድኣና ኣለዎ። ሰይጣን እምበር ኣምላኽ ኣይጻረፍን ኢዩ። ከምኡ እንተ ዝኸውንስንስ፡ ``ንሱ ኃጢኣት ኣይገበረን፡ ሓሶት'ውን ኣብ ኣፉ ኣይተረኽበን`` ዝብል ቃል ኣይምተጻሕፈሉን ነይሩ። [1ይ ጴጥ 2፡22] ስለዚ ንሶም ሥራሕ ኣቦኦም ስለ ዝኾነ ይጽረፉ፡ ንሕና ድማ ሥራሕ ኣቦና ስለ ዝኾነ ነቲ ጸርፎም ከም ምርቓ ክንቕበሎ ኢና።
ብሓቂ 'መርገም ንረጋሚኡ' ከም ዝበሃል ካብ ጸርፊኸ እንታይ መኽሰብ ኣሎ?! ቅዱስ ሚካኤል ንሰይጣን ክጸርፍ ክብል እንኳዕ ጊዚኡ ኣየጥፍአ። እንኳዕ'ውን ኣምላኽ ኣጸቢቑ ብሓውን ግብ ብዝበለ ጸልማትን ክኹንኖ የኅሊፉ ሃቦ።
"ምእንቲ ስም ክርስቶስ እንተ ተጸረፍኩም እቲ ክቡር መንፈስ ኣምላኽ ኣባኻትኩም ስለ ዝኃድር ተሓጐሱ" [1ይ ጴጥ 4፡14]
መር ቂርቆስ


text:
ቅልውላው ትግራይ፡ “ካብ ኢትዮጵያ ኢድኩም ኣልዕሉ” ሰልፈኛታት
ኣብ ኣዲስ ኣበባ ንተቓውሞ ዝወጽኡ ሰልፈኛታት “ካብ ኢትዮጵያ ኢድኩም ኣልዕሉ” ዝብል ጭርሖ ተሓንጊጦም ማሕበረሰብ ዓለም ካብ ዘቤታዊ ጉዳያት ኢትዮጵያ ኢዶም ክእርንቡ ጸዊዖም።
እቲ ሰልፊ ድሕሪ እቲ ማሕበረሰብ ዓለም ብዛዕባ እቲ ኣብ ትግራይ ዝካየድ ዘሎ ግጭት ሻቕሎት ከም ዘለዎ ምግላጹ እዩ ተኻይዱ።
እንተኾነ እቲ ሰለማዊ ሰልፊ ከምቲ መጀመርታ ብመንግስታውያን ሚድያን ማሕበራዊ ሚድያን ተዋዓዊዕዎ ዝነበረን ዝተገመተን ከም ዘይኮነ ተገሊጹ’ሎ።
ነቲ ሰልፊ ዝወደቡ ኣካላት ብናይ ሓፋሽ ማሕበራት፣ ትካላት ሃይማኖትን ውድባት ፖለቲካን ዝተፈረመ ደብዳቤ ናብ ኤምባሲታት ናይ ምብጻሕ መደብ’ኳ እንተነበሮ እተን ኤምባሲታት ኣቐዲመን ስለ ዝዓጸዋ ደብዳቤ ናይ ምብጻሕ መደቦም ከም ዘይቀንዖም ተገሊጹ።
ኣብ ኣዲስ ኣበባ ዘሎ ኤምባሲ ኣመሪካ ብሰንኪ እቲ ኣቐዲሙ ዝወተወደበ ናይ ተቓውሞ ሰልፊ ንትማሊ ዓርቢ ኣገልግሎት ከም ዘይህብ ኣቐዲሙ ብሓሙስ ምግላጹ ይፍለጥ።
ኣመሪካ፣ ሕብረት ኣውሮፓን ካልኦት ዓለም ለኻዊ ትካላትን እቲ ሻውዓይ ወርሑ ዝሓዘ ኵናት ትግራይ ደው ክብልን ኤርትራ ወተሃደራታ ካብ ትግራይ ክትስሕብን ክጽውዑ ጸኒሖም ኣለዉ።
5.2 ሚልዮን ህዝቢ ትግራይ ተጸባይ ህጹጽ ረድኤት ከም ዝኾነ ሕቡራት ሃገራት ገሊጹ።
ኣብ ትግራይ ብሰንኪ ተሳተፍቲ ኣካላት ናይቲ ኵናት ሰብኣዊ ሓገዛት ምብጻሕ ኣጸጋሚ ኮይኑ ከም ዘሎ ኣብ ሕቡራት ሃገራት መተሓባበሪ ሰብኣዊ ሓገዛት ዝኾነ ‘ኦቻ’ ኣፍሊጡ።
ሚኒስትሪ ጉዳያት ወጻኢ ኢትዮጵያ ግን ነቲ ብሕቡራት ሃገራት ዝቐረበ ክሲ ይነጽጎ።
“ኣብ ትግራይ ሰብኣዊ ሓገዛት ብዝግባእ ይበጽሕ ኣሎ’ዩ፣ ኢትዮጵያ ዘቤታዊ ጉዳያታ ብኸመይ ክትፈትሕ ከም ዘለዋ ናይ ወጻኢ ሃገራት ማዕዳ ኣይትጠልብን” ክብል ወሃቢ ቃል ሚኒስትሪ ጉዳያት ወጻኢ ኢትዮጵያ ኣምባሳደር ዲና ሙፍቲ ተዛሪቡ።
ብሰንኪ እቲ ኵናት ብኣሽሓት ዝቑጸሩ ሰባት ዝሞቱ ኮይኖም 1.7 ሚልዮን ሰባት ድማ ካብ ቤት መረበቶም ተመዛቢሎም ኣለዉ።
ልዕሊ 60 ሽሕ ሰባት ከኣ ናብ ጎረቤት ሃገር ሱዳን ተሰዲዶም።


text:
መብዛሕተአን ሃገራት ኣፍሪቃ፣ብጠንቂ ኣብ ሞንጎ ቁጠባዊን ሰብኣዊን ምዕባለታት ዝተፈጥረ ጋግ፣ንምለንየማዊ ሸቶታት ከምዘየዕውታ ተገሊፁ።
ጁንየር ዴቪስ ኣብ ሕ/ሃ ንቁጠባዊ ጉዳያት ኣፍሪቃ ዝግምግሙ‘ዮም ክዛረቡ ከለው፣ሃገራት ኣፍሪቃ ንዘመዝገበኦ ቁጠባዊ ምዕባለ ኣብ ረብሓ መሓውራዊ ለውጢ ክጥቀማሉ ኣይካኣላን ይብሉ፣
”ከምኡ ኢልና ኢና ንሓስብ።ምኽንያቱም እዘን ሃገራት‘ዚኣተን፣ነቲ ውፅኢታዊ ዓቅሚ ኢልና ንገልፆ ከማዕበለኦ ኣይካኣላን።እዚ ንጠቅሶ ዘለና፣ነባራይ ቁጠባዊ ምዕባለ ኣብ ምርግጋፅ ደረኽቲ‘ዮም።MDG ምለንየማዊ ሸቶታት ድማ ክዳለው ከሎ ንዓቅሚ ኣፍራይነት ኣብ ግምት ዘየእተወ‘ዩ” ኢሎም።
ብዘይካ‘ዚ ሃገራት ኣፍሪቃ ንዕምቆት ድኽነት ክሳብ ንዓመታ ኣብ ዘሎ ጊዜ ብፍርቂ ምንካይ ኣይካኣለንን።ኩነታት ጥምየት ንምንካይ ዝገበረኦ ፃዕሪ‘ውን ዘዕግብ ኣይኮነን።ድኽነት ንሰብኣዊ ምዕባለ ይዓግት፣ፍርያማነት‘ውን ይድርት። ቁጠባዊ ምዕባለ ኣገዳሲ ዝኾነሉ ድማ ኣብ ሰብኣዊ ምዕባለ ዝላ ንምርኣይ‘ዩ።
ኢትዮዽያ፣ሩዋንዳ፣ኡጋንዳን ማላዊን ጥራሕ‘የን ንመብዛሕተኦም ምለንየማዊ ሸቶታት ዘዕውታ ኣርባዕተ ሃገራት ኣፍሪቃ።እዘን ዝተጠቅሳ ኣርባዕተ ሃገራት ናብ‘ዚ ብርኪ‘ዚ ዝበፅሓሉ ቀንዲ ምኽንያት፣ከምመሓውራዊ ቅርፂ፣ጥዕናን ትምህርቲን ኣብ ዝኣምሰሉ ዘፈራት ገዚፍ በጀት ስለዝሰልዓ‘ዩ።
ከምደቡብ ሱዳንን ዴሞክራሲያዊት ሪፐብሊክ ኮንጎ ዝበላ ሃገራት ይብሉ ሚስተር ዲቬስ፣ማሕበራዊን ቁጠባዊን ምዕባለ ንምርግጋፅ ብቀንዱ ኣብ ማሕበረ-ሰብ ዓለም ዝልግሰለን ደገፍ ተመርኲሰን‘የን።
ሓንቲ ሃገር ኣብ ዝርዝር ኣዝየን ድኻ ሃገራት ዝባሃላ ሃገራት ክትኣቱ ትግደድ፣ትሑት ነፍሰ-ወከፍ ኣታዊ ስለዘለዋ፣ከምጥዕናን ምግብናን ኣብ ዝኣምሰሉ መዐቀኒታት ቁጠባዊ ምቅላዕን ሰብኣዊ ምዕባለን ምስ ዝህልዋ‘ዩ።
48 ሃገራት ኣለዋ ኣብ ሙሉእ ዓለም ድኻ ሃገራት ዝባሃላ።እተን 34 ኣብ ኣፍሪቃ።ቦትስዋና ኬፕቨርዴን ሶሞኣን ግና ካብ‘ዚ ዝርዝር‘ዚ ኣብ‘ዚ ቀረባ ከምዝወፃ ዝዝከር‘ዩ።


text:
ንሕና፡ ስልጡን ኣገልጉሎት ጾታዊ ጥዕና፡ ንከባቢ ዓባይ ግላስጎውን ክላይደን ዚነብር ሰብ ንህብ ትካል ኢና። ንሕና ክፋል ናይ ስኮትላንድ ኣገልጉሎት ጥዕና ኢና። ኩሉ ኣገልጉሎትናን መድሃኒታትን ብናጻ አዩ። ኩሉ’ውን ብሚስጢራዊ ኣገባብ አዩ ዝተሓዝ።
ሙቕሉላት ሰራሕተዣታትና/ኣባላትና፣ ኹፉት ኣአምሮ ኣለዎም፡ ኣይክፈርዱኹምን አዮም።
ኣብ ሳንዲይፎርድ ኪንሕግዘኩም ንኽአል ኢና፡ እንድሕር፡
ኣገልጉሎት ንህቦ ኣብ ሳንዲይፎርድ
ከምይ ገርካ/ኪ ኣገልጉሎትና ትረክብ
ብተለፎን (0141 211 8610) ብቀጥታ ንኣባላትና ክትረኽብዎምን ኣገልጉሎትና ክትጥቅሙ ትኽአሉ ኢኹም። መብዛሕትኡ ግዜ ንነርሳትና ክትረኽብወን ኢኹም፡ ንዓኹም ዝጠዓመ ቖጸራ ድማ ክንሕዘልኩም ኢና። ነዚ ክሕጉዝኹም፡ ብተሌፎን ተርጎምቲ ከነዳሉ ንኸአል ኢና።
ብኽብረትኩም ክንሕብረኩም ንደሊ፡ ኣብዚ አዋን አዚ፡ ብሰንኪ ኮሮና ቫይረስ፡ ቆጸራ ዚሓዘ ሰብ ጥራይ አዩ ናብ ሳንድይፎርድ ክመጽአ ዝኽአል።
ካብዘን ኣብ ታሕቲ ዘለዋ ክሊኒክ ክትመርጹ ትኽአሉ ኢኹም
Sandyford Central 2-6 Sandyford Place Glasgow
G3 7NB
Sandyford Paisley
1st Floor New Sneddon Street Clinic, 8 New Sneddon Street, Glasgow
PA3 2AD
Sandyford Parkhead
መአተዊ ጎኒ አቲ ህንጻ ኣብ ኒስበት ጎደና ዘሎ አዩ
Parkhead Health Centre 101 Salamanca Street Glasgow
G31 5BA


text:
1 ዕድመ ሳራ ድማ ሚእትን ዕስራን ሾብዓተን ዓመት ኰነ፡ እዚ እዩ ዓመታት ሳራ።
2 ሳራ ኣብ ቂርያት-ኣርባዕ፡ ንሳ ኬብሮን ኣብ ምድሪ ኸነኣን፡ ሞተት። ኣብርሃም ድማ ንሳራ ኺሐዝነላን ኪበኽየላን መጸ።
3 ኣብርሃም ከኣ ኣብ ቅድሚ እታ ምውትቱ ተንስኤ፡ ንደቂ ሔት ድማ፥
4 ኣነ ኣብ ማእከልኩም ጋሻን መጻእተኛን እየ። ነዛ ምውትተይ ካብ ቅድሚ ገጸይ ዝቐብረሉ ርስቲ መቓብር ምሳኻትኩም ሀቡኒ፡ ኢሉ ተዛረቦም።
5 ደቂ ሔት ድማ ንኣብርሃም፥
6 ጐይታይ፡ ስምዓና፡ ንስኻ ኣብ ማእከልና ናይ ኣምላኽ መስፍን ኢኻ። ካብ መቓብርና ሐሪኻ ምውትኻ ቕበር። ካባና ሓደኳ ምውትኻ ንምቕባር መቓብሩ ዚኸልኣካ የልቦን፡ ኢሎም መለሱሉ።
7 ኣብርሃም ከኣ ተንሲኡ ንህዝቢ እታ ሃገር፡ ንደቂ ሔት፡ ሰገደሎም፡
8-9 ንምውተይ ክቐብር ፈቒድኩምለይ እንተ ዄንኩምሲ፡ ስምዑኒ፡ ንዔፍሮን፡ ወዲ ጾሓር፡ እታ ኣብ ደረት ግራቱ ኣብ ማክጴላ ዘላ በዓቱ ኺህበኒ እሞ ንርስቲ መቓብር ኣብ ማእከልኩም ብምሉእ ዋጋ ኺህበኒ ለምኑለይ፡ ኢሉ ተዛረቦም።
10 ዔፍሮን ከኣ ኣብ ማእከል ደቂ ሔት ተቐሚጡ ነበረ። ዔፍሮን፡ እቲ ሔታዊ፡ ድማ ኵሎም እቶም ብኣፍ ደገ ኸተማኡ ዚአቱ ደቂ ሔት እናሰምዑ ንኣብርሃም፡
11 ኣይፋልካን ጐይታይ፡ ስምዓኒ ደኣ፡ እታ ግራት እህበካ፡ እታ ኣብኣ ዘላ በዓቲ ድማ እህበካ፡ ደቂ ህዝበይ እናረአዩ እህበካ አሎኹ፡ ምውትኻ ቕበር፡ ኢሉ መለሰሉ።
12 ኣብርሃም ከኣ ኣብ ቅድሚ ህዝቢ እታ ሃገር ሰገደ።
13 ንዔፍሮን ድማ እቶም ህዝቢ እታ ሃገር እናሰምዑ፡ እንተ ትሰምዓኒ ዀታ፡ ኣነ ዋጋ እታ ግራት ክህብ፡ ካባይ ውሰድ እሞ ምውትተይ ኣብኣ ክቐብር፡ ኢሉ ተዛረቦ።
14 ዔፍሮን ድማ ንኣብርሃም፡
15 ጐይታይ፡ ስምዓኒ ደኣ፡ ናይ ኣርባዕተ ሚእቲ ሲቃል ብሩር ምድሪ ኣብ መንጎይን ኣብ መንጎኻን እንታይ እያ፧ ምውትኻ ግዳ ቕበር፡ ኢሉ መለሰሉ።
16 ኣብርሃም ድማ ንዔፍሮን ሰሚዑ፡ እቲ ዔፍሮን፡ ደቂ ሔት እናሰምዑ፡ እተዛረቦ ዋጋ፡ ከምቲ ኣብ ነጋድ ዚተሓላለፍ ዝበለ ኣርባዕተ ሚእቲ ሲቃል ብሩር መዘነሉ።
17 በዚ ኸምዚ ኸኣ እታ ኣብ ማክጴላ፡ ኣብ መንጽር መምሬ ዝነበረት ግራት ዔፍሮን፡ እታ ግራትን ኣብኣ ዘላ በዓትን፡ ኣብታ ግራትን ኣብ ዙርያኣ ኣብ ዘሎ ዅሉ ዶባን ዝነበረ ኣእዋምን፡
18 ደቂ ሔት እናረአዩ ኣብ ቅድሚ እቶም ብደገ ኸተማኡ ዚኣትዉ ዅሎም ገንዘብ ኣብርሃም ኰይኑ ቘመ።
19 ድሕርዚ ድማ ኣብርሃም ንሰበይቱ ሳራ ኣብ በዓቲ ግራት ማክጴላ፡ ኣብ መንጽር መምሬ፡ ንሳ ኸኣ ኬብሮን፡ ኣብ ምድሪ ኸንኣን ቀበራ።
20 እታ ግራትን እታ ኣብኣ ዘላ በዓትን ድማ ካብ ደቂ ሔት ንኣብርሃም ርስቲ መቓብር ኰይና ቘመት።
Result not found!
No valid results were found for your search. Try refining your search using the above form.
Search again using the above filed or click blow button to see Bible book name list...


text:
ዋና ዳይረክተር ውድብ ጥዕና ዓለም ዶክተር ቴድሮስ ኣድሓኖም ኣብ ቀረባ ኣብ ጋዜጣ ኒው ዮርክ ታይምስ ኣብዝፀሓፉዎ ፅሑፍ ኣብ ዙሪያ ዓለም ዝርከቡ ክታበታት ኮቪድ 19 ይመናጠላ ኣለዋ ኣብ ልዕሊ ዝበሉወን ሃገራት መረርቲ ቃላት ተጠቒሞም።
ቴድሮስ ኣድሓኖም ገብረየሱስ ናይ ክታበት ሃገራዊነት ‘’Vaccine Nationalism’’ ብዝብል ክታበት ዘድልየን ሃገራት እቲ ክታበት ንክረኽባ ውድብጥዕና ዓለም ንዘበገሶ ፕሮግራም COVAXኣዳኺሙዎ ኣሎ ኢሎም።ኣብ ክንድኡ ኣብ ዓለም ዝርኣይ ዘሎኩባኒያታት ኣፍረይቲ መድሓኒት ዝለዓለ ዋጋ ንዘቕርቡ ዓደግቲ ኣብ ዝሸጣሉ እዋን ሒደት ሃብታም ሃገራት ብበዝሒ እናዓደጋ ዝተረፈ ዓለም ድማ ነታ ዝተረፈት ሻማ ሻማ ክብል ድኻታት ኣብቲ ዝነበረሉ ክፀንሑ ዝገብር ዝፀንሐ ኣካይዳ እዩ ዝቕፀል ዘሎ ኢሎም።
መፍትሒ ናይቲ ለበዳ ኢሎም እቶም ሓላፊ ውድብ ጥዕና ዓለም ‘'ናብታ ቀላል ምርጫ መፂኢኻ ምምቓል ወይ ዘይምክፋል’’ እዩ ኢሎም።
ኮቪድ 19 ኣብ ህንዲ ብዘተሓሳስብ ደረጃ ይውስኽ ኣሎ።ሎማዕንቲ ዓርቢ ጥራሕ ክብረ ወሰን ዝሰበረ 332,736 ሓደሽቲ ዝተትሓዙ ተመዝጊቦም ኣለው።ትማሊ ሓሙስ 314,835 ተመዝጊቦም ኣለው።
ብመሰረት ጆንስ ሃፕኪንስ ዩኒቨርስቲ ኣብ ህንዲ 16 ሚሊዮን ኣብ ዩናይትድ ስቴትስ ኣስታት 32 ሚሊዮን ሰባት ተመዝጊቦም ኣለዎ።
ኣብ ዙሪያ ዓለም 145 ሚሊዮን ሰባት ብኮቪድ ዝተትሓዙ ልዕሊ3 ሚሊዮን ሰባት ድማ ዝሞቱ ተመዝጊቦም ኣለው።


text:
The Dog who Owned Hoover Dam v The Man Who Owned Dam Adi-Halo.
እቲ ንHoover Dam ዝወነነ ከልቢ ብመንጽር `ቲ ሓጽቢ ዓዲ ሃሎ ዝወነነ ሰብኣይ
`A family away from home` ማለት ብመገሻ ካብ ገዛኻ ርሒቕካ ክንስኻ ምስ ስድራቤትካ ዘለኻ ኮይኑ ከምዝስምዓካ ዝገብሩ፡ መቐረት ኤርትራዊ ቤተሰብ ዘዘኻኽሩ ምቕሉላት ስድራቤት መሓርን ናጽነትን ምስ ደቆም፡ ካብ ሎስ ኣንጀለስ ናብ ላስቬጋስ ብነፋሪት ኣብ ክንዲ ትበርር፡ ቦታ መርኣዪ መታን ክኾነካ ብመኪና ከነብጽሓካ ምስ በሉኒ እቲ ድሮ ኣብ ሎስ-ኣንጀለስን ከባቢኣን ዝርአን ዝብጻሕን ከይተረፈ ከይሓልፈኒ ምእንታይ ላዕልን ታሕትን ክብሉዎ ዝቐነዩ ኳ እንተኸበደኒ፡ እቲ መቐረቶም ንስክፍታይ ስለዘሰነፎ ብኡንብኡ ንኺድ ኢለዮም። ነቲ ጥዑም ቅንያት ሕጉስ ጉዕዞ ተወሲኹዎ።
ወዮ ድኣ ነቲ ምስ ኩነታት ሃገርና ኣተሓሒዘ ጦብላሕታ ዘሕደረለይ ንእሽቶ ትዕዝብቲ ንጣዕሞም ሰጊረ ክብሎ ስለዘይደለኹ እምበር ሞገሰይን ምስጋናይን ከምዚ ሕጂ ዝገብሮ ዘለኹ ጭልፍ ኣቢልካ ዝሕለፍ ኣይኮነን። ብዝኾነ፡ ድሕሪ እቲ ዘይጓዳእ ኩነታት ኣየር ዝነበሮ ናይ ምድረበዳ ጉዕዞ ኣብ ላስቬጋስ ምስ በጻሕና`ውን ንጽብሓይቱ፡ ናብ ስራሕካ ከይኣተኻ ግድን ክትበጽሖ ዘለካ ቦታ ኣሎም ዓሰርተታት ኪሎሜተራት ናብ Hoover Dam ወሲዶምኒ።
ገና ነቲ ኣብ ደረት ክፍሊ ሃገራት Nevadaን Arizonaን ዝተደኮነ ሓጽቢ ብጽሕ ምስ በልኩዎ ቅድሚ ኹሉ ተመስጦይ ዝሰሓበ እቲ ኣመሪካውያን ኣብ ልዕሊ`ቲ ካብ 1931 ክሳብ 1936 ኣብ ዝተሃንጸ ዓቢ ሓጽቢ እሙን ዓርኪ እቶም ሰራሕተኛታት ዝነበረ `ሞ ኣብ 1941 ምስ ሞተ ኣብታ ተወሊዱ ዝዓበየላ ሓጽቢ ቀቢሮም ኣብ ልዕሊ መቓብሩ The Dog Who Owned a Dam ኢሎም ዝገበሩሉ መዘከርታ እዩ።
ኣመሪካውያን ይኹኑ እንግሊዛውያን ኣብ ልዕሊ እንስሳታት ዘለዎም ኣኽብሮት `ኳ እንተዘይሓደሰኒ፡ ብኡ መንጽር ነቲ ኣብ ሃገርና ኤርትራ ንወዲ ሰብ ብሕልፊ ብመራሕቱ ዝወርዶ ሕስረት ደጊሙ ከየተሓሳሰበኒ ኣይተረፈን። በዚ ኸኣ`የ፡ `እቲ ንHoover Dam ዝወነነ ከልቢ ብመንጽር `ቲ ሓጽቢ ዓዲ-ሃሎ ዝወነነ ሰብኣይ` ዝብል ዘለኹ።
እቲ ብውሑዱ ንጸገም ማይ ኣስመራ ክፈትሕ ትጽቢት ዝተገብረሉ ሓጽቢ ዓዲ ሃሎ ክህነጽ ከሎ፡ ካብ ኣስመራ ከይተረፈ ኣስታት 30 ኪሎሜተር ዝወፈሩ ኣዴታትን ቆልዑን እዮም እምኒ ደርብዮምሉ። እንተኾነ፡ እቲ ሓጽቢ መሐከልን መጀለብን ኢሳይያስ ኮይኑ ደኣ`ዩ ተሪፉ እምበር ፍረ ኣይተረኽቦን። እታ ኣብ ግዜ ጥልያን ብቦምባ ማይ ዝበጽሓ ዝነበረ ኣስመራ ከም ቀደማ ብስእነት ማይ ተዋሪዳ፡ እቶም ዓዲ-ሃሎ ወፊሮም ኮረት ዘቐበሉ ቆልዑ፡ ኣብ ጽርግያ ካብ ዝነትዐ ቦምባ ጥዕንኡ ዘይተሓለወ ማይ እንተረኸቡ ጨቖቕ ክብሉ እዮም ተራእዮም።
ኢሳይያስ ንዓዲ ሃሎ መሐከሊ ይጥቀመሉ ኣሎ ክብል ከለኹ ተራ መሐከሊ ማለተይ ኣይኮነን። ካብቶም ካብ ዓመት ናብ ዓመት እምነት እናጒደለሎም ዝኸደ፡ ብተገዛእነቶም ከይተረፈ ፍጊዕ ዝበሉዎ ተለኣኣኽቱ ክርሕቕ ጥራይ ኣይኮነን ኣብ ዲጋ ዓዲ-ሃሎ ሰፊሩ ዘሎ። እቲ ሓደ እዋን ንገማግም ባሕሪ ባጽዕ ካብ ጸላእቲ ደጀን ደኾን ይኾነኒ ኢሉዎ ዝነበረ ኢሳይያስ ምትእምማን ስኢኑ፡ በርጊጉ፡ ናብ ከበሳ ተመሊሱ ካብ ጸላእቱ ዕርዲ ዝኾኖ ንእሽቶ ባሕሪ ክስርሕ ነይሩዎ። እቲ ኣብ ሓደ ደረት ዲጋ ዓዲ-ሃሎ ከም ሃብታማት ሓረስቶት ኣፍሪቃ ገዛ ሃኒጹ ዝነብር ዘሎ ኢሳይያስ፡ እቲ ሰብ ሰርሖ ቀላይ ብነብሱ ካብ ዝደልዩዎ ጸላእቲ ዘተኣማምን መሕብኢ ኮይኑኒ ኣሎ ኢሉ ከምዝሓስብ ኣብቲ ቦታ ወሲዱዎ ዘሎ ዓመታት ንባዕሉ ምስክር እዩ። ካብ ዞባ ናብ ዞባ ሰሙናዊ እናተንቀሳቐሰ `ደባይ ፕረዚደንት` ኮይኑሉ ዝነበረ ዓመታት እቲ ንቲቪ-ኤረ ጥራይ ዝሰምዕ ምስኪን ህዝቢ ኤርትራ ልምዓታዊ ስርሓት ዝከታተል ዘሎ ይመስሎ ነይሩ ክኸውን ይኽእል እዩ። ንሱ ግን ብኣመና ምንቅስቓስ ካብ ጸላእቱ እዩ ዝሃድምን ዝኽወልን ነይሩ። ብተወሳኺ፡ ነቲ ኣብ ኢትዮጵያ ብመሪሕነት 1ይ ሚኒስተር መለስ ዜናዊ ዝህነጽ ዝነበረ፡ `ፕሮጀክት ጻዕድ ኣሓርማዝ` ክብል ዘናሽዎ ዝነበረ ህዳሰ ግድብ ንዝተሰመዖ ቅንእን ህልኽን ምወጽኢ`ውን ገይሩዎ እዩ። ኢሳይያስ፡ ብዘይካ ብዛዕባ ነብሱ ብዛዕባ ህዝቢ ኤርትራ ሓሲቡ ኣይፈልጥን እዩ።
ብዝኾነ፡ ዲጋ ዓዲ ሃሎ ነቶም ብፍቕሪ ውልቀመላኽነቱ ሃለዋተን ዘጥፍኣ ኣንስቲ ማጨሎተን ምዃኑ `ውን ነቲ እንዳ ጠንቆልቲ ዝመላለስ ኢሳይያስ ካልእ ተወሳኺ ጸጋ ዓዲ-ሃሎ እዩ።
በቃ፡ ጥቕሚ ናይቲ ክንደይ ገንዘብን ጉልበትን ህዝቢ ኤርትራ ዘህለኸ ዲጋ ዓዲ-ሃሎ በዚ ንኢሳይያስ ዘለዎ ጸቢብን ድሑርን ውልቃዊ ረብሓታት ጥራይ እዩ ዝምዘን።
ብኣንጻሩ እቲ ቅድሚ 85 ዓምታት ኣብ እዋን`ቲ Great Depression ተባሂሉ ዝፍለጥ ጽንኩር መዋእል ኣመሪካ ዝተሃንጸ፡ እቲ ከልቢ ብኽብረት ዝዝከረሉ ዘሎ ካብ ላስ-ቬጋስ 48 ኪሎሜተር ርሒቑ ዝርከብ Hoover Dam ግን ንኽፍሊ ሃገራት ኔቫዳ፡ ኣሪዞናን ካሊፎርንያን ምንጪ ጸዓት ኮይኑ ዘገልግል ንዓመት ብሓደ ሚልዮን ቱሪስት ዝብጻሕ ኣገዳሲ ቑጠባዊ ኣበርክቶ ዘለዎ ሓጽቢ እዩ።
ኣብቲ ክንድ`ዚ ዝኣክል ዓቢ ቁጠባዊ ጠቕሚ ዘለዎ ሓጽቢ፡ ነቲ እሙን ዓርኪ እቶም ሰራሕተኛታት ዝነበረ ከልቢ ዘይምርስዖም ከኣ `የ ነቶም ኣመሪካውያን ዘድነቕኩዎም። እቲ ብነጻ ጉልበት መንእሰያት ሃገራዊ ኣገልግሎታትን ኣዴታትን ንዘስርሖ ዲጋ ዓዲ-ሃሎ ንውልቁ ዝወነኖ ስአብኣይ ግን፡ ኣሽንባይ ዶ ንረሃጽን ጉልበትን መንእሰያት ኤርትራ፡ ንመስዋእቲ እቶም ናጽነት ኤርትራ ዘረጋገጹ ጀጋኑ ኤርትራ `ኳ ኣይዘከሮን። ንዓኣቶም ረሲዑን ኣረሲዑን፡ ነታ ብሃታ ሃታ ንመዘከርታኦም ዝተተኽለት ሽዳ ከይተረፈ ምሕዩ፡ ኣብ ማእከል ኣስመራ ሓወልቲ ራሻዊ ደራሲ ፑስኪን ተኺሉ `ሎ። እቲ ዝገርም ግን፡ ናይቲ ከም ኣመሉ ብስም ህዝቢ ኤርትራ ንውልቁ ዝተቓለሰን ብጸጋታት ኤርትራ ንውልቁ ዝነበር ዘሎን ኢሳይያስ ኣይኮነን። ንሱ ደኣ መዓስ ንዲጋ ዓዲ-ሃሎ ጥራይ ንህዝቢ ኤርትራ ብዓቢኡ እንድዩ ከም ጊላኡ ወኒኑዎ ዘሎ። ኢሳይያስ ን50-60 ዓመታት ደም ህዝቢ ኤርትራ ሰትዩ ክንሱ፡ ኣብ ክንዲ `ይኣኽለካ ተረታዕ ብሕጊ` ዝብሃል፡ `ወዲ ኣፎም ብሪ` እናተባህለ ብግዳያቱ ይዝመረሉን ይውደስን ምህላዉ እዩ እቲ ዘሕንኽን ዘሕፍርን ውድቀት።
ብሓቂ ክርአ ኸሎ፡ እቲ ንHoover Dam ዝወነነ ከልቢ ብመንጽር `ቲ ንሓጽቢ ዓዲ ሃሎ ዝወነነ ሰብኣይ ክርአ ኸሎ፡ ናይ ከልብን ናይ ሰብን ፍልልይ ጥራይ ኣይኮነን ዘለዎም። ሰይጣን ዓዲ-ሃሎ ካብ ከልቢ ይኹን ካብ ሰብ ክፋኡ መወዳድርቲ የብሉን።
ምልኪ ይፍረስ፡ ሕጊ ይንገስ፡ ወራሪ ይደምሰስ!
ኣማኑኤል ኢያሱ – ካብ ኔቫዳ ሕመኣ


text:
ኣቶ ተስፋይ ገብረወልድ፡ ሓዉ ንብጻይና ባርያጋብር ገብረወልድ፡ ሕክምናዊ ክንክን ክግበረሎ ድሕሪ ምጽናሕ፡ ብ5 ማዝያ 2021 ኣብ መበል 71 ዓመት ዕድመኦም ዓሪፎም። ብዕረፍቲ ኣቦናን ሓውናን ኣቶ ተስፋይ ከቢድ ሓዘን ተሰሚዑና።
መላእ ኣባላት ሰልፊ ዲሞክራሲ ህዝቢ ኤርትራ (ሰዲህኤ)፡ ብሞት ኣቦና ተስፋይ ዝተሰመዖም ሓዘን እናገለጹ፡ ንመዋቲ መንግስተ-ሰማያት የዋርሶም፡ ንቤተ-ሰቦም ከኣ ናይ ሓዘኖም ተኻፈልቲ ምዃኖም ብምግላጽ፡ ጽንዓትን ጽሮትን ይሃብኩም ራሕሲ ከኣ ይገፍልኩም ንብሉ።
ቤት ጽሕፈት ዜና ሰዲህኤ
14 ማዝያ 2021
ብዜና ዕረፍቲ ገዲም ተጋዳላይ ኣምባሳደር ኣድሓኖም ገብረማርያም፡ ፖሊቲካዊ ሓይልታት ኤርትራ፡ መሪር ሓዘን ከም ዝተሰምዖም ይገልጹ።
ውፉይ ተጋዳላይ ኣድሓኖም ገብረማርያም፡ ካብ ግዜ ንእስነቱ ጀሚሩ፡ ኣብ ህዝባዊ ግንባር ሓርነት ኤርትራ ብምስላፍ ንናጽነት ኤርትራ ዝተቓለሰን፡ ምስ ብጾቱ ዓበይቲ ሰውራዊ ቅያታት ዝሰርሐን ተጋዳላይ እዩ ነይሩ። ምልካዊ ስርዓት፡ ንህዝቢ ኤርትራ ጠሊሙ ግዳይ ግፍዓዊ ተግባራቱ ኣብ ዝገበሮ ከኣ፡ ኣንጻር ምልኪ ወጊኑ፡ ንፍትሕን ንሓርነትን ህዝቢ ኤርትራ ክሳብ ዕለተ ሞቱ ከይተሓለለ ዝተቓለሰ እዩ።
ክቡር ተጋዳላይ ኣምባሳደር ኣድሓኖም ገብረማርያም ኣብ ሕቡራት መንግስታት ኣመሪካ እናነበረ እንከሎ፡ ብሕማም ምኽንያት ካብ እዛ ዓለም ብመስዋእቲ ብምፍላዩ ምዕራፉ፡ ንኹሎም ደለይቲ ፍትሒ ኤርትራውያን ዓቢ ክሳራ ምዃኑ ብሩህ እዩ።
ፖሊቲካዊ ሓይልታት ኤርትራ፡ ምስ’ቲ ብዕረፍቲ ተጋዳላይ ኣድሓኖም ዝተሰምዖም ከቢድ ክሳራ እንዳገለጹ፡ ናይዚ መሪር ሓዘን ተኻፈልቲ ምዃኖም ይገልጹ። ንስዉእ ኣምባሳደር መንግስተ ሰማይ የዋርሶ፡ ንስድራቤቱ፣ ንሰልፊ ዲሞክራሲ ኤርትራን ንመላእ ደምበ ተቓውሞን ከኣ ጽንዓት ይሃብ።
ፖሊቲካዊ ሓይልታት ኤርትራ
ምስጋና ንንኡስ ወድናን ሓውናን ቢንያም ተስፋይ
ወፈያ ካብ መንእሰይ ተጋዳላይ ንውጉኣት ሓርነት ኤርትራ ኣብ ከሰላ
ኣብ ቀረባ እዋን ተሓቲማ ዝወጸት መጽሓፍ ብጅግና ተጋዳላይ ተስፋይ ተኽልዝጊ: ተመኩሮ ሂወተይ ኣብ ህዝባዊት ውድብ ተጋድሎ ሓርነት ኤርትራ ዘርአስታ፡ ኣብ ኢድ ወድና ቢንያም ተስፋይ በጽሐት። ኣንበባ ድማ። ኣቀራርባ አታ መጽሓፍ ቀጥታዊ ምስክርነት ኣብ ተጋድሎ ሓርነት ኤርትራ ኣብ ፖለቲካውን ብረታውን ቃልሲ ንነጻነትን ሓርነትን ህዝብና ዘተኮረት ኮይና ጅግንነትን ተበጃውነትን ኤርትራውያን ተዋጋአትን ህዝብን ኣጉሊሓ ስለ እተርኢ፡ ብዝነበረ ብጻይነት ትምስጥ፡ ብቅያታቶም ተሐጉስን ተኹርዕን፡ ብዘጋንፍ ዝነበረ ሽግራት እተስተንትን፡ ብዝተሰውኡን ዝሰንከሉን ትረኻ ድማ ተሕዝን ተጉሂ።
ቢንያም ተስፋይ ብዙሕ ካብዚ ትረኻ ተመኩሮ ጅግና ተስፋይ መሲጥዎን ሓዲሽ ኣጠማምታ ታሪኽና ከፊቱሉ ክኸውን ከምዝኽእል ብዙሕ ጥርጥር የብሉን። ነዞም ኣብ ሃገራዊ ቃልሲ ዝነበርና ዝዓበየ ጸጋ፡ ቢንያም ምስ ስውኣትናን ውጉኣት ሓርነትናን ተመኩሮናን እትኣስር ሰንሰለት ረኺቡ ምስ ኣታ ንሱ ዝሰርሓ ዘሎ ታሪኽ ምልጋቡ ኢዩ። ንኣብ መደበር ከሰላ ዘለው ውጉኣትና ሓሙሽተ ሚእቲ ዶላር ኣመሪካ ብምውፋይን ዓመታዊ ወፈያ ብምምብጻዕን ድማ ነዛ ሓዳስ መላግቦ ዛዘማ።
ክብረት ይሃብካ መንእሰይ ቢንያም ምስ ብዙሕ ምስጋና።
ክቡራት ኣሓትን ኣሕዋትን ኤርትራውያን፡ ምእንቲ ነጻነት ሃገሮምን ሓርነት ህዝቦምን ዝተቓለሱን ዝሰንከሉን ኣሕዋትና ክሳብ ሕጂ ኣብ መደበር ውጉኣት ሓርነት ከሰላ ዝእለዩ ዝነበሩን ዘለዉን ዓቕምኹም ዘፍቅዶ ክትሕግዙ፡ ወይ ድማ ዓመታዊ ውጽኢት ክትመባጽዑ ብትሕትና ንሓትት።
ንዝኾነ ሓበረታ ኣብዚ ዝስዕብ ስልኪ ደውሉ
ናይ ኤርትራ ማሕበር ኣካለ ጽጉማን - ሰሜን ኣመሪካ


text:
-
ማይ ናይ ቡንባ ምስታይ ይክኣል’ዩ፡፡ ኣታኣማማኒ ውን’ዩ ማይ ቡንባ ኣብ ጀርመን ቁፅፅር ስለዝግበረሉ ካብ ሓደጋ ናፃ’ዩ፡፡ ነዚ ሕጊ ዝጥሕስ ስተወሰነ ነገር ኣሎ ንኣብነት ህዝቢ ኣብ ዝእከበሉ ቦታ፣ ኣብ መዕረፊ ባቡራት ፍሉይ ብዝበል መንገዲ ዝተፃሓፈ ‹‹ካይን ትሪንክ ዋሰር ›› (ዘይስተ ማይ) ተባሃሉ ይፃሃፈሉ፡፡
-
ኣብ ጀርመን ዝተፈላለየ ዓይነት ምግቢታት ይርከብ’ዩ ንኣብነት ናይ ሓሳማ ስጋ፣ ናይ ብተይ ስጋ፣ ናይ ደርሆ ስጋውን ይርከብ’ዩ፡፡ እንታይ ዓይነት ስጋ ኣብ ምግብካ ክውሰከልካ ከምትደሊ ኩልግዜ ሕተት ዘይደለካዩ ናይ ስጋ ዓይነት ተኮይኑ ክትበልዕ ኣይትግደድን፡፡ ብባህሎም ጀርመናዊያን ብዙሕ ስጋ ሓሰማ ይምገቡ እዩም፡፡
-
ኣብዙሕ ቦታታት ዱነር ዝብሃል ዓይነት መግቢ: ንሱ ከኣ ስጋ ኮይኑ ኣብ ባኒ ተጠቕሊሉ ይሽየጥ፡፡ እቲ ስጋ ድማ ናይ ደርሆ ናይ ዕየት ወይ ድማ ናይ ምራኽ ክኸውን ይኽእል’ዩ፡፡ ልክዕ ከም ካልኦት ፋስት ምግቢታት ፒዛ፣ በርገር፣ ወዘተ… ብዘይ ማኣዲ ዝብላዕ’ዩ፡፡ ኣብ ጠረጴዛ ትምገብ ተኾይንካ ኩሉ ዝተማልአ ማኣዲ ትረክብ፡፡
-
ብዙሓት ናይ ጀርመን ምቁር ነገራት ካብ ሓሳማ ስጋ ዝተዳለወ ጀላቲ ኣለዎም፡፡ ንስካ ግን ነቲ ምቁር ነገር ብሃይማኖትካ ክልኩል እንተኮይኑ ካብ ኣትክልቲ ዝተሰርሐ ዝብል ፅሑፍ ዘለዎ ኣንቢብካ ክትገዝእ ትክእል ኢካ፡፡ ወይድማ እቲ ምቁር ነገር ካብ ምንታይ ከምዝተሰርሐ ዝርዝር ነገራቱ ምርኣይ ይካኣል’ዩ፡፡
-
ኣብ ጀርመን ሕስር ዝበለ ዋጋ ዝሸጡ ሱፐር ማርኬታት ኣለው (ንኣብነት ኣልዲ፣ ሊድልን ፔኒን) ብጣዕሚ ክቡራት ዝኾኑ ሱፐር ማርኬታት ድማ ኣለው (ንኣብነት ረቨን ኤዴካን)፡፡ ሓደ ሰብ ንምንባር ዘድልዩ ነጋራት ሱፐር ማርኬታት ይሸጡ’ዩም፡፡ ካብዚ ብተወሳኪ ናይ ሓረስቶት ዕዳጋን ንኣሽቱ ሱፐር ማርኬታት ይርከቡ’ዩም፡፡ ንኣብነት ቱርኪሽ፣ ኣፍሪካን፣ ኤስያንን ግሪክ ሱፐር ማርኬትን ይርከቡ’ዩም፡፡ ብሃይማኖትካ ዝፍቀድ ስጋ ተኮይኑን ,,ሓላል´´ምቁር ነገር ንምግዛእ ተደሊካ ኣብ ቱርኪሽ ወይድማ ኣብ ኣዕራብ ሱፐር ማርኬት (ሬስቶራንትስ) ክትረክብ ትክእል፡፡ ካብ ሱፐር ማርኬት ብተወሳኪ ገለ ነዳዲ መሸጢ ቦታታት 24 ሰዓት ዝሰርሑ ካብኡ ምግዛእ ይካኣል’ዩ ፡፡ዋግኡ ግና ክብር ዝበለ’ዩ ምስ ሱፐር ማርኬት ክነፃፀር ከሎ፡፡
-
ናይ ኣልኮል መስተ ቢራን ወይንን ኣብ ማሕበራዊ እዋናት ኣብ ምሽት ምስታይ ዝተለመደ ነገር’ዩ፡፡ ንኣብነት ኣብ ድራር እዋን ወይድማ ምሓዙትካ ክትረክብ ከለካ፡፡ ብኣንፃሩውን ኣልኮል መስተ ዘይምስታይ ብብዙሓት ጀርመናውያን ቅቡል ተግባር’ዩ፡፡ ‹‹ኔይን ዳንኬ›› ኢልካ ከኣ ኣይሰትን’የ ትብል፡፡ ናይ ኣልኮል መስተ ሰቲኻ መኪና ወይ ብሽክለታ ምዝዋር ኣይፍቀድን፡፡
-
ሽጋራ ምትካክ ኣብ ኩሉ ቦታ ዝተለመደ’ዩ፡፡ ወዲ ይኹን ጓል ሽጋራ ምትካክ ይካኣል’ዩ፡፡ ኣብ ሬስቶራንትን ባቡር ጣቢያን ንሽጋራ ምትካክ ተባሂሉ ቦታ ይዳለው’ዩ፡፡ ‹‹ናይ ሽጋራ ምትካክ ቦታታት›› ተባሂሉ ይፅሃፈለን፡፡ መብዛሕቲኦም ሽጋራ ዘትክኩ ሰባት ናብ ደገ ውፅእ ኢሎም የትክኩ ወይድማ ናብቲ በረንዳ ወፃእ ኢሎም የትክኩ፡፡ ቅድሚ ሽጋራ ዝየትክኩ ሰባት፣ ቅድሚ ህፃውንቲ፣ ቅድሚ ጥንስቲ ጓል ሽጋራ ምትካክ ብስሩ ኣይካኣልን፡፡ ከምኡ ተገይርካ ከም ብዓለገ ኢካ ትረኣይ፡፡


text:
ጋዜጣዊ መግለጺ፣ ደሞክራስያዊ ግንባር ሓድነት ኤርትራ፣ ግጭት ኤርትራን ኢትዮጵያን ብመሰረት ስምምዕ ኣልጀርስ ክፍታሕ ኣብ መስርሕ ሰላማዊ ዝርርብ ዘለዎ ርእይቶ።
ኤርትራን ኢትዮጵያን ክልቲኤን ጎራባብቲ ሃገራት ብባህሊ ብቛንቛ ብሃይማኖት ብወለዶን ጂኦ- ፖለቲካዊ ከባቢን ንዘመናት ምትእስሳራት ዝጸንሖ ህዝብታት ይኹኑ ደኣ እምበር በብግዚኡ ኣብ ኮረሻ ስልጣን ናይ ዝደየቡ ገዛእቲ ደርብታት ኢትዮጵያ ክጭቆኑ ድሕሪ ምጽንሕ ብዝተኻየደ ሃገራዊ ሓርነታዊ ተጋድሎ ክልቲኤን ሃገራት ብ1991 ሓራ ከምዝወጻ ዝዝከር እዩ።
ካብ’ዚ ኣትሒዘን ክልትኤን ሃገራት እፎይታ ረኽበን ኣብ ጎደና ሰላምን ደሞክራስን ምዕባለን ብሓባር ክምርሻን እናተሓጋገዛ ክዓብያን ዝነበረ ትጽቢታት ብ1998 ብጻሕታሪ ኩናት ስርዓት ህግደፍ ብምስምስ ዶብ ዝተወለዐ ኲናት ኣብ ክልቲኤን ሃገራት ከቢድ ሰብኣውን ንዋታውን ገንዘባውን ክሳራታት ኣስዒቡ፡ ኣብ ምዕባልኤን ዝገደፎ በሰላ ኣቃሊልካ ዝረአ ኣይኮነን። ምስዚ ኩሉ ክሳራታት’ዚ ግን ኣብ ኢትዮጵያ ዝሕሸ ማሕበረ-ቁጠባዊ ምዕባለታት ክረጋገጹ ዝጸንሑ ኮይኖም ኣብታ ሰላምን ደሞክራስን ዝሓረማ ኤርትራ ግን ካብ ብጊሓቱ ካብ ናይ ድሕረትን ድኽነትን ታኼላ ፍሕት ክትብል ዘይከኣለት፡ መለእ ኣፍራዪ ዓቕሚ ሰባ ኣብ ኲናትን ወረ ኲናትን ክጽመድን ብሓይሊ እናተገፈፈ ክዕስከርን፡ ኣብ ካምቦታት ጅሆ ክትሓዝን፡ እቲ ጸረ ህዝቢ ስርዓት እናሻዕ ከም ምኽንያት ዝጥቀመሉን ዝኽወለሉን እቲ ናይ ኤርትራን ኢትዮጵያን ግጭት ፍታሕ ከይረኸበ ምጽንሑ’ዩ።
እዚ ኣብ ክልቲኤን ሃገራት ልዕሊ 100.000 ሽሕ ሂወት ሰብ ዝበልዐን ብኣማኢት ብአሽሓት ዝቑጸሩ ህዝብታት ዝተፋናቐሉሉን ዝሰንከሉሉን ኣዕናዊ ኲናት እዚ፡ ናብ’ዚ ደረጀ እዚ ከይበጽሐ እንከሎ እቲ ኲናት ምስ ተባረዐ ብሰላማውን ሕጋውን ኣገባብ ክፈታሕ ብውድብና ደግሓኤ ኣብቲ ግዜ’ቲ /ተ.ሓ.ኤ ማ/መሪሕነት/ ዝቐረበ እማመ፡ ቀጺሉ ብርዋንዳን ኣመሪካን ብተመሳሳሊ ዝቐረበ ጻዋዒት ስርዓት ህግደፍ በቲ ዝኣከቦ ሓይሊ ስራዊትን ኣጽዋርን ተመኪሑ ክቕብሎ ፍቃደኛ ስለ ዘይነበረ ከይተዓወተ ከም ዝተረፈ ዝዝከር ኢዩ። እነሆ ከኣ ሕጂ ድሕሪ 18 ዓመት ፈጻሚ ኣካል ኢህወደግ እቲ ግጭት ብሰላማዊ መንገዲ መዕለቢ ክረክብ ንስምምዕ ኣልጀርስን ውሳኔ ኮምሽን ዶብን ብዘይቅድመ ኩነት ምሉእ ብምሉእ ተቐቢሉ ብዘይምምታእ ኣብ ተግባር ከውዕሎ ቅሩብ ምህላዉ ምግላጹ ኣብ ምፍታሕ እቲ ሽግር ሓደ ስጉምቲ ንቕድሚት ብምዃኑ ዝምጎስ እዩ።
ብሸነኽ ህግደፍ ውን እንተኾነ ብተማሳሳሊ ቅልጡፍ መልሲ ክህበሉ ትጽቢት ዝተገብረሉ እኳ እንተነበረ ነቲ ቅድሚ ሕጂ ”ሰላም እንተተድልዩ ቅድም ካብቲ ዝሓዝኩሞ መሬትና ሰራዊትኩም ስሓቡ፡ ጉዳይ ዘተ ድሕሪኡ ዝርአ’ዩ ዝኸውን” ክብሎ ዝጸንሐ መርገጽ፡ ብአጋጣሚ መዓልቲ ሰማእታት ንሰላማዊ ዝርርብ ድልው ምዃኑ ነዚ ብቐረባን ብዕምቆትን ንምክትታሉ ከኣ ሓደ ልኡኽ ንኣዲስ ኣበባ ክበግስ ምኻኑ ብወግዒ ምግላጹ ዝፍለጥ’ዩ። እዚ መልሲ እዚ ድሕሪ ክልተ ሰሙን ድንጉዩ ዝተዋህበ መልሲ ይኹን ደኣ-እምበር ብዘይ ቅድመ ኩነት ንዘተ ቅሩብ ምዃኑ ምሕባሩን ልኡኽ ሰዲዱ ነቲ ዝጸንሐ ጎንጺ ብልዝብ ንምፍታሕ ቁርብነቱ ደጊሙ ምርግጋጹ መበገሲኡ ብዘየገድስ ብአውንታ ዝረአ ኢዩ።
እዚ ተበግሶ እዚ ነፍስ ወከፍ ሃገርን ስርዓትን ብቐዳምነት ካብ ውሽጣዊ ኩነታቱ ተበግሱ ዝበጽሖ መድምደምታ ይኹን ደኣ እምበር ናይ ክልቲኡ ህዝብታት ናይ ሰላም ድሌታትን ናይ ዞባውን ዓለማውን ርእሰ-ሓይላን ሓይልታት ተራ’ውን ኣቃሊልካ ዘይረአ ምዃኑ ኣብ ግምት ምእታው ኣገዳሲ ኢዩ። እዚ ሽግር እዚ ብሰላም ክፍታሕ እቲ ብደገ ዝግበር ጻዕርታት ዋላ’ኳ መምስ ዞባውን ዓለማውን ረብሓታቱ ኣተአሳሲሩ ዝርእዮ እንተኾነ፡ እቲ ዝምድናዊ ሰላም ንዝተወሰነ እዋናት ተጻብኦታት ንምቁራጽ ዝሕግዝ ክሳብ ዝኾነ ብዝኾነ ይምጻእ ብዘየገድስ ክታባባዕ ዘለዎ ስጉምቲ ኢዩ። መኽንያቱ ከኣ ካብ ሰላም ወጻኢ ዝኾነት ሃገር ደሞክራስን ቁጠባዊ ምዕባለን ከተራጋግጽ ስለ ዘይትኽእል፡ ብሰላም ተጉራቢትካ ተሓጋጊዝካን ናይ ምንባር ሕቶ ኣገዳሲ’ዩ።
ብርግጽ ካኣ ነዚ ዕድል’ዚ ብዝሐሸ ክጥቀመሉ ዝኽእል እቲ ዝምድናዊ ሰላም ረኺቡ ዘሎ ህዝብታት ኢትዮጵያ ዳኣምበር፡ ውሽጣዊ ሰላም ተሓሪምዎ ዘሎ ህዝብታት ኤርትራስ ዋላ’ኳ ምስ ጐረባብቲ ሃገራት ኣብ ጎንጺ ምንባሩ ሓደ ሽግሩ ይኹን ዳምበር ቀንዱ ሽግሩ ጉዳይ ዶብ ዘይኮነስ እቲ ጸረ-ህዝቢ ስርዓት ንጸቢብ ውልቃውን ጉጅላውን ረብሓታቱ ክብል ኣብ ኩሉ ዓውደ መዳያት ዝጥቀመሎም መዕነውቲ ፖሊሲታቱ መሰረታዊ ሱር-ነቀል ፍታሕ ዘይምርካቡ እዩ ሽግሩ።
እዚ ዝምድናዊ ሰላም’ዚ፡ ዘላቒ ክኸውን ይኽእልዶ ዝብል ሕቶ ጸረ ህዝብን ጸረ ደሞክራስን መላኺ ስርዓት ህግደፍ ኣብ ኤርትራ ክሳብ ዝሃለወ ሰላምን ደሞክራስን ቁጠባዊ ምዕባለን ከረጋገጽ ዘይክእል እኳ እንተኾነ እቶም ሕጂ ናብዚ ክበጽሕ ዝደፍእዎ ናይ ውሽጥን ናይ ደገን ረቛሒታትን ተጽዕኖታትን ህልዋት ክሳዕ ዝኾኑ ጥራሕ’ዩ ግድን ምስ ጎረባብቲ ህዝብታትን ስርዓታትን ንግዚኡ ተገዲዱ ብሰላም ክነብር ዝኽእል። ስለ ዝኾነ ካኣ ኣብ ውሽጣዊ ባህሪ ናይ’ቲ ስርዓት ለውጢ ክሳብ ዘይሃለወ እታ ትማሊ ኩናት ዝጻሕተረት ዓምጣሪ ትምክሕታዊ ባህሪኡ ክትህሉ ውሁብ’ዩ። ብመሰረቱ ግጭት ኤርትራ ኢትዮጵያን’ ውን እንተኾነ ማእከሉ ዶብ ዘይኮነስ ኣብዚ ዞባ’ዚ ቁጠባውን ፖለቲካዊውን ወተሃደራውን ልዕልነትካ ከተራጋግጽ ሃነፍ-ነፍ ዝበለትን ከቢድ ዋጋ ዘኽፈለትን ትምክሕታዊ ባህሪ ስርዓት ህግደፍ ዝደፍኦ’ዩ። እዛ ናይ ሕጂ ናይ ሰላም መስርሕ ከኣ ነዚ ዝደፍኦ ተጽዕኖን ረብሓን እንተጎዲልዎ ሕጂ ውን እቲ ጸረ ሰላም ባህሪኡ ንህዝብታት ኤርትራ ኣብ ውሽጡ ከሳቕዮ ዝጸንሐን ዘሎን ንጎራባብቲ ህዝብታትን ሃገራትን’ውን ዘላቒ ሰላም ንምርካብ ዘቕስን ክምዘይኮነ ምግንዛብ ኣገዳሲ’ዩ ንብል።
ኣብ’ዚ ዞባ’ዚ ዘላቕን ዘተኣማምንን ሰላም ክራጋገጽ ዝካኣል፡ ቁልጡፍ ዝኾነ ፖለቲካውን ማሕበራዊ ቁጠባውን እናረጋገጸ ብማዕረ ክስጉም ዝኽእል፡ ነፍስ ወከፍ ሃገር ኣብ ውሽጣዊ ስርዓተ ምሕደርኡ ዝተማልአ ናይ ደሞክራስን ፍትሕን ማዕርነትን ከራጋግጽ ዝኽእል ሓራ ሕብረተ ሰብ ኣብ ምህናጽ ዝራባረብ ህዝባዊ ደሞክራስያዊ መንግስቲ ምስ ዝህልዎ‘ዩ ኩሎም ህዝብታት ካብቲ ሰላም ብምልአት ተጠቀምቲ ክኾኑ ዝኽእሉ። ኣብ ኢትዮጵያ እዚ ወድዕነት እዚ ዝሕሸ ባይታ ኣለዎ። ኣብ ኤርትራ ግን ሕጂ ደሞክራስያዊ ስርዓት ኣብ ዘይሃለወሉ ህዝቢ ብዘይ ሸለብ ገለብ ነጻ ኮይኑ ማሕበረ ቁጣባዊ ኩነታት ሃገሩ ክጥቀም ኣብ ዘይከኣለሉ ወቕቲ እቲ በዚ ሰላም’ዚ ኣቢሉ ክርከቡ ዝኽእሉ ውሱናት ዕድላት ምስ ጎራባብቲ ብውሕዱ’ውን እንተኾነ ክጥቀመሉ ቃልስታት ምክያድ ከድልዮ እዩ።
እዛ ጸባብ ዕድል እዚኣ’ውን እንተኾነት ብስርዓት ህግደፍ ብዙሕ ኣድልዎን ጭቆናን መሰናኽላንት ዘለዎ ስለ ዝኾነ ህዝብታት ኤርትራ ዘላቂ ሰላምን ምዕባለን ከራጋግጹ እቲ እንኮ ኣማራጺ ህዝባዊ ደሞክራስያዊ ስርዓት ክተኽሉ ክቃለሱ ጥራሕ እዩ ዝህልዎም። ባህሪ ናይ’ዚ ስርዓት’ዚ ከምዚ ስለዝኾነ ከኣ እዩ ቅድሚ ሕጂ ብሰንኪ ጻሕታሪ ኩናት ባህሪኡ ኣብ ዞባና ዘካየዶ ምትእትታዋት ይኹን ኣብ ልዕሊ ህዝብታት ኤርትራ ክፍጽሞ ዝጸንሐ ሰብኣዊ ግህሰትን ብሕቡራት መንግስታት ናይ ማዕቀብ ውሳነታት ክውሰደሉ ዝተገብረ።
እቲ ጭቡጥ ኩነታት ናይ ሃገርና እዚ ዝጥቀስ ዘሎ ይኹን ደኣ እምበር እቲ ሕጂ ብመሰረት ስምምዕ ኣልጀርስ ፍታሕ ክረክብ ዝኸይድ ዘሎ መስርሕ ሰላማዊ ልዝብ ዝህልወና ርእይቶ ከምዚ ዝስዕብ’ዩ።
- ክልቲኡ ስርዓታት ብመሰረት ውዕል ኣልጀርስ ዝተበጽሐ ስምምዕ እቲ ናይ ዶብ ግጭት ብሰላም መዕለቢ ክረክብ ምጽዓር።
- እቲ ልዝብ ስምምዕ ኣልጀርስን ውሳነ ኮሚሽን ዶብን ማእከሉ ገይሩ ንዘላቒ ሰላምን ምዕባለን ክልቲኡ ህዝብታት ጥጡሕ ባይታ ብዝፈጥረሉ እቲ ልዝብ ክካየድ ምግባር።
- ሰላም ንምርካብ ዋጋ ዘኽፍል ምዃኑ ርዱእ ብምውሳድ፡ እቲ ውሳኔታት መሰረት ዝገበረ ኣብ ዶብ ዝርከቡ ህዝብታት ብቐረባ ምትእስሳራት ዝጸንሖምን ዘለዎምን ካብዚ ውሳነ’ዚ ከጋጥምዎ ዝኽእሉ ጸገማት ኣብ ጸብጻብ ብምእታው ብክልቲኡ ሸነኻት ምርድዳእ ዝፍጠረሉ ኩነታት ምምድማድ።
- እቲ ዝርርብ ብዝተፋላለዩ ባዕላውን ወድዓውን መኽንያታት ኣብ ዕጽው መንገዲ ከይበጽሕ፡ ኣብ’ቲ ናይ ኣልጀርስ ስምምዕ ተመርኲስካ ኣብ ወሰንቲ ገዛእቲ ጉዳያት ኣብ ስምምዕ እንተተብጺሑ፡ እቲ ዝምድናታት ናብ ንቡር መሊስካ እቶም ዝተረፉ ጉዳያት ብመስርሕ ክፍትሑ ምጽዓር።
ኣብ መደምደምታ ፈታዊ ሰላምን ደሞክራስን ሕብረተ ሰብ ዓለም ነዚ ናይ ሰላም ተበጉሶታት እዚ እናደገፈ ኣብ ሃገርና ይኹን ዞባና ዘተኣማምን ዘላቒ ሰላም ክራጋገጽ፡ ምእንቲ ፍትሕን ሰላምን
ደሞክራስን ዝካየድ ዘሎ ተጋድሎ ህዝብታት ኤርትራ ደገፉ ከረጋግጽ በዚ ኣጋጣሚ እዚ ደግሓኤ ጻዊዒቱ የቕርብ።
ዓወት ንደሞክራስያዊ ቃልሲ ህዝብታት ኤርትራ!
ምሕዝነት ህዝብታት ኤርትራን ኢትዮጵያን ንዘላኣለም ይንበር!
ደሞክራስያዊ ግንባር ሓድነት ኤርትራ /ደግሓኤ/፡
ሓምለ 01/2018
Short URL: https://english.farajat.net/?p=11083


text:
ናይ ውልቂ ትካላት ወናኒ ንምዃን ዘሎ ተኽእሎ ምፍላጥ
ምስ ኣን ሲንጋ ፓሪስ SINGA Paris
እንታይ ኢዩ?
ኣብ ፓሪስ እዝነብሩን ናይ ውልቂ መደብ ዘለኩም ሰባት እንተኪኦንኩም ፣ እሞ ኣብ ምትግባሩ ሓገዝ የድልየኩም ድዩ?
እቲ መደብ ብ pré-incubation ዝፍለጥ መደብ፣ እቲ እኳን ብ SINGA Paris ተበግሶ ዝሰላሰል ፣ ን ኣፍልጦ ብዛዕባ ሓሳብ ናይ ትካላትን ማሕበራት ኣፍልጦ ይህብ።
ን4 ኣዋርሕ ዝኣክል ብምስናይ፣ ሕልምኹም ንምትግባር ፣ ውልቃዊ ቆጸራ እናወሰደ ኣብ ምስረታን ህንጸት ፕሮጀክትኹም ሞያዊ ሓግዘ ይገብር፣
ንመን ኢዩ ፧
4 ኣዋርሕ
ዞባ\ ዴባርትሞ
4 ኣዋርሕ
ዞባ\ ዴባርትሞ
ስለምንታይ እዩ እዚ ጉዳይ ኣገዳሲ ኾይኑ፧
ብዛዕባ ኣሰራርሕኡ ኣፍልጦ ንምዕባይ
እቲ ምልመላ : ወይ Pre-icubation ዘተኩረሎም ነገራት
- ኣብ ዓውዲ ምውናን ትካል ሓፈሻዊ ኣፍልጦ ምህላው
- ን ድሌት ዓማዊል ምፍላጥ
-ብዛዕባ ቀረብን ትኽክለኛ ዝኾነ ኣፍልጦ ምህላው
- ዝተፈላለየ ናይ ሞያ ማዕርጋትን ኣሰራርሖኦም ኣብ ዙርያ ትካልኩም ምፍላጥ
-ህላወ ትካልኩም ኣብ ዕዳጋ ምውሳን ወዘተ
ሞያዊ መደባትኩም ንምትግባር
ባዚ ኣሳላይነት እዚ ፣ ዝከኣሉ ነገራት:
- ቢዝነስ ፕላን ፣ወይ ውጥን ምውጻእ
-ዕላማን ድሌታትን ናይ ቀንዲ መደብ ምትኳር
- ን ቁጠባዊ መደብ ምስራዕ ብ ካርታ መልክዕ ምድላው
- ናይ ኢኮኖሚ ሞዴል ምስራዕን ዓቕሚ ገንዘብ ምስላዕን
መርበብ ኣፍልጦ ምዕባይ
በዚ መደብ እዚ ፣ ዝከኣሉ ነገራት
- ናይ ሓባር ዎርክሾፕ ምስታፍን ፣ (እዚ ን ወረቐት ዘለዎም ሰባት ዝምክለት ጥራይ እዩ )
- ሓደ ክትትል ናይ ሞያ ን ምዕባለ ናይ ውልቂ መደባት ምስላጥ
- ምስ ካልኦት ትካላት ዝምድና ምፍጣር ምድልዳልን
-- ኣብ ዙርያ ማሕበረሰብ እቲ ሞያ ፣ ኣበርክቶኹም ምህላው
ብ ኸመይ ኣብርክቶይ ይሳተፍ
ምስ SINGA Paris ቆጸራ ሓዙ
ን Emmanuelle, ዝተባህላ ሰብ ን ኢመይሉ emmanuelleb@singa.fr
ናይ ተወዳደርቲ ደብዳቤ ስደዱ
እዚ ዝስዕብ ነገራት ምስ እተማልኡ :
- ወረቐት እንተላኩምን ሓደስቲ መጻእቲ ኣብ ፈረንሳ ምስ እትኾኑን
- ናይ ፈረንሳ ምርዳእ ብቕዓትኩም እንተወሓደA1: A2 ምስ ዝኸውን
- ውልቃዊ መደብ ምስ ዝህልወኩም
- ኣንተደኣ መደብኩም ንምዕባይ ግዜ ሃልይኩም


text:
ቅድሚ 25 ዓመታት ኣብ ሩዋንዳ ብሰንኪ ዝተፈፀመ ምፅናት ዓሌት መብዛሕቲኦም ዓሌት ቱትሲ ዝኾኑ 800,000 ዝግመቱ ሰባት ብዘስካሕክሕ ኣገባብ ተቐቲሎም።ድሕሪኡ ሩዋንዳ ኣሰቃቒ ህልቂት ካብ ዘስዓበ ፍፃመ ንምሕዋይ ብዙሕ ገስጋስ ኣርእያ፤ብመሰረት ባንኪ ዓለም ቁጠብኣ ካብ 2003 ዓ.ም ጀሚሩ በብዓመቱ ካብ ሽዱሽተ ክሳብ ሸሞንተ ሚእታዊት ዕብየት ኣርእዩ ። በዚ ዘስካሕክሕ ታሪኽ ዝሓለፉ ሩዋንዳዊያን ድሕሪ 25 ዓመታት ነቲ ዝሓለፉዎ ብከምዚ ይዝክርዎ።
ሊዲያ ኡዋምዌዚ ጓል 46 ዓመት ሩዋንዳዊት ሓረስታይ’ያ።ሎሚ ሓዳር ይኹን ውላድ የብለንን።ኣብ ናይ ሩዋንዳ ከተማ ኛንሙጋሊ ይነብራ።ሊዲያ ቅድሚ ከባቢ 25 ዓመት ኣብ ሩዋንዳ ብዝተፈፀመ ጃምላዊ ምፅናት ዓሌት 73 አባላት ስድራቤተን ስኢነን’የን።በዓል ቤተን፣ደቀንን ካልኦት ኣባላት ስድርአንን ኣብ ጥቓ ነኣሽቱ ከተማታት ኪግናንን ኛሩቡዮን ኣብ ዝርከብ ቀላይ ተደርቢዮም።ሊዲያ ሎሚ ፋርዥ ተባሂሉ ኣብ ዝፅዋዕ ካብ ጃምላዊ ጭፍጨፋ ዝተረፉ ሰባት በብወርሑ ሓገዝ ገንዘብ እናተገበረሎም ኣብ ዝነብርሉ ቦታ ይንበራ።ሊዲያ ብዓል ቤተን ኣብ ዝተቐትልሉ እዋን ብብዙሓት ደቂ ተባዕትዮ ፆታዊ ዓመጽ ከምዝተፈጸመን ይገልፃ።‘’ዕድመን ጥዕናን ክህበንን ክፉእ ከየጋጠመኒ ብናይ እግዝሄር ሞት ክሓልፍን እየ ዝደሊ’’ይብላ።
ምስ ሬድዮ ድምፂ ኣሜሪካ ቋንቋ እንግሊዝኛ ሓፂር ቃለ ምልልስ ኣካይደን ኣለዋ።
ሕቶ፡ካብቲ ጭፍጨፋ እንታይ ትዝክራ?
ሊዲያ፡ ኩላቶም ደቀይ፡በዓልቤተይ፣ወለደይ፣ናይ በዓልቤተይ ወለድን ኩሎም ስድርኦምን ቀቢፀ።ቀደም ሓንቲ ሰበይቲ ሰብኣያ እንተሞይትዋ ስድርኣ ወይ ካልኦት ሰባት ይሕግዙዋ፣ይድግፉዋ ነይሮም።ንሕና ግን ነዚ ኣይተዓደልናን።ኣብቲ እዋን ከምኡ ዝበለ ክፉእ ዕጫ ዘጋጠመኒ ኣነ ጥራሕ እየ ኢለ እሓስብ ነይረ።ፀኒሑ ግን ከማይ ዝበላ ብዙሓት ከምዘለዋ ተረዲአ።ልዕሊ ኩሉ ዝጎድአኒ ነገር ኣሕዋተይን ኣሓተይን፣ደቀይን በዓልቤተይን ስለእተመንጠልኩ እዩ።
ሕቶ፡ስለ ምንታይ እዩ ነዚ ብዝተፈለየ ኩነታት እትዝክርኦ ዘለኽን?
ሊዲያ፡፡ደቀይ ክቕተሉ ከለው ምስኦም ነይረ፤ኣብ ቅድመይ እዮም ተቐቲሎም።ኣብ መንጎ ኪጊናን ኛሩቡያን ቀላይ ኣሎ።እቲ ህውከት ናብኡ ክንሃድም ኣገዲዱና።ኣብኡ ምስ በፃሕና ደቂ ኣንስትዮ ንዝኾና ክገድፉና ኢንተርሃምዌ ትእዛዝ ሂቡ።ኣነ ንርእሰይ ሰለስተ ደቂ ተባዕቲዮ ደቐይን ሓደ ወዲ ሓፍተይ ኢና ኔርና።ንሰባት ብገጀራ ምጭፍጫፍ ምስ ደኸሞም ንደቀይ ናብቲ ቀላይ ደርቢዮምዎም።ኣነ እውን ኣብ ሒቖይ ዝነበረ ማሕዘል ናብቲ ቀላይ ደርብየዮ።ነቲ ማሕዘል ኣውፂኦም ንዓይ እውን በከቢድ ቀጥቂጦምኒ። “ካባና ክትወልዲ ኢኺ፤እቲ ማሕዘል ስለዘድልየኪ ኣይትደርብይዮ፣ሓዝዮ።ንቱትሲታት ቀቲልናዮም ኣለና፣ንስኻትክን ንደቂ ሁቱ ክትሓዝላሉ ኢኽን’’ እናበሉ እዮም ቐጥቂጦምና።
ንደቀይ ድሕሪ ምቕታሎም ናብ ኣዛዚ ኢንተርሃምዌ ወሲዶምኒ።ንሱ እውን ኣብ ቅድሚ ሰብ ደፊሩኒ።ድሕሪኡ ካልኦት እውን እናተቐባበሉ ተጋሲሶምኒ።ብዓሙቕ ዝቖሰለ ስምዒት እዩ ዘለኒ።ፈፂመ ኣይርስዖን እየ።
ሕቶ፡እቲ ጭፍጨፋ ደው ምስ በለ ዝነበረ ግዜ ከመይ ነይሩ?
ሊዲያ፡ድሕሪ እቲ ጭፍጨፋማ ኣባይትና ፈሪሶም፤ሰባት እውን ተቐቲሎም።ከይፈረሱ ናብ ዝተረፉ ናይ ካልኦት ሰባት ክሳብ ዝወስዱና ኣብ መዕቖቢ ቦታ ኣፅኒሖምና።ሃገራዊ ሓድነት መንግስቲ ምስ ተመስረተ ናሕስን መንደቕን ስንዕ ስንዕ ኣቢሎም ሰሪሖምልና።ፅኑዓት ኣባይቲ ግን ኣይነበሩን።ብርግፅ ድሓር ኣሐዲሶሙልናላ ሎሚ ኣብ ፅቡቕ ገዛ ንነብር ኣለና።ህይወት ቀፂሉ’ሎ።ሽዑ ብዕለታዊ ረድኤት ኢና ንንበር ነይርና።ሕጂ ንርከበሉ ኩነታት ካብቲ እዋን እቲ ዝነብረ ኣዝዪ ዝሓሸ እዩ።ሒደት ከብቲ ኣለዋና።ንቕድሚት ድማ ካብዚ ዝሓሸ ክኸውን ተስፋ ንገብር።
ሕቶ፡ሕጂ ካብ ልብኽን ዲኽን ይቕረ ኢልክን ዘለኽን?
ሊዲያ፡ስልጠና ክውሃበና ከሎ ይቕረ ዘይምባል ካልእ ዝኸበደ ጾር ምዃኑ ተረዲኢና።አረ ክሓውዩ ዘይኽእሉ ሕማማት ከስዕበልና ከምዝኽእል እውን ተረዲኢና ኢና!!ይቕረ ምባል ድሕሪ እቲ ስልጠና ዝወሰድናዮ ስጉምቲ እዩ።ይቕሬታ ዝሓተተ ይኹን ዘይሓተተ ይቕሬታ ክንበሃሀል ክኢልና።ኣነ ይቕረ ኢለዮም እየ።ናብቲ ባህላዊ ስነስርዓት ምንዛዝ እውን ኣይወሰድኩዎምን።ይቕረ ኢለዮም እየ።
ሕቶ፡ዕርቂ ዘካየደት ሃገር ንዓኽን ከመይ ትሪኢ?
ሊዲያ፡ዕርቂ ኣገዳሲ ነገር እዩ ዝብል እምነት ኣለኒ።ምኽንያቱ ዕርቂ ዘይብላ ሃገር ዝተመቓቐለትን ትበፅሖ ዘይብላን እያ ክትኸውን።ይቕረ ዘይበሉ እንተሃሊዮም ብድፍረት ይቕረ ክብሉ ኣለዎም።ምኽንያቱ ኣብ ልብኻ ቂምን ነገርን ሒዝካ ምስ ጎረቤትካ ብሰላም ክትነብር ኣይትኽእልን ኢኻ።


text:
ናይ ኢትዮጵያ ፈደራል ቤት ምኽሪ ሎሚ ኣብ ዘካየዶ ምዱብ አኼብኡ ፈደራል መንግስቲ ምስ መንግስቲ ክልል ትግራይ ዝኾነ ዓይነት ርኽብ ንከይህልዎ ውሳነ አሕሊፉ።
እቲ ቤት ምኽሪ ንመንግስቲ ክልል ትግራይ ብዝምልከት ሰለስተ ውሳነታት ኣሕሊፉ’ሎ።
- ፈደራል መንግስቲ:መንግስቲ ክልል ትግራይ ድሕሪ ዘካየዶ ዘይሕገ-መንግስታዊ ምርጫ ንደሓር ዝተመስረቱ ናይቲ ክልል ቤት ምኽሪን ፈጻሚ አካልን ዝኾነ ይኹን ርክብ ከምዘየካይድ ወሲኑ’ሎ።
- ፈደራል መንግስቲ ንድልየት መሰረታዊ ልምዓት ህዝቢ ትግራይ ዘማእከለ ንምምሕዳር ቀበሌን ከተማን ሓዊሱ ኣብቲ ክልል ምስ ዝርከቡ ናይ ሕጊ አካላት ጥራይ ርክብ ከምዘካይድ አመልኪቱ’ሎ።
- ተግባራዊነት’ቲ ውሳነ ብወሃቢ ቃል ፈደራል ቤት ምኽሪን እቲ ጉዳይ ዝምልከቶም ነባሪ ኮሚቴታት ምክትታል ክግበረሉ ውሳነ አሕሊፉ’ሎ።
እዚ ውሳነ ፈደራል ቤት ምኽሪ ኣብቲ ነሓሰ 30,2012 አካይድዎ ዝነበረ ናይ ህጹጽ እዋን አኼባ ዝተወሰነ ምዃኑ’ውን ተሓቢሩ’ሎ።
እቲ ቤት ምኽሪ ነቲ ኣብ ክልል ትግራይ ዝተኻየደ ምርጫ ከምዘይተኻየደ; ከምዘይተፈጸመን ከምዘይጸንዕን ውሳነ ምትሕልላፉ ኣዘኻኺሩ።


text:
ንናይ ቀረባ ተሓታቲ ምዃን
ምስ MAINtenant
እንታይ ኢዩ?
ዕላማ ናይ`ዚ መደብ ብድርብ ሓገዝ ናይ ድጋፍ ምርካብ ፣ ን ኣብነት መንበሪ ገዛ ምርካብ ኣብ ማእከል መደቀሲ ናይ ኩዋልያ መቀበሊ ንስዴተኛታት ሓተቲ ዑቕባ መጽንሒ መሰጋገሪ ክሳብ ናይ ውልቃዊ መንበሪ ገዛ ምርካብ እዩ።
ተወሳኺ ኣብዚ ቦታ ናይ ዝተፈላልዩ ዓይነት ባህሊ ክንካፈሉን ፣ ኣብዚ ቦታ ድልዱል ዝኾነ ዝምድና ምፍጣርን ይከኣል። ዕላማ መደብ ናይ ሕጂ ንስደተኛታት ንምእንጋድ ምስ ሕብረተ ሰብ ሃገረ ፈረንሳ ንምውህሃድ ወይ ንምግባር ይሕግዝ ::
ኣብዚ መደብ ኣባል ብሙኻን ንሓደሽቲ ረፍጂ
ስደተኛታት ኣብ ምውህሃድን ናይ መጻኢ መደባቶም ንምህናጽ ፣ ፣
መስመር የዕሩኽ ወይ ማሓዙት ንምርካብ ምፍላጥን ኣብ ማእከል ምስ ደቂ ዜጋታት ንምህሃድ ፣ ስራሕ ንምርካብ ንእሽተይ ድፍኢት ናይ ሓገዝ ምግባር ::
መን ሓገዝ ክረክብ ይኽእል ?
ክሎም ን ስደተኛታት ኣብ ማእከል መንብሪ ኩዋልያ ዝቀመጡ ናይ ዑቕባ ዝረኸቡ ኣብዚ መደብ ተጠቀምቲ ናይ ሓገዝ ክኾኑ ይኽእሉ::
ናይ ወልንታዊ መሰረት ሓደ ሰብ ወይ መጻምድቲ ፣ ወይ ቤተሰብ ረፍጂ ስደተኛታት፣ ኣብዚ መደብ ልክዕ ከም ብልግነት ሒዞም ክተሓጋገዙ ይኽእሉ፣ ናይቲ ስደተኛ ባህሊ ፣ ድልየት ፣ ፍሉይ ነገር ኣብ መበቆል ሃገሩ ዝርከብ ፣ ከካፍል ይኽእል።
ብኸመይ መን ባሊጋ ወይ ተሓጋጋዚ ምዃን ይከኣል ?
መንእስያት ልዕሊ ዕድመ ፣ ሰብ ሞያ ፣ ማንም ሰብ ንስደተኛ ናይ ምሕጋዝ ባህጊ ዘለዎ ካብ ኵሉ ዓለም ዝምጹ\ጻ ናብዚ መደብ ንምጽንባር ድልየት ዘለዎም ይግባእ ::
ኣብዚ መእብ ዘድልዩ ወይ ዝጠለቡ ነገራት ፣ መጀመርያ ባሊጋ ንምዃን ወይ ሓገዝ ንምብርካት ድልየት ክህልው ኣለዎ ፣ ን ኣብነት ኣብ ወርሒ ብውሑድ ክልተ ሳዕ ግዜ ምርካብ ::
ንመን ኢዩ ፧
ኣብ ወርሒ 2 ግዜ ምርኻብ
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ኣብ ወርሒ 2 ግዜ ምርኻብ
ዕለት ኣብ ሃገረ ፈረንሳይ ዝመጻኽም\ሉ\ላ ወይ ዝኣተኽም\ሉ\ላ
ስለምንታይ እዩ እዚ ጉዳይ ኣገዳሲ ኾይኑ፧
ሓገዝ ምግባር ሓይሊ ምሃብ ርእሰ ተኣምምነት ንምፍጣር
ካብ ማእከል ግዝያዊ መንበሪ ናይ ኩዋልያ ነብሶም ክኢሎም ኣብ ናይ ምውጻእ ግዜ ንስዴተኛታት ሓገዝ ምብርካት ኣብ ህይወቶም ዓቢ ግደ ኣለዎ ፣
ንኣብነት ወገንዊ ስራሕ ኣብ ምድላይ ናይ ሓገዝ ኣብርክቶ ክትትገብሩ ትኽእሉ ::
ንጥፈታት ብምዳልው ረፍጂ ኣብ ምውህሃድ ናይ ሓገዝ ኣብርክቶ ምግባር
ምስ ስደተኛታት ብውሑዱ ኣብ ወርሒ ክልተ ብምርኻብ ንጥፈታት ከተካይዱ ትኽ እሉ ንኣብነት ፣ ብሓባር ናብ ደገ ምዝዋር፥ ኣብ ደገ ቡን ምስታት ምዝንጋዕ፣ ስፖርት ምግባር፣ ብሓብር ምስ ስድራቤት ናብ ናይ መዛንግዒ ቦታ ምኻድ ::
ከም ኩነታቱ ዘደልዩ ነገራት ምምላእ፣ ብፍላይ ስደተኛታት ዝብህጎም ቦታታት ፣ ብዝያዳ ብሓባር ንክትመርጹ መሰል ኣለኩም ::
ምሕዝነት ምፍጣር
ንስደተኛታት ብልግነት ወይ ናይ ሓገዝ ድጋፍ ምግባር ብኣንጻሩ ውን ካብቲ ሰብ ሓደ ተመክሮ ክትከስቡ ትኽእሉ ::
ብ ኸመይ ኣብርክቶይ ይሳተፍ
ሓበሬታት ብክፈክ ክትሳተፉ ትኽእሉ
ምስ ካልኦት ልዕሊ ዕድመ ናይ ወልንታዊ ዝሰርሑ ናይ ዝርርብ መደብ ተዳልዩ ኣሎ፣ ኣብ መወዳእታ ከምኡውን ምስ ግሩፕ ተሓጋዝቲን ረፍጂ ስደተኛታት ዝያዳ ሓበሬታት ንምርካብ ናይ ምርኻብ መደብ ተዳልዩ ኣሎ ::
ሓደ ሰብ ወይ ሓንቲ ስድራ ናይ ረፍጂ ዑቕባ ምስ ረኸበት ካብ ናትና ኣባላት ናይ ምርኻብ መደብ ሓሳብ ንምቅይያር ቆጸራ ክገብርልኩም ኢዮም፣ ኣብ ናይ መጀምርያ ቆጸራ መዓልቲ ኣብ ማእከል መቀበሊ ምስ ሓደ ወይ ሓንቲ ኣሲታንስ ሶስያል ወይ ተሓጋጋዚ\ት ዘለውዎ ርክብ ከተካይዱ ኢኹም ::